**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Οκτωβρίου 2018, ημέρα Πέμπτη και ώρα 12.45΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Μυρσίνη Ζορμπά, o Υπουργός Εσωτερικών, κ. Αλέξανδρος Χαρίτσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Παπαδόπουλος Νικόλαος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Τριανταφυλλίδης Αλέξανδρος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Παρασκευόπουλος Νικόλαος, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Μάρδας Δημήτριος, Ανδριανός Ιωάννης, Αντωνίου Μαρία, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Τάσσος Σταύρος, Βαρδαλής Αθανάσιος, Συντυχάκης Εμμανουήλ, Ζουράρις Κωνσταντίνος, Ψαριανός Γρηγόριος, Μεγαλομύστακας Αναστάσιος και Φωκάς Αριστείδης.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι, στη σημερινή συνεδρίαση θα έχουμε την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης».

Η πρωτομιλία θα είναι από την Υπουργό Πολιτισμού και Αθλητισμού, την κυρία Ζορμπά. Υπάρχουν οι Εισηγητές και οι συνάδελφοι ομιλητές, που θα τοποθετηθούν, ακολούθως. Κατά τη διάρκεια των ομιλιών τους, ας συλλέγονται και ας δίδονται στη Γραμματεία οι προτάσεις των Κομμάτων για τους φορείς.

Η πρόταση του Προεδρείου είναι να γίνει η συνεδρίαση, που θα τους περιλάβει, την ερχόμενη Τρίτη. Την Τετάρτη, θα συνεχίσουμε με την κατ' άρθρον συζήτηση και την Παρασκευή με τη β΄ ανάγνωση. Παρακαλώ πολύ, λοιπόν, ας αρχίσει η διατύπωση των προτάσεων γραπτά, για να μπορέσει να γίνει η συστηματοποίηση των προτάσεων και η οργάνωσή τους.

Η κυρία Υπουργός έχει το λόγο για 15 λεπτά.

ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού): Ευχαριστώ, κύριε Πρόεδρε. Καλή σας ημέρα. Είναι το πρώτο σχέδιο νόμου, που υποστηρίζω εδώ και επειδή ξέρω την υπόθεση πολλά χρόνια, νομίζω ότι είναι μια καλή στιγμή και μια καλή συζήτηση, που μπορεί να γίνει, γιατί είναι ένα φιλόδοξο σχέδιο. Ομολογώ ότι το βρήκα και ευγνωμονώ και την τύχη μου, γιατί είχε πολλή δουλειά πίσω του.

Η συνένωση, λοιπόν, των λειτουργιών του Κρατικού Μουσείου Σύγχρονης Τέχνης και των ιδιαίτερων τμημάτων, που έχει το Μακεδονικό Μουσείο Σύγχρονης Τέχνης και το «Μουσείο Άλεξ Μυλωνά», ξεκίνησε, ως αίτημα, το 2010. Απέβλεπε στη διασφάλιση της βιωσιμότητας των δύο μουσειακών ιδρυμάτων, μέσω της σύνδεσής τους, σ’ έναν κοινό οργανισμό. Ωστόσο, πάντοτε η ένωση αυτή δεν ήταν εύκολο να γίνει, γιατί είχε προβλήματα νομικά, ως προς τη συγχώνευση, εάν αυτή ήταν μια εκδοχή, δεδομένου ότι το ένα από τα δύο μουσεία, το Μακεδονικό, συγκεκριμένα, έπρεπε να καταργηθεί και ν’ απορροφηθεί απ’ το νομικό πρόσωπο ιδιωτικού δικαίου, που είναι το Κρατικό Μουσείο Σύγχρονης Τέχνης. Άρα, εκεί υπήρχε ένα κώλυμα μεγάλο, διότι το Σύνταγμα αποκλείει την κατάργηση κοινωφελούς ιδρύματος από το Κράτος.

Επιπλέον, η απορρόφηση ενός ιδιωτικού κοινωφελούς φορέα, όπως ήταν το Μακεδονικό Μουσείο ή το «Μουσείο Άλεξ Μυλωνά», από ένα δημόσιο οργανισμό και μάλιστα με νόμο, θα κινδύνευε να θεωρηθεί απαλλοτρίωση ιδιωτικής ιδιοκτησίας, που θα προϋπέθετε προηγούμενη αποζημίωση κ.λπ..

Σε κάθε περίπτωση, όμως, εάν λάβει κανείς υπόψη του ότι οι συλλογές του Μακεδονικού Μουσείου προέρχονται από δωρεές χιλιάδων ιδιωτών, που θα μπορούσαν να γίνουν αξιώσεις, αντιλαμβάνεται εύκολα πόσο χρονοβόρα και εξουθενωτική θα ήταν η αρχική λύση της απορρόφησης ή της κρατικοποίησης. Επομένως, προκειμένου να ξεπεραστούν αυτά τα εμπόδια και να δημιουργηθεί ένας νέος οργανισμός, μία πλατφόρμα, όπως θα δούμε παρακάτω, που θα μπορεί να υποστηρίζει, να μελετά και να προβάλει όλα τα είδη εικαστικής δημιουργίας και τα μουσειοπαιδαγωγικά, που είναι πολύ σημαντικά πλέον, καθώς και εκπαιδευτικές δραστηριότητες, τα δύο μουσεία συνέχισαν να έχουν τακτικές και εντατικές συναντήσεις εργασίας, μέσω των διοικήσεών τους και κατέληξαν, μετά από πολλές συζητήσεις, σ’ ένα νέο κοινό σχήμα λειτουργίας, που είναι ευέλικτο και αποτρέπει τη συρρίκνωση των δραστηριοτήτων.

Αντίθετα, πρέπει να πούμε ότι προωθεί την ανάπτυξη των εικαστικών τεχνών, αφού κάτω από έναν ενιαίο οργανισμό θα λειτουργούν διευθύνσεις, που εξελίσσουν τη δυναμική τους, εντός και εκτός Ελλάδας. Τις ενοποιήσεις θα τις δούμε παρακάτω.

Ο νέος νόμος προβλέπει ένα λειτουργικό και ευέλικτο σχήμα διοίκησης και λειτουργίας, που ανοίγει μεγάλες προοπτικές ανάπτυξης. Επομένως, θα αναδιαρθρωθεί η οργάνωση του Κρατικού Μουσείου Σύγχρονης Τέχνης από τον ιδρυτικό του νόμο 2527/1997. Δεν συγχωνεύεται, όπως αρχικά ήταν η άποψη, το νομικό πρόσωπο του Κρατικού Μουσείου με αυτό του κοινωφελούς ιδρύματος του Μακεδονικού Μουσείου ούτε το πρώτο απορροφά το δεύτερο και νομίζω ότι αυτό είναι μια καλή λύση. Απλώς, η οργανωτική και λειτουργική αναδιάρθρωση του Κρατικού Μουσείου, που μετατρέπεται έτσι σε ένα νέο δημόσιο οργανισμό – πλατφόρμα, που θα φέρει την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης» και θα διαθέτει τις κατάλληλες οργανωτικές δομές, ώστε να υποδεχθούν τις συλλογές, τον εξοπλισμό, τις εγκαταστάσεις και το προσωπικό του Μακεδονικού Μουσείου. Σε αυτά προστίθενται η συλλογή και οι εγκαταστάσεις του επίσης κοινωφελούς ιδρύματος «Μουσείο Άλεξ Μυλωνά», στην Αθήνα, τη διαχείριση του οποίου την τελευταία δεκαετία είχε αναλάβει το Μακεδονικό.

Τα νομικά πρόσωπα των δύο ιδιωτικών Μουσείων θα εξακολουθήσουν έτσι να υπάρχουν και μετά τη δημιουργία του "MOMus" και να εποπτεύουν την καλή χρήση των συλλογών και εγκαταστάσεών τους, ιδίως μέσω της συμβουλευτικής Εφορείας του Μουσείου Σύγχρονης Τέχνης, που ιδρύεται, με τον προτεινόμενο νομό και στην οποία θα συμμετέχουν με μέλη της διοίκησής τους. Ήδη, αυτά τα δύο Μουσεία έχουν παραχωρήσει με μακρά διάρκεια, 30 και 20 ετών αντίστοιχα, το αποκλειστικό δικαίωμα χρήσης των συλλογών και εγκαταστάσεων στο "MOMus". Οι σχετικές συμβάσεις προτείνεται να κυρωθούν με τα τελευταία άρθρα του παρόντος σχεδίου νόμου και να τονίσουμε ότι η προτεινόμενη λύση, εκτός από την ευελιξία και νομική λειτουργικότητα έχει το επιπλέον πλεονέκτημα να μην μεταφέρει στο Δημόσιο ή σε ένα δημόσιο φορέα, όπως είναι ο καινούργιος, τα όποια υφιστάμενα χρέη ή βάρη των εν λόγω ιδιωτικών μουσείων, που υπάρχουν, από το παρελθόν.

Στο νέο φορέα διοικητικά, λειτουργεί εννεαμελές Δ.Σ. ως το ανώτατο όργανο διοίκησης. Τη διοίκηση αναλαμβάνει Γενικός Διευθυντής, με διοικητικές και οικονομικές, αλλά όχι καλλιτεχνικές αρμοδιότητες, ο οποίος προκύπτει από διεθνή διαγωνισμό. Ιδρύονται τρεις διευθύνσεις, κάτω από αυτόν, που αποκαλούνται «Μουσεία», με καλλιτεχνικούς διευθυντές, που, επίσης, αναδεικνύονται από διεθνείς διαγωνισμούς.

Το πρώτο είναι το Μουσείο Μοντέρνας Τέχνης, που διαχειρίζεται τη Συλλογή «Κωστάκη» και όλες τις συλλογές τέχνης των δύο Μουσείων έως το 1960. Δεύτερο είναι το Μουσείο Σύγχρονης Τέχνης, που διαχειρίζεται όλες τις συλλογές τέχνης, από το 1960 έως τις μέρες μας και τρίτο το Μουσείο Φωτογραφίας Θεσσαλονίκης, που ήταν, μέχρι σήμερα, το ιδιαίτερο τμήμα Κρατικού Μουσείου Σύγχρονης Τέχνης, που διαχειρίζεται τις συλλογές φωτογραφίας, όπως είναι φυσικό.

Το υπάρχον Κέντρο Σύγχρονης Τέχνης Θεσσαλονίκης, το έως τώρα αυτοτελές τμήμα του Κρατικού Μουσείου Σύγχρονης Τέχνης, μετονομάζεται σε Πειραματικό Κέντρο Τεχνών και αποτελεί, επίσης, αυτοτελές τμήμα του νέου Οργανισμού, με βασικές δραστηριότητες, να δίνει βήμα στις σύγχρονες πειραματικές καλλιτεχνικές εκφράσεις, να έχει εργαστήρια, workshops, σύνθεση των τεχνών και να υποστηρίζει τους νέους δημιουργούς, κάτι που είναι πολύ σημαντικό. Στο νέο Οργανισμό, το «Μουσείο Άλεξ Μυλωνά», στην Αθήνα, θα λειτουργεί ως τμήμα της Διεύθυνσης Σύγχρονης Τέχνης, αφιερωμένο στη γλυπτική, το οποίο, μάλιστα, διαθέτει και συλλογή έργων της Άλεξ Μυλωνά και άλλων σημαντικών καλλιτεχνών.

Η Διεύθυνση Σύγχρονης Τέχνης θα εποπτεύεται από πενταμελή Εφορεία, της οποίας ο Πρόεδρος και τα δύο μέλη θα υποδεικνύονται από το Δ.Σ. του ιδρύματος «Μακεδονικό Μουσείο Σύγχρονης Τέχνης». Ταυτόχρονα, θα εξακολουθήσει να εποπτεύεται από πενταμελή Εφορεία και η Διεύθυνση Φωτογραφίας, όπως ούτως ή άλλως προέβλεπε έως σήμερα ο νόμος. Οι Εφορείες απαρτίζονται από ειδικούς στο χώρο των τεχνών, έχουν συμβουλευτικό χαρακτήρα και δεν ασκούν διοικητικό ή καλλιτεχνικό έργο οι ίδιες.

Αξίζει να τονιστεί ότι αυτό το σύστημα λειτουργίας βρίσκει σύμφωνες όλες τις διοικήσεις, στις οποίες αναφερόμαστε, που, άλλωστε, εργάστηκαν στενά, προκειμένου να φτάσουμε σε αυτό το αποτέλεσμα και στην προετοιμασία του νομοσχεδίου. Βρίσκει σύμφωνο και το προσωπικό των Μουσείων, με το οποίο υπήρξε διάλογος.

Πρόκειται για ένα αίτημα, που έχει «αγκαλιάσει», γενικότερα, το φιλότεχνο κοινό της Θεσσαλονίκης, το οποίο παρακολουθεί και περιμένει να δει την προοπτική, που θα «ανοίξει». Το όφελος από τη συνένωση, που δημιουργείται, είναι ότι έχουμε ένα μεγαλύτερο, εποπτευόμενο Οργανισμό από το Υπουργείο Πολιτισμού, από πλευράς συλλογών, δυναμικής πολλαπλών δράσεων με εμβέλεια, που θα ξεπερνά και τα σύνορα και με συλλογές πολλών δεκάδων χιλιάδων μονάδων, που απαρτίζονται, από έργα ελληνικής και διεθνούς τέχνης, μοναδικής ιστορικής και αισθητικής αξίας και που καλύπτουν όλα τα εικαστικά μέσα.

Επομένως, για πρώτη φορά, έχουμε ένα συγκρότημα. Σε αυτές τις συλλογές, έχουμε τη Συλλογή Κωστάκη, που ταξιδεύει στα μεγαλύτερα μουσεία του κόσμου με δικτύωση με ιδρύματα του εξωτερικού. Επίσης, έχουμε τις Συλλογές Σύγχρονης Τέχνης «Ιόλα», «Ξύδη», «Απέργη», που έρχονται από το Μακεδονικό Μουσείο. Έχουμε και τις σημαντικές ιστορικές συλλογές του Μουσείου Φωτογραφίας Θεσσαλονίκης και του «Μουσείου Άλεξ Μυλωνά».

Βασικός στόχος αυτού του Μητροπολιτικού Οργανισμού παραμένει, μεταξύ όλων των άλλων, να είναι και ο διοργανωτής της Μπιενάλε Σύγχρονης Τέχνης Θεσσαλονίκης και της Φωτομπιενάλε, που είναι δύο γνωστές Εκθέσεις, με δυνατότητα να αναπτύξουν περισσότερη εμβέλεια.

Η διάκριση ανάμεσα στο Μουσείο Μοντέρνας Τέχνης και το Μουσείο Σύγχρονης Τέχνης λύνει και ένα ζήτημα ταυτότητας, που αντιμετώπιζε, πάντοτε, το Κρατικό Μουσείο Σύγχρονης Τέχνης, γιατί ενώ διαχειρίζεται μία από τις σημαντικότερες Συλλογές της περιόδου του Μοντερνισμού, τη Συλλογή Κωστάκη, με έργα ρωσικής πρωτοπορίας, που φθάνουν, ως τη δεκαετία του ΄30, είχε στον τίτλο του ένα ασύμβατο, τη Σύγχρονη Τέχνη, γεγονός που προκαλούσε ερωτήματα σε εκείνους, που ασχολούνται επιστημονικά, με την Ιστορία της Τέχνης. Αυτή η διάκριση δίνει σήμερα στα δύο Μουσεία τη δυνατότητα να εργαστούν μεθοδικά και στοχευμένα και να αναδείξουν τις Συλλογές τους.

Επίσης, ο νέος νόμος δίνει λύσεις και σε μία σειρά από διχογνωμίες, που έχουν να κάνουν με λειτουργικές και δημοσιονομικές συνέπειες, καθώς υπήρχε μία ερμηνευτική ασάφεια του χαρακτηρισμού του Μουσείου Φωτογραφίας, ως ιδιαίτερου τμήματος του Κρατικού Μουσείου Σύγχρονης Τέχνης. Με το νέο νόμο και σε συνδυασμό με τον επακριβή προσδιορισμό των αρμοδιοτήτων των σχετικών οργάνων και ιδίως της οικείας Εφορείας, τέτοια προβλήματα θα πάψουν να υπάρχουν.

Με τις νέες ρυθμίσεις, έχουμε μία διοικητική αναδιάρθρωση και αναβάθμιση, που αφορά και στα τμήματα: το νομικό τμήμα, το λογιστήριο, κ.λπ.., τα οποία με τη συνένωσή τους μπορούν να έχουν οικονομίες κλίμακας.

Επίσης, δίνεται η δυνατότητα καλύτερης λειτουργίας του «Μουσείου Άλεξ Μυλωνά», στην Αθήνα, που ως πρόσφατα υπολειτουργούσε, λόγω οικονομικής αδυναμίας. Με το νέο Οργανισμό, δημιουργείται η κατάλληλη δομή, προκειμένου να συντονίζει και να χρηματοδοτεί κοινές δραστηριότητες των Διευθύνσεων. Για την επίτευξη των κοινών σκοπών, θα βρίσκονται, φυσικά, σε πολύ μεγαλύτερη συνάφεια και συνεργασία.

Το Υπουργείο Πολιτισμού θα επιχορηγήσει το νέο Οργανισμό με ποσό, που θα αποτελεί το σύνολο των επιχορηγήσεων των σημερινών τριών Ιδρυμάτων. Αυτό το ποσό υπολογίστηκε, με βάση τακτικές και έκτακτες χρηματοδοτήσεις του παρελθόντος έτους στα 1.200.000 ευρώ. Ο προϋπολογισμός θα ενισχύεται από το αναπτυξιακό σχέδιο του νέου Οργανισμού, που θα αναπτύσσεται, χωροταξικά σε τέσσερις χώρους, μέσα στην πόλη και έναν στην Αθήνα.

Πιο συγκεκριμένα, από τις πωλήσεις και τους δανεισμούς των έργων θα αναπτύξει δραστηριότητα εκπαιδευτική, ευρωπαϊκά προγράμματα, θα έχει δωρεές, καλύτερη λειτουργία του καφέ, κ.λπ., ό,τι δηλαδή, μπορούμε να ζητήσουμε από ένα σύγχρονο Οργανισμό.

Το προτεινόμενο σχέδιο έγινε μετά από έρευνα και επικοινωνία, με αντίστοιχα ιδρύματα στο εξωτερικό και πήρε υπόψιν του τις νέες συνεργατικές τάσεις, που υπάρχουν στον πολιτισμό, αξιοποιώντας άλλες εμπειρίες, που προκύπτουν, από οργανισμούς του εξωτερικού, όπως είναι το Smithsonian, το TATE, το Berlin Festspiele. Πολλά μουσεία υπάρχουν στο φάκελο του, τα οποία λήφθηκαν υπόψη και τα οποία προσπάθησαν, με επιτυχία, να συνδυάσουν την ενότητα διοικητικο-οικονομικής λειτουργίας, με την πολλαπλότητα των μουσειακών εγχειρημάτων. Είναι ένα καινούργιο μοντέλο, το οποίο μπορούμε να το συζητήσουμε, εάν θέλετε και μετά.

Η λογική της ενιαίας θεσμικής πλατφόρμας περισσότερων μουσείων αποβλέπει, σε τελική ανάλυση, στο να επιδρά η οικονομική ευρωστία του συνόλου ευεργετικά στην αυτόνομη προαγωγή των καλλιτεχνικών ειδών, χωρίς καθηλωτικούς περιορισμούς ή αυθαίρετες προτεραιότητες υπέρ ορισμένων και σε βάρος άλλων, το έχουμε δει πολλές φορές να γίνεται.

 Η σύνθετη λειτουργική δομή του νέου ενιαίου Οργανισμού αντανακλά και διασφαλίζει τις πολύπτυχες, αλλά και ανοιχτές, στο απρόβλεπτο μέλλον, διαστάσεις του ενιαίου δημόσιου αγαθού του πολιτισμού και της αισθητικής παιδείας, μέσα σε μια δημοκρατική κοινωνία.

Ευχαριστώ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ την κυρία Υπουργό.

Θα ήθελα να ενημερώσω ότι την Τρίτη, 16.10.2018, θα καλέσουμε τους φορείς να τοποθετηθούν επί του νομοσχεδίου. Την Τετάρτη, θα γίνει η 3η συνεδρίαση, επί των άρθρων και την Παρασκευή, η 4η συνεδρίαση με τη β΄ ανάγνωση. Όλες οι συνεδριάσεις θα γίνουν στις 10.00΄ το πρωί.

Θέλω να παρακαλέσω το εξής. Ο συνάδελφος Εισηγητής των Ανεξάρτητων Ελλήνων, ο κ. Ζουράρις, μας παρακάλεσε να προηγηθεί η εισήγηση του.

Το λόγο έχει ο κ. Ζουράρις.

ΚΩΝΣΤΑΝΤΙΝΟΣ ΖΟΥΡΑΡΙΣ (Ειδικός Αγορητής από τους Ανεξάρτητους Έλληνες- Εθνική Πατριωτική Δημοκρατική Συμμαχία): Ευχαριστώ, κύριε Πρόεδρε και θα ζητήσω πάλι την άδεια από τις κυρίες και τους κυρίους συναδέλφους γιατί, δυστυχώς, για το επόμενο εξάμηνο - οκτάμηνο θα πρέπει να υποβληθώ σε δύο εγχειρήσεις και θα είμαι «βακτηριόφερτος».

Όσον αφορά το νομοσχέδιο, εφόσον, πρώτον, η περίληψη εκφράζει με ακρίβεια το σχέδιο νόμου, που θα μας προταθεί για επιψήφιση, μας βρίσκει απολύτως ικανοποιημένους. Κατά σύμπτωση, εγώ υπήρξα και με την κυρία Σκαλτσά, και με τον κ. Πάνο Τζώνο, και με την κυρία Χόϊπελ, επί τεσσαρακονταετία, μέσα στην προσπάθεια δημιουργίας των μουσείων - και κυρίως των Μουσείων Συγχρόνου Τέχνης - και κυρίως, βέβαια, στην απόπειρα επί χρόνια ενοποιήσεως των ταμείων.

Με καλύπτει πλήρως η εισήγηση της κυρίας Υπουργού, σήμερα και επομένως, ως προς το θέμα της ουσίας, δεν έχω παρά να εκφράσω τη συμφωνία μου εφ' όλης της ύλης, με κάποια επιφύλαξη πάλι, η οποία προέρχεται και δεν το ανέφερε ίσως, γιατί παραείναι τεχνικό η Υπουργός, από το εξής: Έχετε στη 2η σελίδα της περίληψης, που μας έχετε δώσει, στην 4η παράγραφο, ότι ο Οργανισμός - στην 3η σειρά - θα αποδίδει σε αυτά τους διαθέσιμους πόρους με σαφές και τεκμηριωμένο σύστημα διανομής.

Επειδή, ξέρετε, κύριε Υπουργέ και εσείς ότι υπάρχει ανισομεγέθης η συνύπαρξη αυτών των τεσσάρων - πέντε μουσείων, είναι μερικά, που είναι πολυδάπανα - και πρέπει να είναι πολυδάπανα - και άλλα είναι ολιγότερο δαπανηρά, δεν ξέρω εάν προταθεί, θα υπάρχει στο τελικό σχέδιο νόμου, μέσω του αλγορίθμου, ενδεχομένως μια εξειδίκευση στον τρόπο κατανομής προς τα μουσεία, λόγω ακριβώς του ανισομεγέθους των Ιδρυμάτων; Τίποτα άλλο.

Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η Εισηγήτρια του ΣΥ.ΡΙΖ.Α..

ΕΥΣΤΑΘΙΑ ΓΕΩΡΓΟΠΟΥΛΟΥ – ΣΑΛΤΑΡΗ (Εισηγήτρια του ΣΥ.ΡΙΖ.Α.): Ευχαριστώ, κύριε Πρόεδρε. Κυρίες και κύριοι συνάδελφοι, ξεκινά σήμερα, η τελική φάση της νομοθέτησης από τη Βουλή των Ελλήνων μιας διαδικασίας, που έχει ξεκινήσει να συζητιέται, περίπου πριν 18 χρόνια. Πρόκειται για τη συνένωση των διοικητικών και καλλιτεχνικών λειτουργιών εικαστικών - μουσειακών φορέων της Θεσσαλονίκης, υπό τη σκέπη ενός ενιαίου μητροπολιτικού οργανισμού - πλατφόρμας δημόσιου χαρακτήρα.

Συγκεκριμένα, τη συνένωση του Κρατικού Μουσείου Σύγχρονης Τέχνης και των Τμημάτων του, του Μουσείου Φωτογραφίας Θεσσαλονίκης και του Κέντρου Σύγχρονης Τέχνης Θεσσαλονίκης, από τη μια πλευρά και του Μακεδονικού Μουσείου Σύγχρονης Τέχνης και του Μουσείου Σύγχρονης Τέχνης «Άλεξ Μυλωνά», το οποίο είναι τμήμα του Μακεδονικού Μουσείου και έχει έδρα την Αθήνα, από την άλλη.

Αναφερόμαστε στους παραπάνω φορείς, που έχουν στην κατοχή τους πολύ σημαντικά έργα τέχνης και συλλογές και ταυτόχρονα, παίζουν πρωταγωνιστικό ρόλο με δραστηριότητες και διοργανώσεις στα εικαστικά δρώμενα της Θεσσαλονίκης και όχι μόνο. Εκτός από τις μόνιμες εκθέσεις και τη διοργάνωση και συνδιοργάνωση εκθέσεων, έχουν να επιδείξουν εκπαιδευτική και ερευνητική δραστηριότητα, μέσω σχετικών προγραμμάτων, διατηρούν βιβλιοθήκες και προβαίνουν σε εκδόσεις.

Παράλληλα, το Κρατικό Μουσείο Σύγχρονης Τέχνης και το Μουσείο Φωτογραφίας διοργανώνουν τη Μπιενάλε Σύγχρονης Τέχνης Θεσσαλονίκης και τη Φωτογραφική Μπιενάλε, αντίστοιχα. Το Υπουργείο Πολιτισμού και Αθλητισμού, τα δύο προηγούμενα χρόνια, εργάστηκε, ώστε να βρεθεί ο πλέον κατάλληλος τρόπος, για να θεσμοθετηθεί αυτό που το κοινό της Θεσσαλονίκης και, ενδεχομένως, να έχει την εντύπωση ότι έχει ήδη υλοποιηθεί, δηλαδή, τη συνένωση των δύο βασικών φορέων ανάδειξης των εικαστικών τεχνών στην πόλη, του Νομικού Προσώπου Ιδιωτικού Δικαίου Κρατικό Μουσείο Σύγχρονης Τέχνης και του Κοινωφελούς Ιδρύματος Μακεδονικό Μουσείο Σύγχρονης Τέχνης.

Με το σχήμα συνένωσης, που επιλέχθηκε, τελικά, ξεπερνούνται νομικά εμπόδια, που αφορούν, κυρίως, τη συνταγματική επιταγή για προστασία των σκοπών των κοινωφελών ιδρυμάτων, όπως και ζητήματα αποφυγής απαλλοτριώσεων περιουσιακών στοιχείων από το δημόσιο. Τούτο, διότι δεν επιλέχθηκε η συγχώνευση ή η απορρόφηση φορέων, αλλά το επιτυχημένο από παραδείγματα στο εξωτερικό μοντέλο της πλατφόρμας μουσείων, με ενιαίο οργανισμό και διοίκηση, αλλά διατηρώντας, ταυτόχρονα, τη λειτουργική και καλλιτεχνική τους αυτονομία, στο πλαίσιο των κοινά αποφασισμένων σκοπών του ενιαίου Οργανισμού. Έτσι, οι φορείς προχωρούν σε οικονομία κλίμακας, έχοντας ενιαία υπηρεσιακή και διοικητική υποστήριξη, αποτελώντας επιμέρους υπηρεσιακές μονάδες του ενιαίου Οργανισμού, ο οποίος, εξασφαλίζει τόσο τη βιωσιμότητα των επιμέρους μονάδων, όσο και τη λειτουργική και καλλιτεχνική τους αυτονομία.

Για τους σκοπούς της συνένωσης έχουν συναφθεί δύο Συμβάσεις μακρόχρονης δωρεάν παραχώρησης της αποκλειστικής χρήσης και όχι της κυριότητας των συλλογών τέχνης, εγκαταστάσεων και συναφούς εξοπλισμού του Μακεδονικού Μουσείου Σύγχρονης Τέχνης και του Μουσείου Σύγχρονης Τέχνης «Άλεξ Μυλωνά», για 30 και 20 χρόνια, αντίστοιχα, στο Κρατικό Μουσείο Σύγχρονης Τέχνης υπέρ του νέου συνεργατικού φορέα – οργανισμού, που συγκροτείται, με το παρόν σχέδιο νόμου.

Ο Οργανισμός εφεξής θα έχει την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης» και το διακριτό τίτλο «MOMUS». Θα είναι Νομικό Πρόσωπο Ιδιωτικού Δικαίου, υπό την εποπτεία του Υπουργείου Πολιτισμού και Αθλητισμού, η οποία, όμως, δεν υπεισέρχεται στους καλλιτεχνικούς και ερευνητικούς προσανατολισμούς του Οργανισμού. Το μοντέλο της πλατφόρμας μουσείων αποτελεί σύγχρονη τάση στα μουσειολογικά πράγματα. Είναι μία ευέλικτη, χρηστική και δημιουργική λύση.

Όπως αναφέρεται στην αξιολογική έκθεση έχουν αξιοποιηθεί δημιουργικά ανάλογες εμπειρίες μεγάλων οργανισμών τέχνης του εξωτερικού όπως λ.χ. το Smithsonian των Η.Π.Α., ο Οργανισμός Δημοτικών Μουσείων, στο Τορίνο, το δίκτυο μουσείων Tate, στην Αγγλία και άλλα, που προσπάθησαν, με επιτυχία, να συνδυάσουν την ενότητα της διοικητικής οικονομικής λειτουργίας, με την πολλαπλότητα των μουσειακών εγχειρημάτων. Πρόκειται για καινοφανές εγχείρημα, στα ελληνικά πράγματα και θα παρακολουθήσουμε, με μεγάλο ενδιαφέρον, την εξέλιξή του, καθώς είναι και εξαιρετικό το ενδιαφέρον της νεολαίας για μουσειακά εγχειρήματα, με σύγχρονες κατευθύνσεις. Θα είναι ένα από τα μεγαλύτερα παραδείγματα εικαστικών μουσείων, εξαιρετικό όχημα προβολής της εικαστικής ελληνικής πραγματικότητας.

Αξίζει, όμως, προκαταβολικά να τονίσουμε τη σημασία του σεβασμού στο χαρακτήρα και τη χωροταξική ανάπτυξη του καθενός από τους επιμέρους φορείς, που προκύπτει, από το μοντέλο της συνένωσης. Για παράδειγμα, στο πλαίσιο του νέου Οργανισμού, θα διαφυλαχτεί η ιστορική πορεία και ο χαρακτήρας του Μακεδονικού Μουσείου Σύγχρονης Τέχνης, ως ενός χώρου πρωτοβουλίας των πολιτών, μοναδικού στην ιστορία του ελληνικού εικαστικού χώρου, που στηρίζεται από τους φίλους του, σε εθελοντική βάση και έχει συνεργασίες με φορείς της πνευματικής, πολιτιστικής και οικονομικής ζωής του τόπου. Η δυναμική που έχει αναπτύξει, μέσω αυτού του χαρακτήρα, θα συνεχίσει να προσδίδει αυτά τα χαρακτηριστικά εξωστρέφειας προς το ευρύ κοινό και συνεργασίας και εντός του νέου ενιαίου Οργανισμού.

Σημαντικό είναι να γίνει αντιληπτό ότι βασική κινητήρια δύναμη και μοχλός προώθησης του νέου Οργανισμού θα είναι οι πολύ σημαντικές συλλογές μοντέρνας και σύγχρονης τέχνης, που διαθέτουν οι υφιστάμενοι φορείς. Πρόκειται, κυρίως, για την περίφημη Συλλογή Κωστάκη, που αγοράστηκε, από το δημόσιο το 2000 και περιήλθε στο Κρατικό Μουσείο Σύγχρονης Τέχνης. Περιλαμβάνει αυτή η Συλλογή 1.277 έργα, πίνακες, σχέδια και αντικείμενα των ρευμάτων και κινημάτων της ρωσικής πρωτοπορίας, κατά τα έτη 1900 - 1930 και θεωρείται σήμερα μία από τις σημαντικότερες, παγκοσμίως. Με βάση τη Συλλογή Κωστάκη, έχουν αναπτυχθεί σημαντικές συνεργασίες και δεσμοί με μουσειακούς και ακαδημαϊκούς φορείς του εξωτερικού.

Παράλληλα, το Κρατικό Μουσείο Σύγχρονης Τέχνης διαθέτει και άλλες συλλογές σύγχρονης τέχνης. Πρόκειται επίσης και για δωρεές τόσο από μεγάλους συλλέκτες, όπως του Αλέξανδρου Ιόλα, της Μάγδας Κοτζιά, του Αλέξανδρου Ξύδη, του Δημήτρη Μεϊμάρογλου και τις λοιπές συλλογές και έργα σύγχρονης τέχνης του Μακεδονικού Μουσείου Σύγχρονης Τέχνης. Η συλλογή γλυπτών του Μουσείου Σύγχρονης Τέχνης «Αλεξ Μυλωνά», που περιλαμβάνει έργα της γλύπτριας Άλεξ Μυλωνά σε μάρμαρο, μπρούτζο, χαλκό, σίδηρο, καθώς και σχέδια και πίνακες ζωγραφικής της ίδιας. Ο συγκεκριμένος χώρος πρέπει να ξαναλειτουργήσει και να συνεχίσει το έργο, που είχε αναπτύξει, μέχρι πρόσφατα, με περιοδικές εκθέσεις, εκπαιδευτικά προγράμματα και εκδηλώσεις. Πρόκειται ακόμα για τα 100.000 περίπου αντικείμενα του Μουσείου Φωτογραφίας Θεσσαλονίκης, που προέρχονται, από ιστορικά αρχεία φωτογράφων και συλλεκτών, καθώς και από φωτογραφικά έργα σύγχρονων φωτογράφων, από την Ελλάδα και το εξωτερικό.

Όμως, πέρα από τα εκθέματα, σημαντικό ρόλο στην επιτυχία του εγχειρήματος θα παίζει η ενίσχυση της εξωστρέφειας και της διεύρυνσης του κοινού, στο οποίο θα απευθύνονται οι δραστηριότητες του Μητροπολιτικού Οργανισμού, ο οποίος θα έρχεται σε επαφή όσο το δυνατόν με την κοινωνική και οικονομική δραστηριότητα της πόλης. Είναι γνωστή η σημαντική προσφορά του Μακεδονικού Μουσείου Σύγχρονης Τέχνης σε ό,τι αφορά τα μουσειοπαιδαγωγικά προγράμματα, τα οποία προσεγγίζει τα παιδιά και τα κάνει κοινωνούς της σύγχρονης τέχνης, τα προγράμματα, με διαδραστικό χαρακτήρα, για όλες τις βαθμίδες εκπαίδευσης, καθώς επίσης και τις ξεναγήσεις ειδικών ομάδων ενηλίκων.

Επίσης, θεωρώ ότι έχει ιδιαίτερη βαρύτητα, στη σύγχρονη εποχή των ερευνητικών δραστηριοτήτων και το άνοιγμα σε νέες πειραματικές μορφές σύγχρονης τέχνης. Ήδη, το Μουσείο Φωτογραφίας Θεσσαλονίκης συμμετέχει σε εκπαιδευτικά προγράμματα, στις διοργανώσεις συνεδρίων, διαλέξεις κ.λπ. και διοργανώνει, όπως είπαμε, το «Θεσσαλονίκη Photo Biennale». To Κέντρο Σύγχρονης Τέχνης Θεσσαλονίκης υποστηρίζει σταθερά την καινοτόμο καλλιτεχνική δημιουργία, σε όλες τις μορφές και τα είδη της, ενισχύοντας ιδιαίτερα το έργο των νέων δημιουργών. Η εξέλιξή του, το νεοσύστατο πειραματικό κέντρο τεχνών, ως αυτοτελές τμήμα του Μητροπολιτικού Οργανισμού, θα συμμετέχει στο σχεδιασμό και στην υλοποίηση Biennale σύγχρονης τέχνης, ιδίως όσον αφορά το μέρος της διοργάνωσης του φεστιβάλ επιτελεστικών τεχνών, performance art και του εργαστηρίου νέων καλλιτεχνών. Έχουμε χρέος, εκτός από την προστασία και ανάδειξη των εκθεμάτων και την καλλιέργεια κλασικών μορφών τέχνης, να είμαστε ανοιχτοί, σε νέες ιδέες τάσεις και πειραματισμούς. Η σύγχρονη τέχνη πρέπει να ενισχυθεί ακόμα περισσότερο, για να παραμείνει ζωντανή, μέσα στην κοινωνία και να αναπτυχθεί.

Ας πάρουμε παράδειγμα από την Ανωτάτη Σχολή Καλών Τεχνών, η οποία, μέσω των συλλογικών της οργάνων, αποφάσισε ότι οι δύο από τις εννέα θέσεις μελών ΔΕΠ, που προκήρυξε, έπειτα από χρόνια αδιοριστίας, αφορούν τα γνωστικά αντικείμενα του Performing Art και της Φωτογραφίας, ενώ σε άλλη θέση ΔΕΠ, ανοίγει, για πρώτη φορά, τους ορίζοντες της και στο γνωστικό αντικείμενο της Κεραμικής. Βρίσκω, με αφορμή αυτό την ευκαιρία, να τονίσω τη σημασία της συνεργασίας με Ανώτατα Εκπαιδευτικά και Ερευνητικά Ιδρύματα της χώρας ή της αλλοδαπής, για την ανάπτυξη δράσεων έρευνας ή διδασκαλίας, η οποία συγκαταλέγεται, μεταξύ των σκοπών του Δ.Σ. του Μητροπολιτικού Οργανισμού, που θα είναι το ανώτατο όργανο διοίκησης.

Όσον αφορά στη δομή του παρόντος νομοθετήματος, στο άρθρο 1, αναλύεται η νομική μορφή και οι σκοποί του νεοσυσταθέντος «Μητροπολιτικού Οργανισμού Μουσείων Εικαστικών Τεχνών Θεσσαλονίκης», ο οποίος θα διέπεται από το ιδιωτικό δίκαιο. Στο Κεφάλαιο Α΄, στα άρθρα 2 και 3, μεταξύ άλλων, ορίζονται τα όργανα διοίκησης του Οργανισμού, που είναι το εννεαμελές Δ.Σ., ως το ανώτατο όργανο διοίκησης και ο Γενικός Διευθυντής, ο οποίος θα προκύπτει από διεθνή διαγωνισμό και χωρίς να έχει καλλιτεχνικές αρμοδιότητες.

 Ορίζονται, επίσης, οι αρμοδιότητες, ο τρόπος επιλογής, η σχέση μεταξύ των αρμοδιοτήτών τους και κάθε λεπτομέρεια, που αφορά τη θητεία και την άσκηση των καθηκόντών τους.

Στο κεφάλαιο Β΄, στα άρθρα 4 έως 10, μεταξύ άλλων, αναπτύσσεται η οργάνωση των Διευθύνσεων της Μοντέρνας Τέχνης, της Σύγχρονης Τέχνης και της Φωτογραφίας, οι οποίες θα διατηρούν και τον τίτλο του Μουσείου.

Ως αυτοτελές τμήμα, θα λειτουργήσει το «Πειραματικό Κέντρο Τεχνών», το οποίο έχει ένα ευρύ φάσμα αρμοδιοτήτων προώθησης της σύγχρονης καλλιτεχνικής έκφρασης.

 Αναφορά, επίσης, γίνεται στο Κεφάλαιο με τις πενταμελείς εφορείες, που θα εποπτεύουν τις Διευθύνσεις Σύγχρονης Τέχνης και Φωτογραφίας και θα έχουν συμβουλευτικό χαρακτήρα.

 Ορίζονται, επίσης, οι αρμοδιότητες και οι τρόποι εκλογής των στελεχών του νέου φορέα, τα συλλογικά όργανα και οι αρμοδιότητές τους.

Τέλος, στο ίδιο Κεφάλαιο, αναφέρονται τα θέματα της μεταφοράς του υφιστάμενου προσωπικού των φορέων, που συνενώνονται, στις ενιαίες υπηρεσίες του νέου Οργανισμού, καθώς και οι δυνατότητες πρόσληψης και απασχόλησης του προσωπικού στο μέλλον.

Στο κεφαλαίο Γ΄, στα άρθρα 11 έως 18, μεταξύ άλλων, αναλύονται ζητήματα λειτουργίας του νέου Οργανισμού. Συγκεκριμένα, ορίζονται ζητήματα περιουσίας του νέου Οργανισμού, σε σχέση με τα περιουσιακά στοιχεία των φορέων, που συνενώνονται, αλλά και μελλοντικών αποκτημάτων, με βάση και τις συμβάσεις παραχώρησης. Ορίζονται τα οικονομικά στοιχεία και η διαχείριση του Οργανισμού. Θα αναφέρονται αναλυτικά οι πόροι του, όπου εκτός από την κρατική επιχορήγηση, θα αναζητηθούν πόροι από προσέλκυση προγραμμάτων, χορηγιών, μορφές άντλησης χρηματοδότησης από ενώσεις φίλων, δωρητές και το ευρύ κοινό, όπως ακόμα η ανάπτυξη του εμπορικού κομματιού από την οικονομία κλίμακας, που θα προκύψει.

Η οικονομία κλίμακας, όπως ανέφερα και παραπάνω, είναι καθοριστικό στοιχείο της συνένωσης, καθώς μειώνονται οι δαπάνες για τα νομικά, λογιστικά και άλλα τέτοια ζητήματα, ενώ από τη συνένωση θα προκύψει μια εξαιρετική βιβλιοθήκη σύγχρονης τέχνης.

Βασικό στοιχείο του μοντέλου της πλατφόρμας Μουσείων είναι και ο ενιαίος προϋπολογισμός και η δίκαια κατανομή των όποιων εσόδων προκύπτουν. Συγκεκριμένα, ο Οργανισμός καταρτίζει ενιαίο προϋπολογισμό, αυτοτελή κεφάλαια του οποίου αποτελούν οι επιμέρους προϋπολογισμοί των Διευθύνσεων και του αυτοτελούς Τμήματος του «Πειραματικού Κέντρου Τεχνών». Στους ειδικούς αυτούς κωδικούς των Διευθύνσεων και του αυτοτελούς Τμήματος περιέρχονται, σύμφωνα με έναν αλγόριθμο δίκαιης κατανομής, τα ποσά, που απομένουν, αφού αφαιρεθούν από τα πάσης φύσεως έσοδα, οι δαπάνες για πάγιες λειτουργικές ανάγκες, αμοιβές προσωπικού, εκκαθάριση ασφαλιστικών και φορολογικών υποχρεώσεων και η αντιμετώπιση σημαντικής ανάγκης. Περιγράφεται, λεπτομερώς, ο αλγόριθμος για τα ποσά, που απομένουν, ο οποίος λαμβάνει υπόψη τόσο το σχεδιασμό, τον προγραμματισμό και τις ανάγκες των επιμέρους μονάδων, για το επόμενο έτος, όσο και το αποτέλεσμα της δραστηριότητάς τους, τα δύο προηγούμενα χρόνια.

Διασφαλίζεται, ταυτόχρονα, η αυτονομία της κάθε μονάδας και η εξάλειψη ανταγωνισμών μεταξύ τους. Για τον οικονομικό έλεγχο ορίζεται τριμελής εξελεγκτική επιτροπή από ορκωτούς λογιστές. Επιπλέον, η Υπουργός Πολιτισμού και Αθλητισμού, στην προκειμένη περίπτωση, μπορεί να παραγγείλει οποτεδήποτε έκτακτο έλεγχο, τον οποίο διενεργεί το Ελεγκτικό Συνέδριο και το αρμόδιο όργανο του Υπουργείου Οικονομικών ή οι ορκωτοί λογιστές.

Ακόμη, ορίζονται με μεταβατικές και τελικές διατάξεις, μέχρι την πρώτη εφαρμογή του νόμου, ως προς την επιλογή των οργάνων και την έναρξη ισχύος τους, το προσωρινό Διοικητικό Συμβούλιο, ο Γενικός Διευθυντής, οι Διευθυντές και οι εποπτεύουσες εφορείες.

Σε ξεχωριστά άρθρα, κυρώνονται οι συμβάσεις παραχώρησης του «Μακεδονικού Μουσείου Σύγχρονης Τέχνης» και του «Μουσείου Σύγχρονης Τέχνης Άλεξ Μυλωνά» στο «Κρατικό Μουσείο Σύγχρονης Τέχνης», με τις παρατάσεις, τροποποιήσεις και τα παραρτήματα αυτών.

Ορίζονται οι καταργούμενες διατάξεις και η έναρξη ισχύος του νόμου.

 Κλείνοντας, θέλω να τονίσω ότι είναι ζητούμενο το άνοιγμα της τέχνης στο ευρύ κοινό, χωρίς ελιτίστικες προσεγγίσεις. Οι προϋποθέσεις και το πνεύμα συνεργασίας, που υπάρχουν, αυτή τη στιγμή, στη Θεσσαλονίκη, μας κάνουν να είμαστε αισιόδοξοι για το μέλλον του εγχειρήματος. Υπάρχει η δυνατότητα φυγής προς τα εμπρός, ξεπερνώντας τις όποιες δυσαρμονίες του παρελθόντος, με όχημα τον νέο Οργανισμό, που ορίζεται, στο σχέδιο νόμου με τις επιμέρους λειτουργίες του. Γι΄ αυτό υπερψηφίζουμε, επί της αρχής, το σχέδιο νόμου, καλώντας και τα άλλα Κόμματα να συναινέσουν σ΄ αυτό το εγχείρημα. Ευχαριστώ πολύ.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Θα τοποθετηθεί, τώρα, η Εισηγήτρια της Ν.Δ., η κυρία Κεγαλογιάννη και αμέσως μετά θα κάνει την ανάπτυξη μιας τροπολογίας ο Υπουργός Εσωτερικών, ο κ. Χαρίτσης.

 Να πούμε μόνο ως σχόλιο ότι με κάθε έργο τέχνης επανιδρύεται και η ερμηνεία και ο ορισμός του έργου τέχνης και η ιστορία της τέχνης. Επομένως, η καινοτόμος λειτουργία είναι συναρτημένη, με την ίδια την ιδρυτική συνθήκη της τέχνης.

 Κυρία Κεφαλογιάννη, έχετε το λόγο.

 ΟΛΓΑ ΚΕΦΑΛΟΓΙΑΝΝΗ (Εισηγήτρια της Ν.Δ.): Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, συζητάμε σήμερα το νομοσχέδιο του Υπουργείου Πολιτισμού, σε μια ιδιαίτερη μέρα για τον πολιτισμό, καθώς η Πανελλήνια Ομοσπονδία Εργαζομένων του Υπουργείου Πολιτισμού απεργεί, όχι με συνδικαλιστικά ή προσωπικά αιτήματα, αλλά για το μείζον ζήτημα της προστασίας της πολιτιστικής κληρονομιάς, δηλαδή, για το μεγάλο θέμα, που έχει προκύψει, με τη λίστα του Υπερταμείου, όπου συμπεριλαμβάνονται και κωδικοί, που αφορούν σε μνημεία και αρχαιολογικούς χώρους της χώρας. Η παράλειψη εξαίρεσης των κωδικών αυτών από την εν λόγω λίστα, όπως έχουμε πει επανειλημμένα, είναι ένα μείζον πολιτικό ατόπημα, το οποίο, για πρώτη φορά, καταγράφεται στα εθνικά χρονικά και η μέχρι στιγμής στάση σας, κυρία Υπουργέ, οι δηλώσεις σας των καλών προθέσεων, το άδειασμα της προκατόχου σας, αλλά και η χθεσινή πολύ γενικόλογη ανακοίνωση του Υπουργείου Οικονομικών –όπου άλλωστε για το μείζον θέμα της διαχείρισης δεν λέει τίποτα – δυστυχώς, όχι μόνο επιβεβαιώνει, αλλά και ενισχύει τους φόβους μας. Αδιαφορείτε δραματικά για την προστασία των μνημείων και των αρχαιολογικών χώρων και σας επαναλαμβάνω, για άλλη μία φόρα, το πολιτιστικό απόθεμα της χώρας δεν πωλείται, τα μνημεία δεν αποτελούν αντικείμενο συναλλαγής. Κάντε τώρα αυτό, που επιτάσσει το Σύνταγμα.

 Προχωράω τώρα στο σημερινό νομοσχέδιο για την ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης, το MOMUS. Μια παλαιότερη ιδέα η συζήτηση της οποίας ξεκίνησε από το 2010, όπως είπε και η κυρία Υπουργός, μια καινοτόμος πρωτοβουλία, που στόχο είχε την εξασφάλιση της βιωσιμότητας των δύο πολύ σπουδαίων Μουσείων, αλλά και την ανάπτυξη και τη διεύρυνση της αποστολής τους.

Έως και το 2014, υπήρξε ιδιαίτερη πρόοδος στο σχεδιασμό, στις συνομιλίες και στην απαιτούμενη προεργασία για την υλοποίηση αυτού του εγχειρήματος. Παρά, λοιπόν, το γεγονός ότι υπήρξαν ποικίλες νομικές, διοικητικές και άλλες δυσκολίες, οι οποίες βρίσκουν έρεισμα στην ιδιαίτερη ιστορία – αφετηρία, αλλά και τα ξεχωριστά προβλήματα του κάθε Μουσείου, έχει γίνει πάντως μια πολύ καλή προετοιμασία. Γι' αυτό και εύλογα διερωτάται κανείς, για ποιο λόγο καθυστερήσατε τόσα χρόνια, από το 2015, να ολοκληρώσετε την υλοποίηση της ιδέας αυτής. Το πράττετε τελικά σήμερα, με τον τρόπο, που αποπειράστε να το πράξετε και μάλιστα στην εκπνοή των συμβάσεων παραχώρησης και αφού έχει ήδη προηγηθεί σχετική παράταση της προθεσμίας και το κάνετε διεκπεραιωτικά και χωρίς συγκεκριμένη στρατηγική και μελέτη βιωσιμότητας, χωρίς, δηλαδή, τις απαραίτητες προϋποθέσεις, ώστε να εξασφαλίζετε για ένα τόσο σημαντικό εγχείρημα διαφάνεια, αξιολόγηση και αξιοκρατία.

Σήμερα, λοιπόν, συζητείται το νομοσχέδιο για τη συνένωση δύο ιδιαίτερης αξίας Μουσείων, μαζί με τα μοναδικά τμήματά τους. Μια συνένωση, που θα πρέπει να διασφαλίζει την ιστορική τους μοναδικότητα, τις ιδιαίτερες δράσεις του καθενός, αλλά και το μοναδικό τους απόθεμα. Θα πρέπει, άρα, να εξετάσουμε, αν πράγματι οι διαδικασίες, που δρομολογήθηκαν, και οι ενέργειες, που θα εφαρμοστούν, θα οδηγήσουν σε ένα επιτυχημένο εγχείρημα για τη δημιουργία ενός Μουσειακού Μητροπολιτικού Οργανισμού. Να πούμε, δηλαδή, κατά πόσο η λειτουργία της νέας αυτής υπερδομής μπορεί διοικητικά και οικονομικά να είναι βιώσιμη, εάν δηλαδή, μπορεί να εξυπηρετήσει το σκοπό της ίδρυσης της, που, πέρα από τη χρηστή διαχείριση και βιωσιμότητα του εγχειρήματος, επικεντρώνεται, ως προς το φυσικό αντικείμενο στη διοργάνωση εκθέσεων στην Ελλάδα και το εξωτερικό, τη δυναμική ανάπτυξη, μελέτη και προβολή των εικαστικών τεχνών, φωτογραφίας, βιομηχανικού και αρχιτεκτονικού σχεδιασμού, αισθητικής καλλιέργειας, ιστορικής μελέτης και επιστημονικής έρευνας, καθώς και της ενίσχυσης πειραματικών και εναλλακτικών προτάσεων για τις τέχνες, τη συγκρότηση και τη διαχείριση συλλογών και αρχείων και φυσικά, στην ανά διετία διοργάνωση της Μπιενάλε Σύγχρονης Τέχνης Θεσσαλονίκης.

Για όλους αυτούς τους λόγους, θα ήθελα να αναφερθώ, αναλυτικά, στη διοικητική διάρθρωση του νέου Οργανισμού, αλλά και στις υπηρεσίες του. Ενός Οργανισμού, που, σύμφωνα με την Αιτιολογική Έκθεση, βασίζεται στην αξιοποίηση ανάλογων εμπειριών μεγάλων οργανισμών τέχνης του εξωτερικού, όπως το Smithsonian, στις Ηνωμένες Πολιτείες Αμερικής, τον Οργανισμό Δημοτικών Μουσείων, στο Τορίνο και το Δίκτυο Μουσείο ΤΑΤΕ στην Αγγλία.

Ας δούμε, λοιπόν, ένα προς ένα ποια ακριβώς είναι τα παραπάνω πρότυπα, που επικαλείται, ο συντάκτης του νομοσχεδίου.

Το Smithsonian, μιλάμε, πρώτα απ' όλα, για μια άλλη τάξη μεγέθους. Αποτελείται από δεκαεννιά μουσεία, εννέα ερευνητικά κέντρα, διαθέτει πάνω από 6.500 εργαζόμενους και ο προϋπολογισμός ανέρχεται σε 947 εκατομμύρια δολάρια, με 30 εκατομμύρια επισκέπτες.

Το Fondazione Torino Museo, είναι ένας δημοτικός φορέας, που διαχειρίζεται τρεις φορείς και ελέγχει και την Artissima, που είναι μια από τις σημαντικότερες ιταλικές εκθέσεις σύγχρονης τέχνης.

Τέλος, η ΤΑΤΕ, πρόκειται για μια ιδιαίτερη κατηγορία δομής οργανισμού. Είναι ένας ημιαυτόνομος μη κυβερνητικός οργανισμός, διοικείται από διοικητικό συμβούλιο, το οποίο εγκρίνεται από το Kοινοβούλιο και έχει συνολικό κόστος 103 εκατομμύρια λίρες, για το 2016 - 1017 και έσοδα περίπου 162 εκατομμύρια λίρες. Το δε 70% του προϋπολογισμού της ΤΑΤΕ προέρχεται από μη κρατικές πηγές: έσοδα από εκδόσεις, χρήσης χώρων, πωλήσεις κ.λπ..

Να δούμε τώρα το συσχετισμό διοικητικής και οικονομικής λειτουργίας των τριών αυτών περιπτώσεων, που χρησιμοποιήθηκαν, ως πρότυπα, με το ίδιο το MOMUS.

Έχουμε, λοιπόν, έναν οργανισμό, Νομικό Πρόσωπο Ιδιωτικού Δικαίου, με δύο όργανα διοίκησης. Πρώτον, ένα εννεαμελές Δ.Σ., που ουσιαστικά θα ελέγχει τα πάντα, του οποίου ο πρόεδρος, ο αντιπρόεδρος και τα δύο μέλη θα επιλέγονται από τον Υπουργό Πολιτισμού και Αθλητισμού. Λέτε, δε, ότι το Διοικητικό Συμβούλιο θα αποτελείται από διακεκριμένες προσωπικότητες των τεχνών, των γραμμάτων και των επιστημών.

 Εδώ, μάλλον, πρόκειται για δημιουργική ασάφεια, γιατί δεν κατανοώ ακριβώς το φάσμα επιλογής και τα όριά του. Δεν διατυπώνονται ούτε στοιχειωδώς, τα προσόντα για τα μέλη του Δ.Σ.. Αφήνεται, δε, εντελώς μετέωρο ποιοι μπορεί να είναι οι εκπρόσωποι της ΔΕΘ και του δήμου στο διοικητικό συμβούλιο, στην περίπτωση, που δεν είναι ο πρόεδρος και ο δήμαρχος, αντίστοιχα.

Δεύτερον, έχουμε το Γενικό Διευθυντή, ο οποίος θα επιλέγεται, ύστερα από διεθνή πρόσκληση - εκδήλωση ενδιαφέροντος και θα διορίζεται, με τετραετή θητεία, με απόφαση του Υπουργού Πολιτισμού και Αθλητισμού.

Ούτε κουβέντα για τη διαδικασία, τα ουσιαστικά προσόντα και τα κριτήρια επιλογής, πέραν της παράθεσης κάποιων τυπικών προσόντων. Το λέω αυτό, γιατί στο άρθρο 3, λέτε ότι η πρόσκληση εκδήλωσης ενδιαφέροντος θα είναι διεθνής. Μετά, βέβαια, λέτε ότι ο Γενικός Διευθυντής μπορεί να είναι και δημόσιος υπάλληλος.

Διερωτώμεθα, εάν δεν είναι δημόσιος υπάλληλος, ποια θα είναι η διαδικασία αξιολόγησης; Για παράδειγμα, θα υπάρχει σύστημα μοριοδότησης, ουσιαστικά και τυπικά προσόντα, που θα οδηγήσουν στην έκδοση απόφασης από τον Υπουργό;

Τα ίδια ισχύουν και για την επιλογή των διευθυντών. Καμία αναφορά στα κριτήρια επιλογής και τα ουσιαστικά προσόντα.

Τέλος, δημιουργούνται ερωτήματα για το κόστος των υπηρεσιών, που καταργούνται, όπως βιβλιοθήκες, λογιστήρια, γραμματείες, τμήματα συντήρησης κ.λπ., ώστε να επιτευχθεί η οικονομία κλίμακος.

Μετά έχουμε τις υπηρεσίες: Διεύθυνση Μοντέρνας Τέχνης, Διεύθυνση Σύγχρονης Τέχνης, με τρία τμήματα, Διεύθυνση Φωτογραφίας, με δύο τμήματα, το Τμήμα Σύγχρονης Γλυπτικής, που δεν υπάγεται σε καμία άλλη Διεύθυνση και το Πειραματικό Κέντρο Τεχνών, που θα προωθεί και θα λειτουργεί, ως αυτοτελές τμήμα του Οργανισμού, προωθώντας τις σύγχρονες πειραματικές - καλλιτεχνικές τάσεις.

Εδώ υπάρχει ένα ερωτηματικό για τη σύσταση του τμήματος, εφόσον ήδη προβλέπεται Διεύθυνση Σύγχρονης Τέχνης στον Οργανισμό.

Παράλληλα, θα πρέπει να διευκρινιστεί ποιος θα είναι ο χώρος για την κοινή βιβλιοθήκη των φορέων, καθώς και το ύψος του κόστους διαμόρφωσης και λειτουργίας της.

Το ίδιο ερώτημα εγείρεται και για τη λειτουργία λογιστηρίου, νομικού γραφείου και τμήματος συντήρησης.

Τέλος, θα ήταν αναγκαία η περαιτέρω ανάλυση της διοικητικής δομής, που θα ακολουθηθεί για τη διεκδίκηση, διαχείριση, υλοποίηση και εφαρμογή ευρωπαϊκών προγραμμάτων.

Ως προς τον καθορισμό των δομών, ρόλο θα διαδραματίσει και η χωροταξική απόσταση των φορέων, καθότι εδρεύουν στη Θεσσαλονίκη, στο λιμάνι κάποια απ' αυτά, στο χώρο της ΔΕΘ, κάποια άλλα στο Δήμο Παύλου Μελά και το Μουσείο Μυλωνά, στην Αθήνα.

Αναρωτιόμαστε, ειλικρινά, πως η διοίκηση θα συνεννοείται με τις Διευθύνσεις και τα τμήματά τους, με τα ανεξάρτητα τμήματα και τις εφορείες, δεδομένης της διαφορετικότητας του σκοπού, το αντικείμενο των δράσεων και των συλλογών του κάθε μουσείου.

Τέλος, για το προσωπικό. Εδώ έχουμε κατά πάγια τακτική της Κυβέρνησης, πρόβλεψη αναθέσεων, συμβάσεων εργασίας, προσλήψεων προσωπικού, με σύμβαση μίσθωσης έργου, αλλά και διάφορες άλλες προσλήψεις για την κάλυψη πάγιων ή περιοδικών αναγκών.

 Αναπαράγεται, δηλαδή, και σ' αυτό το σχέδιο νόμου μια συγκεκριμένη πολιτική σας επιλογή, που είναι η διαρκής προσπάθεια δημιουργίας θυλάκων ενός νέου πελατειακού κράτους.

Κυρία Υπουργέ, κατ' αρχάς, θα ήθελα να τονίσω ότι αδυνατούμε να κατανοήσουμε πού έγκειται η αξιοποίηση, ως προτύπων των τριών μεγάλων οργανισμών τέχνης του εξωτερικού για την ίδρυση του MOMUS. Το ότι το MOMUS δημιουργείται από τη συνένωση Μουσείων δεν σημαίνει ότι υπάρχει και συσχετισμός διοικητικής και οικονομικής λειτουργίας του, με βάση τη διεθνή εμπειρία, τουλάχιστον, για τις συγκεκριμένες περιπτώσεις, που οι συντάκτες επικαλούνται στην Αιτιολογική Έκθεση. Είναι, λοιπόν, άτοπος κάθε ισχυρισμός περί ομοιότητας στη λειτουργική δομή, τη διάρθρωση των υπηρεσιών, τη νομική μορφή, την εξοικονόμηση πόρων, με τις περιπτώσεις, που αναφέρονται, ως διεθνής εμπειρία.

Εδώ φαίνεται πως η υλοποίηση της μεγαλεπήβολης ιδέας που, όπως είπα, ξεκίνησε χρόνια πριν από την παρούσα Κυβέρνηση, πρόκειται για άλλη μια υπέρογκη και δύσκαμπτη διοικητικά δομή, κατά τα συνήθη πρότυπα, που ακολουθεί η Κυβέρνηση και, πάντως, σε καμία περίπτωση, κατά τα διεθνή πρότυπα.

Στο σημείο αυτό, θα ήθελα, λοιπόν, να τονίσω ότι και εμείς, από την πλευρά μας, συμμεριζόμαστε την ιδέα της συνένωσης, αλλά δεν μπορούμε να μην αξιολογήσουμε, κατά πόσο αυτή η νέα δαιδαλώδης δομή ανταποκρίνεται στο αρχικό όραμα ενός ελληνικού, υπερσύγχρονου, ευέλικτου, πρότυπου μουσειακού φορέα και, φυσικά, δεν μπορούμε να παραβλέψουμε ότι για άλλη μια φορά η Κυβέρνηση αυτή χρησιμοποιεί την ίδρυση δομών για το γνωστό βόλεμα ημετέρων. Εργαλειοποίηση των πάντων προς όφελος του κομματικού συμφέροντος. Δυστυχώς, πρυτάνευσε και εδώ αυτή η λογική.

Δεν είμαστε σε θέση, λοιπόν, να ισχυριστούμε ότι ο νέος Οργανισμός θα μπορέσει να εξυπηρετήσει πραγματικά το σκοπό, για τον οποίο ιδρύεται. Θετική η αρχική ιδέα, λοιπόν, αρνητικές, όμως, οι προθέσεις και επισφαλής η εφαρμογή της.

Επιτρέψτε μου τώρα να περάσω και σε κάτι εξίσου σημαντικό. Μας προβληματίζει ιδιαίτερα η οικονομική δυσκαμψία, που θα προκύψει από τους μεγάλους, ενιαίους προϋπολογισμούς του νομικού προσώπου και αναρωτιόμαστε: Από πού προκύπτει η δημιουργία οικονομίας κλίμακας για τον νέο Οργανισμό; Πώς τεκμηριώνεται κάτι τέτοιο;

Σοβαρά προβλήματα θα προκύψουν και από τη μη αυτόνομη χρηματοδότηση για το κάθε Μουσείο. Εάν δε σε όλα αυτά προστεθεί και ο πολύπλοκος, έως ακατανόητος αλγόριθμος υπολογισμού της ποσοστιαίας κατανομής του προϋπολογισμού, σε κάθε Διεύθυνση, τότε φοβάμαι ότι η κατάσταση τίθεται εκτός ελέγχου.

Κυρίες και κύριοι συνάδελφοι, θα ήθελα, πριν κλείσω, να καταθέσω μια πιο συγκεκριμένη άποψη, που αφορά στο Μουσείο Φωτογραφίας, που μετατρέπεται σε Διεύθυνση του νέου Οργανισμού. Θέλω εδώ να αναφέρω ότι το Μουσείο Φωτογραφίας ήταν ένα ιδιαίτερο τμήμα του Κρατικού Μουσείου Σύγχρονης Τέχνης. Στο πέρας του χρόνου, λόγω της φύσης του αντικειμένου του, ανέπτυξε μια ιδιαίτερη δυναμική και ευελιξία και, εξάλλου, πρόκειται για το μοναδικό κρατικό εξειδικευμένο Μουσείο Φωτογραφίας, με αρχεία και συλλογές, που αποτελούνται από ιστορικά και σύγχρονα έργα από την Ελλάδα και το διεθνή χώρο. Ως φορέας, λειτούργησε, ταυτόχρονα, ως Μουσείο, ως Κέντρο Έρευνας και ως Φεστιβάλ, διοργανώνοντας την Φώτο Μπιενάλε. Μέσα από ευρωπαϊκά προγράμματα, αναβαθμίστηκαν οι υποδομές και ο χώρος στέγασης του στην Αποθήκη, στο λιμάνι της Θεσσαλονίκης, που του έχει παραχωρηθεί δωρεάν για 10 χρόνια, ενώ κατάφερε να γίνει σημείο συνάντησης και προορισμού για το ευρύ κοινό.

Ως προς το διοικητικό μέρος, τώρα, φαίνεται ότι το Τμήμα αναβαθμίζεται σε Διεύθυνση. Η αλήθεια, όμως, είναι ότι το Μουσείο Φωτογραφίας, το μοναδικό, ξαναλέω, στην Ελλάδα, χάνεται, ως μια ακόμα Διεύθυνση του νέου Οργανισμού. Θα έπρεπε και θα μπορούσε να βρεθεί μια άλλη λύση, που θα κατοχυρώνει τη μοναδικότητα του Μουσείου στην επικράτεια. Για να είμαι ειλικρινής, πρέπει και μπορεί να βρεθεί μια άλλη λύση για το Μουσείο Φωτογραφίας.

Συνοψίζοντας, θα ήθελα να καταστήσω σαφές ότι εμείς, που, άλλωστε, στο παρελθόν, δουλέψαμε προς την κατεύθυνση της συνένωσης των δύο Μουσείων, σήμερα δεν είμαστε καθόλου αισιόδοξοι για τη λειτουργία του νέου Οργανισμού. Η διοικητική διάρθρωση, που φέρνει διόγκωση της γραφειοκρατίας, οι δημιουργικές ασάφειες, η απουσία μελέτης για τη βιωσιμότητα του εγχειρήματος, που προκύπτουν από το νομοσχέδιο, δημιουργούν σοβαρές αμφιβολίες για την επιτυχία του εγχειρήματος.

Για το λόγο αυτό, αν και συμφωνούμε με την ιδέα της ίδρυσης ενός μητροπολιτικού Οργανισμού, επιφυλασσόμεθα επί της αρχής και για τη συνέχεια της διαδικασίας, έως την Ολομέλεια. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ την κυρία Κεφαλογιάννη.

Πάντως, η παραγωγή ενός Μουσείου, κυρία Κεφαλογιάννη, πέρα από την αμιγή λειτουργία, είναι και στην ανασυγκρότηση του χώρου σε πολεοδομικό επίπεδο. Η Tate Modern, ας πούμε, άλλαξε ριζικά τα χαρακτηριστικά της περιοχής, δημιουργώντας νέο κοινό και ένα νέο χρηστικό σφρίγος στη ζώνη, που επηρέασε. Επομένως, ελπίζουμε ότι το υπό συγκρότηση νέο Υπέρ-Μουσείο θα βοηθήσει και από αυτή την πλευρά.

Θα μου επιτρέψει η κυρία Κεφαλίδου και οι κύριοι συνάδελφοι, να δώσω το λόγο στον Υπουργό Εσωτερικών, κ. Χαρίτση, για να αναπτύξει την τροπολογία, η οποία έχει κατατεθεί και αναρτηθεί στην ιστοσελίδα της Βουλής.

Ορίστε, κύριε Υπουργέ.

ΑΛΕΞΑΝΔΡΟΣ ΧΑΡΙΤΣΗΣ (Υπουργός Εσωτερικών): Ευχαριστώ, κύριε Πρόεδρε.

Πολύ συνοπτικά, λοιπόν, αναφέρομαι στην τροπολογία, με γενικό και ειδικό αριθμό 1779/34 για τις οφειλές ναυτιλιακών εταιρειών και θα προσπαθήσω να εξηγήσω σε τι ακριβώς συνίσταται αυτή η τροποποίηση, ουσιαστικά του άρθρου 109 του ν. 3852 του 2010. Το άρθρο αυτό προβλέπει να μπορούν να καταβάλλουν οφειλές των αναπτυξιακών και ανωνύμων εταιρειών των οποίων, ήδη κατέχουν την πλειοψηφία του μετοχικού κεφαλαίου οι Οργανισμοί Τοπικής Αυτοδιοίκησης, εφόσον οι εταιρείες αυτές τελούν υπό εκκαθάριση ή λυθούν και τεθούν υπό εκκαθάριση, μέχρι τις 31/12 του 2018.

Υπενθυμίζω ότι οι ναυτικές εταιρείες, οι οποίες ορίζονται σύμφωνα με τον ν. 959 του 1979, δεν είχαν προβλεφθεί, ως κατηγορία εταιριών, που θα μπορούσαν να τύχουν της σχετικής ρύθμισης του συγκεκριμένου άρθρου του ν. 3852, παρότι συνιστούν είδος κεφαλαιουχικής εταιρίας, το οποίο παρουσιάζει ομοιότητες με τις Α.Ε. και τις Ε.Π.Ε..

Κρίνεται, λοιπόν, αναγκαία και αυτό αποτελεί και αίτημα πολλών φορέων της Τοπικής Αυτοδιοίκησης, να υπάρξει συγκεκριμένη προσθήκη, έτσι ώστε να καταστεί δυνατή η πληρωμή οφειλών και των ναυτικών εταιριών, που όπως είπα, ορίζονται ποιες ακριβώς θεωρούμε ναυτικές εταιρείες, σύμφωνα με τον ν. 959 του 1979, στις οποίες οι Ο.Τ.Α. και οι λοιποί φορείς Τοπικής Αυτοδιοίκησης κατέχουν την πλειοψηφία του εταιρικού κεφαλαίου.

Ουσιαστικά, εν ολίγοις, πρόκειται για μια διάταξη εναρμόνισης με τα ισχύοντα για τους υπόλοιπους τύπους εταιριών των Ο.Τ.Α.. Νομίζω ότι γίνεται αντιληπτό και από το Σώμα ότι η διάταξη αυτή αφορά, κυρίως νησιωτικούς Δήμους, που έχουν στην κατοχή τους μετοχές τέτοιων ναυτιλιακών εταιρειών και θα τους δώσει μια ανάσα, μια διέξοδο, έτσι ώστε να μπορέσουν να ρυθμίσουν αυτές τις οφειλές, που έχουν σωρευτεί, τα προηγούμενα χρόνια.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κ. Υπουργό. Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδικής Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κύριε Πρόεδρε.

Κύριε Υπουργέ, θα ήθελα να μας τεκμηριώσετε το επείγον του πράγματος. Γιατί δεν μπορώ να καταλάβω, γιατί έρχεται η τροπολογία σε ένα άσχετο νομοσχέδιο. Είναι μια ερώτηση που πάντα την κάνουμε. Υπάρχει επείγον σε αυτή την τροπολογία, που φέρνετε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Υπουργός.

ΑΛΕΞΑΝΔΡΟΣ ΧΑΡΙΤΣΗΣ (Υπουργός Εσωτερικών): Καταρχάς, είχαμε προσπαθήσει, αλλά λόγω των διαδικασιών, δεν είχαμε καταφέρει να εισαγάγουμε τη συγκεκριμένη τροπολογία, σε προηγούμενα νομοσχέδια. Γιατί πράγματι, αυτό το οποίο μας έχει μεταφερθεί από φορείς των Ο.Τ.Α., από νησιωτικούς συγκεκριμένα Δήμους, είναι ότι υπάρχουν εταιρείες, οι οποίες τελούν υπό εκκαθάριση, άρα, πρέπει αυτή η διαδικασία ρύθμισης των οφειλών των Ο.Τ.Α. προς τις εταιρείες αυτές να ολοκληρωθεί πάρα πολύ σύντομα, μέσα στον Οκτώβριο. Αυτός είναι και ο λόγος, για τον οποίον φέραμε και τη συγκεκριμένη τροπολογία. Κατανοώ ότι δεν είναι η καλύτερη δυνατή κοινοβουλευτική διαδικασία αυτή, να κατατίθεται τροπολογία σε άσχετο νομοσχέδιο, αλλά φέρνουμε αυτή την τροπολογία, σε αυτή τη χρονική στιγμή, για να μπορέσουν οι Ο.Τ.Α. να ρυθμίσουν αυτές τις οφειλές στις ναυτιλιακές εταιρείες.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κ. Υπουργό. Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Κύριε Υπουργέ, θα θέλαμε να ξέρουμε ποιους και πόσους αφορά αυτό. Δηλαδή, πόσες είναι αυτές οι εταιρείες και εάν γνωρίζουμε σε ποιους Δήμους. Για τι είδους πρόβλημα συζητάμε, εάν γνωρίζετε; Εννοώ την έκταση του, δηλαδή.

ΑΛΕΞΑΝΔΡΟΣ ΧΑΡΙΤΣΗΣ (Υπουργός Εσωτερικών): Δεν έχω αυτή τη στιγμή ακριβή λίστα όλων των δήμων, τους οποίους αφορά η συγκεκριμένη ρύθμιση. Αυτό, το οποίο μπορώ να σας πω, είναι ότι και στον προκάτοχό μου, στο Υπουργείο Εσωτερικών, τον Πάνο Σκουρλέτη, όπως και σε μένα, έχει μεταφερθεί αυτό το αίτημα από συγκεκριμένους δήμους, αλλά και από φορείς της Τοπικής Αυτοδιοίκησης. Θεωρώ, λοιπόν, ότι είναι ένα αίτημα, το οποίο αφορά αρκετούς δήμους και νομίζω ότι και από ό,τι έχουμε συζητήσει και με τους φορείς της Αυτοδιοίκησης και με την ΚΕΔΕ, είναι ένα αίτημα, το οποίο θα επιλύσει ένα πρόβλημα, το οποίο θα έπρεπε, ενδεχομένως, να έχει επιλυθεί, μιας και μιλάμε για νόμο του ΄10, σε προγενέστερο στάδιο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Όλοι οι νησιωτικοί δήμοι είχαν κάνει μία απόπειρα να χειραφετηθούν ακτοπλοϊκά, σε κάποια φάση της ιστορίας τους.

Προχωράμε στην Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ, την κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κύριε Πρόεδρε.

Κυρία Υπουργέ, σας καλωσορίζουμε – είναι η πρώτη σας συνεδρίαση – καλή αρχή στο Υπουργείο σας εύχομαι.

Φέρνετε, λοιπόν, ένα νομοσχέδιο σήμερα, που είναι μία ωραία μεγαλόπνοη παλιά ιδέα, αυτή της συνένωσης του Κρατικού Μουσείου Σύγχρονης Τέχνης και του Μακεδονικού Μουσείου Σύγχρονης Τέχνης και στο εγχείρημα αυτό μετέχουν ήδη και μικρότερα μουσεία, το Μουσείο Φωτογραφίας της Θεσσαλονίκης, ιδιαίτερο τμήμα του Κρατικού Μουσείου Σύγχρονης Τέχνης και το «Μουσείο Άλεξ Μυλωνά», κληροδότημα προς το Μακεδονικό Μουσείο, που στεγάζεται εδώ, στην Αθήνα.

Είναι γνωστές οι σοβαρές προσπάθειες, που έχουν γίνει, για πάνω από μία δεκαετία για την υλοποίηση αυτού του στόχου. Είναι ένα μακρόχρονο σχέδιο, που πάντα προσέκρουε σε σοβαρά νομικά κωλύματα. Όμως, κυρία Υπουργέ, αν και είπατε ότι είναι καλή στιγμή αυτή -και να συμφωνήσω - θα σας πω ότι δεν μπορεί κανείς να μη σχολιάσει τη μεγάλη κινητοποίηση, που γίνεται σήμερα από το Σύλλογο Εργαζομένων, την Πανελλήνια Ομοσπονδία Εργαζομένων, στο Υπουργείο Πολιτισμού και όσο και αν δυσφορούν οι συνάδελφοι, είναι ένα πολύ μεγάλο θέμα αυτό, που έχει δημιουργηθεί και, δυστυχώς, αυτό που ζητάμε και εμείς, ως Κοινοβουλευτική Ομάδα της Δημοκρατικής Συμπαράταξης, με την ερώτηση, που σας έχουμε καταθέσει και σε επίπεδο νομών, αλλά και σε ό,τι αφορά την πολιτιστική κληρονομιά, τα παραχωρηθέντα μνημεία πολιτιστικού ενδιαφέροντος, που έχουν να κάνουν με το Υπουργείο Πολιτισμού, όπου ζητάμε τον πλήρη κατάλογο και τους όρους παράδοσης τους - και αυτό δεν το ζητάμε μόνο εμείς, νομίζω ότι το ζητάει όλος ο ελληνικός λαός - εκεί το Υπουργείο σας δείχνει σαν να μην υπάρχει θέμα και θέλω λίγο να θυμίσω, γιατί δεν είναι κάτι, που θα μπορέσουμε να το ξεπεράσουμε έτσι απλά, ότι όλα αυτά έχουν παραδοθεί στην Ανώνυμη Εταιρεία Ακινήτων του Δημοσίου, την περίφημη ΕΤΑΔ Α.Ε., που είναι μία θυγατρική εταιρεία ενός ευαγούς ιδρύματος, του Υπερταμείου, που δημιουργήθηκε, προκειμένου να αποπληρωθεί το δημόσιο χρέος προς τους δανειστές της χώρας.

Λοιπόν, αυτά που ακούμε, μέχρι σήμερα, είναι ότι εκ παραδρομής λέτε και ποιος να το πιστέψει ότι υπάρχει Κυβέρνηση που εκ παραδρομής, από λάθος, δηλαδή, μετέφερε κάτι νουμεράκια σε κάτι κωδικούς, που αφορούν όλη την ακίνητη δημόσια περιουσία και σε έναν Οργανισμό, που είναι το υπερταμείο και που ξέρετε ότι εκεί βάζουμε ό,τι έχουμε για ξεπούλημα προς τους πιστωτές μας, προκειμένου να καταφέρουμε να εξυπηρετήσουμε τα δάνειά μας. Λοιπόν, ποιος να πιστέψει ότι υπάρχει τόση προχειρότητα και τόση ανευθυνότητα και το άσχημο είναι ότι δίνετε και συνεντεύξεις, στελέχη του Υπουργείου και λέτε ότι όλο αυτό έγινε «εκ παραδρομής», δηλαδή, «είναι ένα λάθος, βρε παιδιά, είναι μία απροσεξία». Ή μήπως όχι; Και αναρωτιέμαι και πιστέψτε με δεν είμαι η μόνη, γι΄ αυτήν την τυφλή ένταξη των αρχαιολογικών χώρων και μνημείων της χώρας στο φορέα, που, δυστυχώς, είναι ντροπή για τον τόπο μας και είναι η απόδειξη της εθνικής μας αφερεγγυότητας.

Το τι γνωρίζει η ηγεσία του Υπουργείου και το τι γνωρίζει η Κυβέρνηση, νομίζω ότι το ξέρετε καλύτερα από τον καθένα και θα σας πω ότι εγώ ανέτρεξα σε μία δήλωση, που γίνεται, στην «Αυγή», το 2014, της Προέδρου του Συλλόγου Ελλήνων Αρχαιολόγων, για ένα σχέδιο νόμου, που αφορούσε παραχώρηση αιγιαλού.

Είναι σαφές ότι ο αρχαιολογικός νόμος δηλώνει ρητά ότι τα αρχαία ακίνητα μνημεία, που χρονολογούνται έως και το 1453, ανήκουν στο δημόσιο, κατά κυριότητα και νομή και είναι πράγματα εκτός συναλλαγής και ανεπίδεκτα χρησικτησίας. Όμως, αυτό συμβαίνει μόνο για ό,τι αφορά μέχρι και 1453.

 Εύλογο, λοιπόν, το ερώτημα, τι γίνεται με όσα χρονολογούνται, μετά το 1453, έως το 1830 ή και νεότερα μνημεία, που μπορεί να φθάνουν, έως τις μέρες μας;

Επειδή δεν μπορώ να φανταστώ ότι ολόκληρη η Κυβέρνηση δεν ήξερε ή δεν θα ρώτησε κανέναν ή δεν είχε καμία νομική υπηρεσία ή δεν ρώτησε κανέναν δικηγόρο και εφόσον υπάρχουν ιδιώτες, που έχουν στην κατοχή τους μνημεία, μετά το 1453, γιατί γι’ αυτά γνωρίζετε καλά ότι μπορούν να εξαιρεθούν από δικαιοπραξίες και συνεπώς, ένα λάθος είναι αρκετό για να περάσουν στα χέρια της ΕΤΑΔ. Το ξαναλέω ότι η ΕΤΑΔ είναι η εταιρεία, που εποπτεύεται, από τους δανειστές μας.

Ποιος, λοιπόν, μπορεί να φανταστεί ότι με την ψήφιση του νόμου για το Υπερταμείο, το 2016, θα βρισκόταν Υπουργός Πολιτισμού της Ελληνικής Κυβέρνησης, που θα συναινούσε, μαζί με την ιεραρχία του Υπουργείου του - και αναφέρομαι και στη Γενική Γραμματέα του Υπουργείου, που είναι αρχαιολόγος και στο σημερινό Υφυπουργό και τότε Διευθυντή του γραφείου του Υπουργού, επίσης αρχαιολόγο, ότι όλοι αυτοί θα συναινούσαν - στη μεταβίβαση για αξιοποίηση και στη ρευστοποίηση μνημείων από το δημόσιο στο Υπερταμείο, που δεν ανήκει πια στο ελληνικό δημόσιο και εποπτεύεται από τους δανειστές;

Και ποιος θα μπορούσε να φανταστεί ότι όλο αυτό θα γινόταν από μία Κυβέρνηση, η οποία καθυστερούσε, με κάθε δυνατό τρόπο, την αξιοποίηση του ελληνικού, δηλαδή, όταν βρίσκαμε αρχαία στον αεροδιάδρομο και αυτό καθυστερούσε την εξέλιξη σε ό,τι αφορά το ελληνικό ή μια Κυβέρνηση, η οποία εμποδίζει την αξιοποίηση της Αφάντου στη Ρόδο και συναίνεσαν, σε μία μαζική εκποίηση πολιτιστικών αγαθών;

Αυτό δεν μπορεί να μου εξηγήσει κανένας, έως και σήμερα, ούτε και εσείς, με τις δηλώσεις, που έχετε κάνει.

Επιπλέον, συνομολογήσατε, ότι στην ΕΤΑΔ, δύναται να μεταβιβαστούν άλλα περιουσιακά στοιχεία, τα οποία ανήκουν, κατά κυριότητα, στο ελληνικό δημόσιο, με απόφαση του Υπουργείου Οικονομικών. Επομένως, τι μας λέτε; Ότι και για τα μετά το 1453 μνημεία, καθώς και κτίρια μουσείων, άνετα έχουν περάσει και είναι στη διακριτική ευχέρεια των δανειστών μας.

Γι’ αυτό σας λέω, κυρία Υπουργέ, όσες αγαθές προθέσεις και αν θέλετε να μας πείτε ότι υπάρχουν, ποιος μπορεί να σας πιστέψει;

Είναι πολύ καλή η ιδέα αυτού του νομοσχεδίου, που εισηγείστε. Ενός νομοσχέδιου, στο οποίο έχει τα τελευταία δέκα χρόνια περάσει όλη η ηγεσία του Υπουργείου Πολιτισμού.

Καταρχήν, θα σας έλεγα ότι είναι μια ευρηματική ιδέα, δηλαδή, το να δημιουργηθεί ένας Μητροπολιτικός Οργανισμός Μουσείων. Τα πρότυπα και τα στάνταρτ που βάζετε, είναι πάρα πολύ υψηλά, αλλά δεν μπορούν να γίνουν συγκρίσεις, ούτε με την «Tate» ούτε με τη «Smithsonians», είναι άλλη τάξη μεγέθους. Μιλάμε για τεράστιες κρατικές επιχορηγήσεις, μιλάμε για τεράστια ποσά χορηγιών, μιλάμε για άλλου τύπου κοινωνίες, οι οποίες είναι πολύ ευαισθητοποιημένες, στο θέμα της πολιτιστικής κληρονομιάς και της τέχνης. Και ξαφνικά, θέλετε να μας πείτε ότι ο πολιτισμός και ο εκσυγχρονισμός των μουσείων και αυτή η προσπάθεια, που κάνετε για την οικονομία κλίμακας, είναι κάτι το οποίο πιστεύετε σθεναρά και θέλετε, ως δείγμα γραφής, να ξεκινήσετε, με αυτό το νομοσχέδιο.

Θέλω να σας πω ότι η προσπάθειά σας, με όλα αυτά τα εκ παραδρομής και τα εσκεμμένα λάθη και τις αυταπάτες, δυστυχώς, είναι κάτω από πάρα, μα πάρα πολλά ερωτηματικά, κανείς δεν μπορεί να το πιστέψει ότι υπάρχει καλή πρόθεση.

Τώρα, σε ό,τι αφορά το σχέδιο νόμου. Το σχέδιο νόμου νομίζω ότι το γνωρίζετε, γιατί ένα κομμάτι, που το έχετε δουλέψει και παλαιότερα, από το άλλο πέρασμα, που έχετε κάνει, στο Υπουργείο Πολιτισμού, ότι έχει ξεκινήσει από το 1985.

Η Μελίνα Μερκούρη, τότε, είχε βρει και το χώρο, που θα υποδεχθεί αυτή την πολύ δυνατή σύλληψη, ένα εγκαταλελειμμένο βιομηχανικό συγκρότημα, την ΥΦΑΝΕΤ και η πραγματική προσπάθεια και το σχέδιο συνένωσης ξεκινά, ουσιαστικά, το 2010.

Ο στόχος ήταν η διασφάλιση της βιωσιμότητας δύο μουσειακών ιδρυμάτων, μέσω της σύνδεσής τους με ένα κοινό οργανισμό. Τα είπαν οι συνάδελφοι, δεν θέλω να επαναλάβω, ήταν πολλά τα προβλήματα τα νομικά σε ό,τι αφορά κυρίως τη συρρίκνωση των δραστηριοτήτων, αλλά και της επιβεβλημένης από το Σύνταγμα απαλλοτρίωσης των συλλογών και περιουσιακών στοιχείων, που είχε το Μακεδονικό Μουσείο, που, έτσι και αλλιώς, είναι ένα κοινωφελές ίδρυμα. Το εναλλακτικό νέο, πραγματικά, που παρουσιάζεται σήμερα, σχήμα, δείχνει να είναι πιο ευέλικτο. Ελπίζουμε όλοι ότι θα αποτρέψει και τη συρρίκνωση των δραστηριοτήτων και ότι θα κάνει μια προσπάθεια να προωθήσει την ανάπτυξη των εικαστικών τεχνών.

Αυτός, λοιπόν, ο φορέας – ομπρέλα, κάτω από τον οποίο θα λειτουργήσουν τα δύο μουσειακά ιδρύματα, που έχουν μοναδικής ιστορικής και αισθητικής αξίας συλλογές, ελπίζουμε να είναι προς όφελος της χώρας μας. Γιατί δημιουργείται ο μεγαλύτερος εποπτευόμενος από το Υπουργείο Πολιτισμού Μουσειακός Οργανισμός στην Ελλάδα, τόσο από πλευράς συλλογών όσο και από πλευράς δυναμικής πολλαπλών δράσεων, με μια εμβέλεια, που ξεπερνά τα ελληνικά σύνορα, με σπουδαίες συλλογές, όχι μόνο με έργα Ελλήνων, αλλά και με έργα διεθνών καλλιτεχνών μοναδικής ιστορικής και αισθητικής αξίας, που καλύπτουν όλο το φάσμα των εικαστικών μέσων και ζωγραφική και σχέδια και φωτογραφία και εγκαταστάσεις.

Διοικητικά, το νέο σχήμα θα λειτουργεί με ένα 9μελές Διοικητικό Συμβούλιο, που θα είναι το ανώτατο όργανο διοίκησης. Τη διοίκηση του Οργανισμού την αναλαμβάνει ένας Γενικός Διευθυντής που δεν θα έχει, όμως, καλλιτεχνικές αρμοδιότητες, μέσα από ένα διεθνή διαγωνισμό. Έχετε κάποια τυπικά προσόντα; Πρέπει να μας δώσετε κάποιες εξηγήσεις για τα κριτήρια και να μας δώσετε λίγο περισσότερες πληροφορίες για το πώς σκέφτεστε να προχωρήσει αυτή η διαδικασία. Θολώνει λίγο την εικόνα ότι μπορεί να είναι και κάποιος από το δημόσιο αποσπασμένος υπάλληλος. Στο δημόσιο πρέπει να σας πω και από τη μικρή μου εμπειρία έχω συναντήσει και εξαιρετικούς ανθρώπους. Μπορείτε να μας αποσαφηνίσετε λίγο τα κριτήρια, με τα οποία θα πορευτείτε;

Υπάρχει ένα ζήτημα, που αφορά την έλλειψη καλλιτεχνικού διευθυντή. Αν πούμε ότι αυτό, με κάποιο τρόπο, το καλύπτετε με καλλιτεχνικούς διευθυντές των τριών Διευθύνσεων δεν μπορούμε να πούμε το ίδιο για την έλλειψη ενός οικονομικού διευθυντή, που βλέπουμε να υπάρχει σε αυτόν τον τεράστιο Οργανισμό, που θα προκύψει, από τις συνενώσεις, τον Οργανισμό - ομπρέλα. Ιδρύετε τις τρεις Διευθύνσεις και αποκαλούνται μάλιστα «Μουσεία με καλλιτεχνικούς διευθυντές».

 Έχουμε και εμείς μια ένσταση, σε σχέση με το Κρατικό Μουσείο Φωτογραφίας Θεσσαλονίκης, το ξέρετε πάρα πολύ καλά, έχει γίνει μεγάλη κουβέντα. Είναι ένα μοναδικό Μουσείο, με πάρα πολύ μεγάλη αξία και επειδή και παλαιότερα έχουν ακουστεί φωνές για το αν και που πρέπει να υπάρξει και πώς να λειτουργεί, υπάρχει η πρόταση, άκουσα κάποιους συναδέλφους να ρωτούν, αν υπάρχει πρόταση, μήπως έχει νόημα να λειτουργήσει, μαζί με τον κινηματογράφο.

Πειραματικό Κέντρο Τεχνών, ως αυτοτελές Τμήμα, θα λειτουργήσει στον νέο Οργανισμό και το «Μουσείο Άλεξ Μυλωνά», στην Αθήνα, ως Τμήμα της Διεύθυνσης Σύγχρονης Τέχνης. Εδώ υπάρχει και ένα άλλο θέμα, η Διεύθυνση Σύγχρονης Τέχνης εποπτεύεται από 5μελή Εφορεία. Ο Πρόεδρος και τα δύο μέλη της θα υποδεικνύονται από το Διοικητικό Συμβούλιο του Μακεδονικού Μουσείου. Ταυτόχρονα, εξακολουθεί να εποπτεύεται από 5μελή Εφορεία η Διεύθυνση Φωτογραφίας και παρόλο, που λέτε, ότι θεωρητικά οι Εφορείες θα έχουν συμβουλευτικό χαρακτήρα και δεν θα ασκούν διοικητικό και καλλιτεχνικό έργο, θα ήθελα να μας εξηγήσετε, γιατί επιλέχθηκε αυτό το σχήμα, που, ουσιαστικά, αν θέλετε την άποψή μου, φτιάχνει Διευθύνσεις διαφορετικών ταχυτήτων.

Γιατί, δηλαδή, ο Διευθυντής του Μουσείου Μοντέρνας Τέχνης δεν εποπτεύεται από κάποια εφορεία, ενώ ο αντίστοιχος Διευθυντής της Σύγχρονης Τέχνης, είναι αν θέλετε, εντός εισαγωγικών, υπό επιτροπεία; Πώς θα λειτουργήσει αυτό στην πράξη; Τα ίδια ισχύουν και για το Μουσείο Φωτογραφίας, όπου διατηρείται η Εφορεία, με το συμβουλευτικό, θα σας έλεγα, εποπτικό χαρακτήρα.

 Θα ήθελα να μας εξηγήσετε, αν υφίσταται θέμα με τις προθεσμίες για τις συμβάσεις παραχώρησης των συλλογών, γιατί βλέπω, συγκεκριμένα θα σας πάω στη σελίδα 63 και 143, όπου υπάρχουν οι συμβάσεις παραχώρησης, μιλάτε για παράταση σύμβασης, μέχρι τις 19 Οκτωβρίου 2018. Άρα, αν δεν προλάβουμε αυτή την ημερομηνία, μετά τι γίνεται; Υπάρχει εκπνοή προθεσμιών και αυτό πρακτικά τι σημαίνει; Δώστε μας κάποιες εξηγήσεις, σας παρακαλώ, σε σχέση με τις προθεσμίες και τις συμβάσεις παραχώρησης.

Θα κλείσω, λέγοντας ότι αυτή η προσπάθεια είναι και φιλόδοξη και μεγαλεπήβολη. Θεωρούμε ότι έχει αρκετές ασάφειες και γκρίζες ζώνες και επειδή το Υπουργείο, μέχρι σήμερα, δεν μας έχει συνηθίσει να διαβάζουμε πίσω από ωραίες Αιτιολογικές Εκθέσεις ιδεών και τακτοποιημένα άρθρα, σε αυτό, το οποίο διαβάζουμε, υπονοούνται και άλλα και συνήθως είναι κάποιες υποχρεώσεις, κάποιες τακτοποιήσεις, που πρέπει να γίνουν και κάποια αλισβερίσια ενίοτε.

 Θα μας επιτρέψετε να επιφυλαχτούμε επί της αρχής και πιο εκτεταμένα θέλουμε να συζητήσουμε επί των άρθρων, όταν θα γίνει κουβέντα. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κύριε Πρόεδρε. Έχουμε ένα ακόμη νομοσχέδιο, στο οποίο κατατέθηκε άλλη μια άσχετη, φυσικά, τροπολογία, μια σημαντική, όμως, τροπολογία. Ο αρμόδιος Υπουργός, ο κ. Χαρίτσης, αποχώρησε, ρωτήθηκε για κάποια πράγματα, αλλά δεν έχει δώσει σαφείς απαντήσεις. Ελπίζουμε να μπορέσει να παραστεί, κατά τη διάρκεια της συνεδρίασης στην Ολομέλεια, προκειμένου να απαντήσει σε αυτές τις ερωτήσεις, που του ετέθησαν. Γι' αυτόν το λόγο δεν θα τοποθετηθούμε και εμείς για την τροπολογία.

Όσον αφορά το σημερινό θέμα, θα παρακαλέσω την κυρία Υπουργό που είναι και νέα Υπουργός, να μη δεχτεί άλλες τροπολογίες, σε αυτό το νομοσχέδιο, κάτι το οποίο συνήθιζαν οι προκάτοχοί της. Κλειστά είναι, βέβαια, σήμερα, τα μουσεία και οι αρχαιολογικοί χώροι και απεργούν οι εργαζόμενοι στο Υπουργείο Πολιτισμού. Θα σας παρακαλούσα να κάνετε μια αναζήτηση στο διαδίκτυο, για να δείτε την ανακοίνωση της Πανελλήνιας Ένωσης Υπαλλήλων Φύλαξης Αρχαιοτήτων, δε θα την διαβάσω, διότι θα χάσω πολύ χρόνο, απλά επιγραμματικά μόνο, λέει: Οι εργαζόμενοι του Υπουργείου Πολιτισμού και ιδιαίτερα οι αρχαιοφύλακες στους αρχαιολογικούς χώρους και μουσεία καταδικάζουν, κάθε φορά, δηλώσεις, που αμφισβητούν το δημόσιο χαρακτήρα των αρχαιολογικών χώρων και μουσείων της χώρας μας.

Φυσικά, για το τεράστιο θέμα, που έχει τεθεί, για την εκχώρηση μνημείων στο Υπέρταμείο, έχουμε καταθέσει και εμείς πάρα πολλές ερωτήσεις και περιμένουμε, τουλάχιστον, μια προφορική ή μια γραπτή απάντηση, κυρία Υπουργέ. Το λέγαμε κάποτε, ως αστείο, όμως, είναι πραγματικά ένα πολύ τραγικό γεγονός. Εδώ δεν μιλάμε για λάθος, μιλάμε για έγκλημα και δεν ξέρω, αν κάποια στιγμή πρέπει να αποδοθούν και ευθύνες. Μιλάω, τουλάχιστον και σε επίπεδο να γίνει κάποια ΕΔΕ.

Όσον αφορά το προτεινόμενο νομοσχέδιο, που αφορά τη σύσταση ενός ενιαίου οργανισμού, στον οποίο θα περιλαμβάνονται τα στη συνέχεια αναφερόμενα και ήδη σε λειτουργία μουσεία, εκθέσεις δημιουργών, κρίνεται εκ πρώτης άποψης μια άνευ ουσιαστικής σημασίας διαδικασία, που τίποτα δεν θα εισφέρει σε ό,τι αφορά την εξυπηρέτηση των εικαστικών αναγκών των κατοίκων της Συμπρωτεύουσας.

 Σε πρώτη φάση, από το περιεχόμενο του νομοσχεδίου, διαπιστώνουμε ότι ο βασικός σκοπός, πέραν της θετικής συνενώσεως του Κρατικού Μουσείου Σύγχρονης Τέχνης και των Τμημάτων του Μουσείου Φωτογραφίας Θεσσαλονίκης, του Κέντρου Σύγχρονης Τέχνης Θεσσαλονίκης, του Μακεδονικού Μουσείου Σύγχρονης Τέχνης «Άλεξ Μυλωνά», υπό τη μορφή του επονομαζόμενου Μητροπολιτικού Οργανισμού Μουσείων Εικαστικών Τεχνών Θεσσαλονίκης, με τη μορφή δυναμικού προσώπου ιδιωτικού δικαίου, συνίσταται στη θέσπιση της συμμετοχικής χρηματοδότησης και τη στήριξη κάποιων δρώμενων, σε εισαγωγικά, κατά τη νεωτεριστική έννοια της λέξεως.

Η επιλογή της νομικής μορφής – εννοούμε ότι εσείς προτείνετε να είναι νομικό πρόσωπο ιδιωτικού δικαίου – ήδη, προβληματίζει και κατ’ εμάς ελλοχεύει ο κίνδυνος να προκύψουν διάφορου τύπου προβλήματα νομικής και οικονομικής φύσεως, που θα αφορούν το ιδιοκτησιακό καθεστώς των έργων τέχνης.

Είναι σαφές και προκύπτει από τις ημερομηνίες σύναψης των σχετικών συμβάσεων, που περιέχονται στο σώμα του προτεινόμενου νομοσχεδίου, ότι το συγκεκριμένο εγχείρημα της προτεινόμενης συνενώσεως των αναφερόμενων εικαστικών φορέων μουσείων έχει ξεκινήσει, εδώ και καιρό. Αυτό, όμως, που έχει σημασία, είναι να διακριβωθεί ποιες ακριβώς σκοπιμότητες εξυπηρετεί αυτή η συνένωση, πέραν των εικαστικής φύσεως αναγκών. Όταν λέω «εικαστικής φύσεως αναγκών», εννοώ, προφανώς, τις διαδικασίες, που αφορούν τη φύλαξη, την αρχειοθέτηση, την ανάδειξη και εν τέλει την έκθεση των καλλιτεχνικών έργων.

Ως εθνικιστές και λάτρεις του ελληνικού πολιτισμού, δεν επιχειρούμε να στηλιτέψουμε την εν γένει μουσειακή λειτουργία, αντιθέτως. Αυτό, όμως, το οποίο είμαστε αναγκασμένοι να στηλιτεύσουμε και να καταγγείλουμε, από το βήμα, που διαθέτουμε, στο Ελληνικό Κοινοβούλιο, είναι η «μακροθυμία» και η πρόθεση τακτοποίησης, που επιδεικνύει η σημερινή Κυβέρνηση, έναντι ορισμένων ατόμων.

Αυτή τη μακροθυμία τη διαπιστώνουμε από το περιεχόμενο των άρθρων 3,4, 5, 6 και 8, από το οποίο προκύπτει η τακτοποίηση των διευθυντικών στελεχών, που θα στελεχώσουν τον υπό σύσταση κανονισμό.

Σε συνδυασμό δε με τις εκτιμήσεις, που παρατίθενται, στις επισυναπτόμενες εκθέσεις, πρώτον, του Γενικού Λογιστηρίου του Κράτους και δεύτερον, στην Ειδική Έκθεση του άρθρου 75, παράγραφος 3 του Συντάγματος, προκύπτει σαφής η επιβάρυνση του κρατικού προϋπολογισμού.

Και ρωτούμε για τους λόγους, δεν έχετε, ήδη, βρει τη φόρμουλα, ώστε, μέσω του φαινομένου της πολύ σημαντικής χρηματοδότησης, να καλύπτονται αυτά τα λειτουργικά έξοδα. Μας δώσατε κάποιες ερμηνείες, αλλά νομίζω ότι δεν ήσασταν ιδιαίτερα σαφείς. Σε τι ποσά, ακριβώς, θα ανέλθουν οι αποδοχές αυτών των διευθυντικών στελεχών και ποια η σκοπιμότητα των πολύπλοκων αναφορών σε κωδικούς, πίστωση χρημάτων και κονδυλίων; Είναι διασφαλισμένη η διαφάνεια ή μήπως θα παρατηρηθεί και σε αυτή η νομοθετική απόπειρά σας για διευκόλυνση ορισμένων ατόμων, σε βάρος του κοινωνικού συνόλου;

Σε δεύτερη φάση, και ορμώμενος από το συγγενές αντικείμενο, θέλω στο σημείο αυτό να αναφέρω ότι τη στιγμή, που η Κυβέρνηση συντάσσει και φέρει προς επεξεργασία και ψήφιση το παρόν νομοσχέδιο, το μείζον εθνικό ζήτημα, που αφορά την ονομασία του κρατιδίου των Σκοπίων, βρίσκεται σε πλήρη εξέλιξη. Και αυτή η Ελληνική Κυβέρνηση προβαίνει και σε άλλες κινήσεις και ενέργειες, από τις οποίες θα αναδεικνύεται η πραγματική ιστορία της Μακεδονίας -μας λέτε εσείς- καθώς και η απορρέουσα πολιτιστική κληρονομιά μας, δηλαδή, μιλάω για τον έλεγχο των βιβλίων, μιας και εσείς φαίνεται να «μη δίνετε δεκάρα» για όλα αυτά.

Θέλω να κάνω λόγο, στο σημείο αυτό, για το Ίδρυμα «Μουσείο Μακεδονικού Αγώνα», το οποίο επισκέφθηκα, πρόσφατα, τη λειτουργία του οποίου, σκοπίμως, υποβαθμίζετε και λέω «σκοπίμως», γιατί εσείς της Κυβέρνησης, ως οι πλέον ένθερμοι υποστηρικτές της ανθελληνικής ανιστόρητης κατάπτυστης Συμφωνίας των Πρεσπών, και κατ' εφαρμογή του άρθρου 6, το οποίο κάνει αναφορές, που σχετίζονται, με την απόκρυψη της ολικής αλήθειας, με σκοπό, δήθεν, την αποθάρρυνση κινήσεων, που υποδαυλίζουν το σοβινισμό, το μίσος και την εχθρότητα, υποχρεούσθε – αναφέρθηκε και πριν – με κάποιο τρόπο, να σβήσετε από τη συλλογική εθνική μας μνήμη την ιστορική αλήθεια. Διότι εμείς, σε αυτό καταλαβαίνω τη στάση μας, όταν στην πρωτεύουσα της Μακεδονίας μας, στη Θεσσαλονίκη, υποβαθμίζεται η λειτουργία του Μουσείου Μακεδονικού Αγώνα και, επί της ουσίας, δεν λειτουργεί κάποιο μουσειακό ίδρυμα, το οποίο να προάγει και να διδάσκει στις νέες γενιές των Ελλήνων την ιστορική πραγματικότητα, τις μάχες, που έγιναν για την απελευθέρωση της Μακεδονίας από τον τουρκικό ζυγό και την βουλγαρική επεκτατικότητα.

Επισκέφθηκα, όπως σας προανέφερα, πρόσφατα, το Μουσείο Μακεδονικού Αγώνα –δεν ξέρω, αν το έχετε επισκεφθεί ποτέ – είναι πραγματικά ανατριχιαστικά τα ευρήματα, που υπάρχουν εκεί, υπάρχει ακόμα και το φορείο, στο οποίο μεταφέρθηκε ο Παύλος Μελάς. Καλό θα είναι να το επισκεφθείτε ειδικά εσείς της Κυβέρνησης και να σταματήσετε αυτές τις σκέψεις περί παράδοσης του ονόματος και της ταυτότητας.

Συνεχίζοντας, θα ήθελα να πω ότι πρέπει να είστε σίγουροι ότι η Χρυσή Αυγή θα υπερψήφιζε όποιο νομοσχέδιο θα φέρνατε, αν αυτό εξυπηρετούσε τα ειδικά συμφέροντα, πλην όμως – δυστυχώς για τον ελληνικό λαό – η Κυβέρνησή σας εισάγει προς επεξεργασία και ψήφιση νομοσχέδια, με σαφή και αντεθνικό και ανθελληνικό χαρακτήρα, κατά τις διαταγές και τις επιταγές της παρακμιακής θεώρησης του κόσμου, σε ένα πολιτικό και κοινωνικό επίπεδο.

Ερωτάμε εκ νέου και με σαφήνεια: Πού οφείλεται η επιλεκτικότητα των κρατικών φορέων, αναφορικά με τα ζητήματα, που έθεσα, παραπάνω; Τι εξυπηρετείτε, τελικά; Γιατί δεν βγαίνετε να δηλώσετε, ρητώς, στους Θεσσαλονικείς και τους υπόλοιπους Μακεδόνες, ότι σκοπίμως, παραποιείτε την ελληνική ιστορία και έχετε εντολή να θάψετε κάθε τι, που αναδεικνύει την αναντίρρητη ελληνικότητα της Μακεδονίας μας; Εμείς, βέβαια, ξέρουμε τις απαντήσεις. Η πλειοψηφία των Ελλήνων, επίσης, γνωρίζει τις απαντήσεις και σίγουρα, θα λάβετε και εσείς τις απαντήσεις από τον ελληνικό λαό.

Κατά συνέπεια, σας καλούμε να ασχοληθείτε, κατά προτεραιότητα, με την εξεύρεση λύσεων, που θα προάγουν την ανάδειξη της ελληνικής ιστορίας και του ελληνικού πολιτισμού, στην πόλη της Θεσσαλονίκης, όπως επιβάλλει το εθνικό συμφέρον και η γεωπολιτική της θέση.

Κατά τα λοιπά, στα 18 άρθρα, από τα οποία αποτελείται το παρόν νομοσχέδιο, θα αναφερθούμε, ειδικότερα, στις επόμενες συνεδριάσεις.

Αν και, από τώρα, δηλώνουμε ότι πρόθεσή μας είναι να καταψηφίσουμε το παρόν νομοσχέδιο – όχι με τη λογική της αναίτιας διαφωνίας, αλλά με τη λογική του σεβασμού στην ιδέα και τον πολιτισμό, του οποίου πρέπει και δικαιούμαστε να έχουμε, ως Έλληνες. Αυτήν την τιμή πρέπει και μπορούμε να την κοινοποιούμε σε όλον τον υπόλοιπο κόσμο.

Η Χρυσή Αυγή δεν θα υπερψηφίσει το νομοσχέδιο, το οποίο – όπως είπαμε και πριν – εξυπηρετεί πάρα πολλά συμφέροντα. Τα ανέφεραν και οι προηγούμενοι ομιλητές. Μιλάμε για νέους διορισμούς, πάλι. Αυτό γίνεται σε κάθε νομοσχέδιο, που φέρνει αυτή η Κυβέρνηση. Κάθε νομοσχέδιο έχει και εκλογικούς σκοπούς.

Για την Τροπολογία, είπαμε, θα αναφερθούμε στην Ολομέλεια.

Ψηφίζουμε «κατά» επί της αρχής. Σας ευχαριστώ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Παπαδόπουλος Νικόλαος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Τριανταφυλλίδης Αλέξανδρος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Παρασκευόπουλος Νικόλαος, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Μάρδας Δημήτριος, Ανδριανός Ιωάννης, Αντωνίου Μαρία, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Τάσσος Σταύρος, Βαρδαλής Αθανάσιος, Συντυχάκης Εμμανουήλ, Ζουράρις Κωνσταντίνος, Ψαριανός Γρηγόριος, Μεγαλομύστακας Αναστάσιος και Φωκάς Αριστείδης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Ευχαριστούμε. Το λόγο έχει ο κ. Βαρδαλής, από το Κομμουνιστικό Κόμμα Ελλάδος.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε.

Κυρία Υπουργέ, κατά τη γνώμη μας, πρέπει να ξεκαθαριστούν – διότι αναφέρθηκαν και αρκετοί Εισηγητές σε αυτό το ζήτημα – ποιοι είναι οι βασικοί στόχοι αυτού του νομοσχεδίου.

Ποια είναι η γνώμη μας: Συνενώνει, βεβαίως, από τη μια μεριά, το Κρατικό Μουσείο Σύγχρονης Τέχνης, με ένα ιδιωτικό, το Μακεδονικό Μουσείο Σύγχρονης Τέχνης, μαζί με τα Τμήματά τους και το Μουσείο Σύγχρονης Τέχνης «Άλεξ Μυλωνά».

Κατά τη γνώμη μας, βασικός στόχος, αλλά όχι μοναδικός, είναι η μείωση του διοικητικού και λειτουργικού κόστους και άρα, η μείωση της κρατικής επιχορήγησης, τακτικής και έκτακτης. Είναι δική μας εκτίμηση αυτή, του Κομμουνιστικού Κόμματος Ελλάδας; Μα, εσείς οι ίδιοι, στο άρθρο 12 της Αιτιολογικής Έκθεσης, το λέτε ξεκάθαρα: «Μεταξύ άλλων, αποτυπώνει την ανάγκη υπέρβασης της αποκλειστικής εξάρτησης της οικονομικής βιωσιμότητας του νέου Οργανισμού από την κρατική επιχορήγηση, ιδίως την έκτακτη». Άρα, στην εκτίμηση αυτή, συμφωνούμε.

Πως επιδιώκετε να επιτύχετε αυτόν το βασικό στόχο, που έχει το νομοσχέδιο; Το λέτε λίγο παρακάτω. Τι λέτε: Με την αξιοποίηση τόσο της αυτοτελούς – υπογραμμίζω – εμπορικής δραστηριότητας και μέσα σε εισαγωγικά έχετε «παραγωγές, αναπαραγωγές υλικού, προσέλκυση οικονομικών πόρων από την ευρύτερη διεθνή αγορά, διεθνή και ευρωπαϊκά χρηματοδοτούμενα προγράμματα κ.τ.λ.». Δηλαδή, μέσα από την παραπέρα εμπορευματοποίηση της τέχνης. Δεν μένετε, όμως, μόνο σε αυτά. Προσπαθείτε και μέσα από άντληση χρηματοδότησης, όπως λέτε, μέσα από μορφές, όπως Ενώσεις Φίλων, δωρητές και το ευρύ κοινό.

Άρα, προσέλκυση οικονομικών πόρων, βιωσιμότητα στη σημερινή δημοσιονομική δύσκολη κατάσταση της χώρας και μείωση της επιχορήγησης από τον κρατικό Προϋπολογισμό. Να το τρίπτυχο, μέσα στο οποίο θα κινηθεί ο νέος Οργανισμός, που φτιάχνετε.

Υποστηρίζετε και εσείς και τα άλλα Κόμματα – άκουσα τη Ν.Δ. και τη Δημοκρατική Συμπαράταξη, τουλάχιστον – ότι αξιοποιείτε, δημιουργικά, την εμπειρία μεγάλων Οργανισμών τέχνης του εξωτερικού. Όμως, όλοι σας αποσιωπάτε ότι όλοι αυτοί οι Οργανισμοί λειτουργούν στη λογική «κέρδους- οφέλους» και όχι στην κατεύθυνση η τέχνη να γίνει κτήμα όλου του λαού.

Ένας άλλος, δεύτερος, βασικός στόχος του νομοσχεδίου είναι – κατά τη γνώμη μας – να προσαρμόσει τον τρόπο λειτουργίας των επιστημονικών Ιδρυμάτων και των Μουσείων, με τα νέα δεδομένα των αγορών. Βέβαια, και αυτός ο στόχος είναι συνδεδεμένος, με το πρώτο βασικό στόχο.

Βέβαια, η πολιτική σε κάθε τομέα δεν ασκείται, στη βάση των ενδιαφερόντων, της εκάστοτε κυβέρνησης, αλλά και γενικότερα του πολιτικού προσωπικού μόνο και από αυτήν την άποψη, ο πολιτισμός δεν αποτελεί μόνο ο πεδίο ενδιαφέροντος μιας κυβέρνησης, αλλά θα λέγαμε πολύ περισσότερο ενδιαφέρει το κεφάλαιο, που δραστηριοποιείται, στο συγκεκριμένο τομέα, στα πλαίσια, βεβαίως, της πλήρους εμπορευματοποίησης του πολιτισμού. Και τι κάνετε, ώστε να προσαρμόσετε τη λειτουργία στις ανάγκες των αγορών μέσα από αυτό το νομοσχέδιο;

Διαπιστώνετε την ανάγκη να υπάρχει κινητικότητα στη διαχείριση των πολιτιστικών αγαθών, στο πλαίσιο της προώθησης των επιχειρηματικών συμφερόντων και στον εικαστικό τομέα. Αυτή η ανάγκη προκύπτει και μέσα από τις αποφάσεις της ίδιας της Ε.Ε., για τη στρατηγική αναθεώρηση του πολιτισμού, ώστε, όπως η ίδια λέει, σε εισαγωγικά, διαβάζω: «Να ενισχυθεί η ταυτότητα του Ευρωπαίου πολίτη, διαμέσου πολιτιστικών δράσεων με έμφαση στην κινητικότητα των τεχνών στις χώρες της Ε.Ε.. Στόχος, που έχει το πρόγραμμα της Ε.Ε., για τη νέα πολιτιστική ατζέντα, που αφορά από το 2018 έως το 2027. Και για να επιτευχθούν οι παραπάνω στόχοι, η Ε.Ε. δαπανά γι' αυτό το σκοπό πάνω από 1,8 δισεκατομμύρια, μέχρι το 2027»

Δηλαδή, για την υλοποίηση αυτού του προγράμματος, αυτά τα χρήματα και εδώ έχει σημασία, θα τα διαχειριστούν ποιοι; Με βάση τις ίδιες τις αποφάσεις της Ε.Ε., θα τα διαχειριστούν εταιρείες, ιδρύματα, Μ.Κ.Ο. και, σε καμία περίπτωση, βεβαίως, οι ίδιοι καλλιτέχνες. Η προώθηση αυτή της πολιτικής στην πράξη σημαίνει ότι θα βαθαίνουν οι εξαρτημένες σχέσεις της τέχνης και των δημιουργών, με τη βιομηχανία του πολιτισμού, που αναπτύσσεται σε όλη την Ε.Ε., αλλά και διεθνώς. Θα εξαναγκάζονται σε δημιουργία οι καλλιτέχνες, υποταγμένοι στις ανάγκες της αγοράς, με περιορισμό της ελεύθερης έκφρασης, προκειμένου να προωθήσουν το έργο, το δικό τους έργο, δηλαδή, ώστε να μπορούν να ζήσουν δημιουργώντας.

Να γιατί, σας είναι αναγκαίες αυτές οι προσαρμογές, που κάνετε, στο νομοθετικό και θεσμικό πλαίσιο των εποπτευομένων από το Υπουργείο Πολιτισμού και Αθλητισμού φορέων, ιδρυμάτων και πολιτιστικών οργανισμών, όπως είναι και η συγκεκριμένη συνένωση των Μουσείων της Θεσσαλονίκης, με τη δημιουργία του νέου αυτού Οργανισμού. Με αυτόν τον τρόπο, επιδιώκεται την ισχυροποίηση της πολιτιστικής βιομηχανίας στους τομείς της παραγωγής, προώθησης, προβολής, πώλησης και διάθεσης του πολιτιστικού αγαθού. Αυτό, όμως, στην πράξη σημαίνει χειραγώγηση των ίδιων των καλλιτεχνών, προσαρμογή του έργου τους στις ανάγκες της αγοράς και εν τέλει, μέσω της αναπαραγωγής και διάθεσης, χειραγώγηση της κοινωνίας και του λαού.

Με το συγκεκριμένο νομοσχέδιο, η Κυβέρνηση διατηρεί και αυξάνει την πολιτική της παρέμβαση, στο χώρο των εικαστικών τεχνών. Με αυτή της την παρέμβαση παγιώνει τον τεχνοκρατικό χαρακτήρα της διοίκησης, μετατρέπει σε συμβουλευτικό το ρόλο του επιστημονικού προσωπικού και πετά έξω από τα όργανα της διοίκησης, προσέξετε το, κυρία Υπουργέ, το Επιμελητήριο Εικαστικών Τεχνών Ελλάδος. Ένα Επιμελητήριο, που συσπειρώνονται στις τάξεις του, πάνω από 6.000 καλλιτέχνες, δεν βρήκε θέση στο Διοικητικό Συμβούλιο ούτε και στις καλλιτεχνικές επιτροπές και ό,τι άλλο στήνεται στο διοικητικό μηχανισμό.

Αν προσέξει κάποιος τη σύνθεση της διοίκησης, εύκολα θα διαπιστώσει το χαρακτήρα και τον προσανατολισμό του νέου Οργανισμού, καθώς και το μέγεθος της παρέμβασης, που κάνετε. Από τα εννέα μέλη του, οι τέσσερις διορίζονται από την ή τον Υπουργό – ο πρόεδρος, ο αντιπρόεδρος και άλλα δύο μέλη – δύο μέλη ορίζονται από το Μακεδονικό Μουσείο Σύγχρονης Τέχνης, το όγδοο θα είναι ο εκάστοτε πρόεδρος της Δ.Ε.Θ. Α.Ε. και ένας, ακόμη, θα διορίζεται από το Δήμαρχο Θεσσαλονίκης ή θα είναι ο ίδιος. Θα μου πείτε, τώρα, τι σχέση έχει ο πρόεδρος της Δ.Ε.Θ., με τις εικαστικές τέχνες; Καμία απολύτως και δεν αναφέρομαι στο συγκεκριμένο. που είναι τώρα, αλλά στον εκάστοτε πρόεδρο της Δ.Ε.Θ.. Έχει, όμως, εμπειρία από τη διοργάνωση εκθέσεων, τη συμβολή της Δ.Ε.Θ. Α.Ε., Ανώνυμης Εταιρείας, στην ανάπτυξη της καπιταλιστικής οικονομίας και στην προώθηση των προϊόντων ξένων και ντόπιων επιχειρηματικών ομίλων.

Έτσι βλέπετε τον πολιτισμό – αυτή είναι η ουσία – σαν ένα ακόμη εμπόρευμα και όχι σαν κάτι στο οποίο πρέπει να έχουν πρόσβαση τα λαϊκά στρώματα. Το αποτέλεσμα είναι, τελικά, να λείπουν από τα όργανα του νέου Οργανισμού όλοι εκείνοι, που δημιουργούν την τέχνη και την επιστημονική προσέγγιση.

Αναφέρετε στην Αιτιολογική Έκθεση ότι αντιμετωπίζετε τις αλληλοσυγκρουόμενες αρμοδιότητες, σε σχέση με τον ιδρυτικό νόμο του 1997, για το Εθνικό Μουσείο Σύγχρονης Τέχνης και το Κρατικό. Η γνώμη μας είναι ότι εξωραΐζετε, επιφανειακά, τις όποιες παθογένειες της προηγούμενης νομοθεσίας και, στην πράξη, αυτό που κάνετε, είναι να ενοποιείτε διοικητικές υπηρεσίες, για να τις κάνετε πιο ευέλικτες, μειώνοντας έτσι τα λειτουργικά έξοδα. Δεύτερον, διαιωνίζετε την τακτική των απευθείας αναθέσεων έργου ή υπηρεσίας. Ακόμη, το νομοσχέδιο προβλέπει, σε περίπτωση ανεπάρκειας προσωπικού, την πρόσληψη συμβασιούχων, ακόμη και ιδιωτών εργολάβων. Μπορεί, ακόμη, να παραγγέλλει τη δημιουργία και την εκτέλεση καλλιτεχνικού ή τεχνικού έργου ή να ανατίθεται η επιμέλεια έκθεσης ή εκδήλωσης πνευματικού έργου σε εξωτερικό συνεργάτη.

Τέταρτον, αφήνετε ανοιχτά παράθυρα για τη συμμετοχή δωρητών στα όργανα διοίκησης. Για παράδειγμα, όταν οι συλλογές περιέρχονται στον Οργανισμό, κατόπιν δωρεάς ή δωρεάν κατά χρήση παραχώρησης, ιδίως δε όταν τέτοια παραχώρηση συμπεριλαμβάνει κατάλληλες εγκαταστάσεις στέγασης των συλλογών και εξοπλισμών, μπορεί να προβλέπεται η συμμετοχή και η συμβουλευτική ψήφος εκπροσώπου του δωρητή ή του δωρεάν παραχωρούντος τη χρήση των συλλογών, στις συνεδριάσεις του Δ.Σ. και κατά περίπτωση και της αρμόδιας Εφορείας.

Στην ουσία, αυτό το νομοσχέδιο, όχι απλά μένει στην ίδια γραμμή πλεύσης, με τον ιδρυτικό νόμο του 1997, αλλά ανοίγει περισσότερο τις πόρτες της πολιτιστικής χειραγώγησης και της οικονομικής εξάρτησης από ιδιώτες επενδυτές. Διαιωνίζει την ίδια αντίθεση, αφού, όπως διακηρύσσει, λειτουργεί με ιδιωτικοοικονομικά κριτήρια, όμως, βασίζεται στο δημόσιο χρήμα, το οποίο, επειδή δεν είναι αρκετό στις μέρες μας, για να στηρίξει όλο αυτό το εγχείρημα, πρέπει να αυξηθεί από ιδιωτικές πηγές. Αυτό είναι που μας λέτε και αυτό κάνετε.

Προχωράτε στη συνένωση και τη δημιουργία ενός νέου Οργανισμού και, ενώ δεν κρύβετε λόγια και στην Αιτιολογική Έκθεση και στην παρουσίαση, που μας κάνατε, κυρία Υπουργέ, για τους οικονομικούς στόχους αυτού του εγχειρήματος, τη μείωση των εξόδων και τη δυνατότητα, που ανοίγει, στην προβολή των συλλογών στο εξωτερικό, για το βασικό λόγο ύπαρξης αυτών των μουσείων, που είναι να φέρουν το λαϊκό κόσμο της Θεσσαλονίκης και όλης της χώρας, σε επαφή με τους θησαυρούς της σύγχρονης τέχνης, που φιλοξενούν, δεν λέτε τίποτε.

Για όσους δεν το γνωρίζουν, το βασικότερο πρόβλημα του νέου Οργανισμού είναι η έλλειψη χώρων έκθεσης των συλλογών τους. Είναι χαρακτηριστικό ότι το Υπουργείο κάνει εκτενή αναφορά στην Αιτιολογική Έκθεση στη Συλλογή Κωστάκη, οποία έχει μια μεγάλη κινητικότητα και ταξιδεύει, όπως λέτε, στα μεγαλύτερα μουσεία του κόσμου, με όφελος, προφανώς, όχι οικονομικό, αλλά και δικτύωσης. Ωστόσο, παραβλέπει ότι αυτή η σημαντική Συλλογή δεν έχει εκτεθεί ποτέ ολόκληρη στη Θεσσαλονίκη, αλλά μόνο τμηματικά, γιατί, κατά κοινή ομολογία, ο χώρος της Μονής Λαζαριστών είναι ακατάλληλος.

Το Υπουργείο γι΄ αυτό το θέμα της έλλειψης χώρων δεν λέει τίποτα. Η σιωπή του είναι ακόμη πιο προκλητική, αν αναλογιστούμε ότι από το 2006, όπως ακούστηκε, το Υπουργείο Πολιτισμού είχε αγοράσει το κτίριο του πρώην εργοστασίου της ΥΦΑΝΕΤ, στο κέντρο της πόλης, μοναδικό δείγμα βιομηχανικής αρχιτεκτονικής, προκειμένου να στεγαστεί εκεί το Κρατικό Μουσείο Σύγχρονης Τέχνης. Το κτίριο, όμως, ρημάζει από τότε, παραδομένο σε μια κατάληψη αυτοαποκαλούμενων αντιεξουσιαστών. Το Υπουργείο δεν μιλάει για την ουσία βιώσιμων εκθέσεων και χώρων, με αποτέλεσμα οι εικαστικοί καλλιτέχνες και ιδιαίτερα οι νέοι, να είναι έρμαια, στα χέρια των κάθε λογής μεσαζόντων και επιχειρηματιών, που ελέγχουν όλους, μα, όλους τους εκθεσιακούς χώρους.

Ενώ επαίρεται για την περαιτέρω συγχώνευση, τηρεί σιγή ιχθύος για τους ίδιους τους εικαστικούς καλλιτέχνες, στη χώρα μας, που παραμένουν ανασφάλιστοι για το καλλιτεχνικό τους έργο, παρά τις επανειλημμένες νομοθετικές προτάσεις, που έχει καταθέσει για το ασφαλιστικό τους το Επιμελητήριο Εικαστικών Τεχνών Ελλάδος.

Όλα αυτά δείχνουν ότι και η σημερινή Κυβέρνηση συνεχίζει στην πεπατημένη της πολιτικής όλων των προηγούμενων αστικών κυβερνήσεων, γενικότερα στον πολιτισμό, μια πολιτική, που έχει καταδικάσει την πολιτιστική ζωή, σε συνεχή υποβάθμιση και συντηρητικοποίηση και τους περισσότερους καλλιτέχνες – δημιουργούς, σε σκληρό αγώνα επιβίωσης.

Θα σταθούμε στη συζήτηση επί των άρθρων σε ζητήματα, που έχουν να κάνουν με την Καλλιτεχνική Επιτροπή, το ρόλο της, τα περιουσιακά στοιχεία του νέου Οργανισμού, την εμπειρία, που υπάρχει, διεθνώς, από την εμπορευματοποίηση της τέχνης και αναφέρθηκε εδώ, που έγινε σχόλιο, που άλλαξε τον ιστό των πόλεων. Το μόνο, που άλλαξε, ήταν να επιταχύνει αυτήν ακριβώς την εμπορευματοποίηση της τέχνης. Όμως, κυρίως, θα σταθούμε στην πρόταση του Κ.Κ.Ε. και απ' όλα αυτά, που ακούσατε, νομίζω, είναι φανερό ότι θα καταψηφίσουμε το συγκεκριμένο νομοσχέδιο επί της αρχής. Όσο για την τροπολογία, επιφυλασσόμαστε. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το δράμα είναι ότι δεν υπάρχει στην πατρίδα μας αγορά, επομένως, η διαμεσολάβηση παραμένει ανενεργός. Ως προς την ασφάλεια, που περιγράψατε, είναι πραγματικά, πολυετής και δραματική η ανασφάλεια και η αίσθηση του «μη ανήκειν», που έχουν οι καλλιτέχνες, στην Ελλάδα.

Θα ήθελα να σας ανακοινώσω τις προτάσεις των Κομμάτων για τους φορείς, που θα μας κάνουν την τιμή να μας επισκεφθούν, στην επόμενη συνεδρίαση. Είναι ο κ. Ανδρέας Τάκης, Πρόεδρος του Δ.Σ. του Κρατικού Μουσείου Σύγχρονης Τέχνης, η κυρία Τσαντσάνογλου Μαρία, Καλλιτεχνική Διευθύντρια του ΚΜΣΤ, η κυρία Ξανθίππη Σκαρπιά – Χόιπελ, Πρόεδρος του Δ.Σ. του Μακεδονικού Μουσείου Σύγχρονης Τέχνης, η κυρία Ελένη Μυλωνά, Πρόεδρος του Δ.Σ. του Μουσείου Σύγχρονης Τέχνης «Άλεξ Μυλωνά», ο κ. Ντένης Ζαχαρόπουλος, Καλλιτεχνικός Διευθυντής του «Μουσείου Σύγχρονης Τέχνης Άλεξ Μυλωνά», η κυρία Συραγώ Τσιάρα, Προϊσταμένη του Κέντρου Σύγχρονης Τέχνης Θεσσαλονίκης, ο κ. Ηρακλής Παπαϊωάννου, Διευθυντής του Μουσείου Φωτογραφίας Θεσσαλονίκης, η κυρία Εύα Μελά, Πρόεδρος του Δ.Σ. του Επιμελητηρίου Εικαστικών Τεχνών Ελλάδος, ο κ. Γεώργιος Διβάρης, Πρόεδρος του Τμήματος Εικαστικών και Εφαρμοσμένων Τεχνών της Σχολής Καλών Τεχνών του Αριστοτελείου Πανεπιστημίου Θεσσαλονίκης, ο κ. Ξενοφών Σαχίνης, Κοσμήτορας της Σχολής Καλών Τεχνών του Αριστοτελείου Πανεπιστημίου Θεσσαλονίκης, ο κ. Παναγιώτης Χαραλάμπους, Πρύτανης της Ανωτάτης Σχολής Καλών Τεχνών, ο κ. Αναστάσιος Τζήκας, Πρόεδρος του Δ.Σ. της Δ.Ε.Θ. HELEXPO Α.Ε., ο κ. Ιωάννης Μπουτάρης, Δήμαρχος Θεσσαλονίκης ή εκπρόσωπος του και ο κ. Κωνσταντίνος Παλιάν, Πρόεδρος του Συλλόγου Καλλιτεχνών Εικαστικών Τεχνών Β. Ελλάδας (ΣΚΕΤΒΕ).

Το λόγο έχει ο κ. Ψαριανός.

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Η ίδρυση του Οργανισμού αποτελεί την επιτομή μιας πολύχρονης και πολυδαίδαλης διαδικασίας, ενός παλιού οράματος, ενδιαφέροντος και πολύ σπουδαίου, που θα έπρεπε να έχει υλοποιηθεί, εδώ και χρόνια. Πολύ καιρό, συζητιέται, πολλά χρόνια και από πολλές κυβερνήσεις και από πολλούς Υπουργούς.

Η ιδέα και το αίτημα της συνένωσης των δύο μεγάλων Μουσειακών Οργανισμών Σύγχρονης Τέχνης, του Κρατικού Μουσείου Σύγχρονης Τέχνης και του Μακεδονικού Μουσείου Σύγχρονης Τέχνης, ξεκίνησε από τις αρχές της δεκαετίας του 2000. Το σχέδιο για τη συνένωση άρχισε, ουσιαστικά, να συζητείται από το 2010. Το 2011, ο Υπουργός Πολιτισμού ανέθεσε σε ομάδα συνεργατών του την προετοιμασία του εγχειρήματος, η ομάδα εκπόνησε το σχέδιο και ετοίμασε το νομοθετικό κείμενο υλοποίησής του, τα οποία βρήκαν θετική ανταπόκριση και από τα δύο Μουσεία, με κάποιες ενστάσεις, διαφωνίες ή διαφοροποιήσεις για κάποια πολύ λίγα θέματα. Το σχέδιο νόμου ολοκληρώθηκε, αλλά ήρθαν οι εκλογές του 2012 και αναβλήθηκε.

Ένα χρόνο αργότερα, το 2013, το θέμα επανέφερε ο Αναπληρωτής Υπουργός, τότε. Και αυτή, όμως η εξαγγελία για το προσχέδιο νόμου, που ακολούθησε, ματαιώθηκε, κατά τον ανασχηματισμό του Ιουνίου του 2013. Ο διάδοχος του Υπουργού δεν προχώρησε το σχέδιο και στη συνέχεια, αυτό ξεπάγωσε, πρόσφατα, ξανασυζητήθηκε και ελπίζουμε να έχει μπει στην τελική ευθεία, ώστε ο «Μητροπολιτικός Οργανισμός Μουσείων Εικαστικών τεχνών Θεσσαλονίκης», όπως τώρα τον αποκαλούμε «MOMus», να αποτελέσει γεγονός εντός του 2018 ή να αρχίσει να λειτουργεί και να γίνει πραγματικότητα, τουλάχιστον, μέσα στον επόμενο χρόνο.

Χρειάστηκαν πολλά χρόνια, πολλοί Υπουργοί, πολλές κυβερνήσεις, για να ωριμάσει η συνένωση δύο Νομικών Προσώπων. Χρειάστηκαν πάνω από δέκα μήνες για τη διαμόρφωση και την υπογραφή μιας προγραμματικής συμφωνίας και χρειάστηκαν επίσης αρκετοί μήνες για την κατάθεση και συζήτηση του παρόντος νομοσχεδίου.

Με το παρόν νομοσχέδιο, λοιπόν, ολοκληρώνεται η διαδικασία για τη δημιουργία ενός Μητροπολιτικού Οργανισμού δημόσιου χαρακτήρα, που θα περιλαμβάνει το «Μακεδονικό Μουσείο Σύγχρονης Τέχνης», το «Μουσείο Φωτογραφίας Θεσσαλονίκης», το «Κέντρο Σύγχρονης Τέχνης Θεσσαλονίκης», το «Μουσείο Σύγχρονης Τέχνης Άλεξ Μυλωνά». Επίσης, ένας μεγάλος φορέας, που θα είναι ένα σπουδαίο επίτευγμα και απόκτημα της Θεσσαλονίκης και της Βόρειας Ελλάδος και όχι μόνο. Η Θεσσαλονίκη, η πόλη των 30 μουσείων, αλλά και το ελληνικό κράτος θα βιώσει ένα καινούργιο πολιτιστικό εγχείρημα, που θα είναι ιδιαιτέρως δημιουργικό και μεγάλο κέρδος για τον ελληνικό πολιτισμό και την κοινωνική ζωή του τόπου.

Το «Μακεδονικό Μουσείο Μοντέρνας Τέχνης» είχε φτάσει σε οικονομικό αδιέξοδο. Το 2015 απέλυσε όλο το προσωπικό του και ανέστειλε τη λειτουργία του, λόγω της οικονομικής δυσπραγίας, ενώ το «Κρατικό Μουσείο Σύγχρονης Τέχνης», ξέρουμε πολύ καλά, ότι βιώνει πολύ σοβαρές περικοπές στον προϋπολογισμό του και κτηριακή ασφυξία, παρόλο που το καινούργιο κτήριο, στη λεωφόρο Συγγρού, το κτήριο, που στεγάζεται, είναι εξαιρετικό. Η δε έδρα του, στη Θεσσαλονίκη, πρέπει να πούμε, η ΥΦΑΝΕΤ, περνά μια τρομακτική περιπέτεια, την περιέγραψε και ο συνάδελφος από το Κ.Κ.Ε.. Εξακολουθεί να υπάρχει ένα πάρα πολύ σοβαρό ζήτημα, που ονομάζεται, ΥΦΑΝΕΤ. Πρόκειται για το παλιό εργοστάσιο, που έχει κλείσει, οριστικά, από το 1965. Αγοράστηκε το 2006 από το Υπουργείο Πολιτισμού, έναντι 10 εκατομμυρίων ευρώ και 10,2 εκατομμυρίων ευρώ, με πόρους του τρίτου ευρωπαϊκού πακέτου, λίγες μέρες, πριν από την εκπνοή του προγράμματος και, με απώτερο στόχο, την αποκατάσταση του ακινήτου, με πόρους του ΕΣΠΑ.

Η ΥΦΑΝΕΤ αγοράστηκε, προκειμένου να γίνει έδρα του «Κρατικού Μουσείου Σύγχρονης Τέχνης» και να στεγάσει και τη Συλλογή Κωστάκη. Το σχέδιο της αξιοποίησης της ΥΦΑΝΕΤ άρχισε να υποβαθμίζεται, αμέσως μόλις αγοράστηκε.

Ο διαγωνισμός, που προκηρύχθηκε για την αξιοποίηση του παλιού εργοστασίου του εξαιρετικού αυτού κτηριακού συγκροτήματος, δεν επικυρώθηκε ποτέ, με αποτέλεσμα η υπόθεση να καταλήξει στη δικαιοσύνη και σε δικαστικές διενέξεις. Μέχρι σήμερα, η ΥΦΑΝΕΤ παραμένει στην κυριότητα του Υπουργείου Πολιτισμού, το οποίο δεν έχει προβεί σε καμία περαιτέρω ενέργεια για την αξιοποίησή του. Καθώς το εργοστάσιο, λοιπόν, αυτό φιλοξενεί από το 2004, ως σήμερα, την κατάληψη ΥΦΑΝΕΤ από άτομα περίεργων χώρων, που συναθροίζονται σε τέτοιες καταλήψεις, πολλών και διαφορετικών και διαφόρων περίεργων χώρων, δεν παίρνει κανείς την ευθύνη να κάνει κάποια κίνηση εκκένωσης και αξιοποίησης του κτηρίου, διότι για μερικούς αυτό είναι πολύ δύσκολο να το βάλει μπρος να το κάνει κάποιος και για κάποιους άλλους είναι casus belli, δηλαδή, πώς να διώξει τα παιδιά μας, τα δικά μας τα παιδιά; Μπορώ εγώ να διώξω τα παιδιά μου από την κατάληψη, που έχουν κάνει, απέναντι από το σπίτι μου; Δεν γίνεται!

Με τη συνένωση, θα πρέπει να ξεκαθαρίσει και το θέμα του ιδρυτικού νόμου του Κρατικού Μουσείου Σύγχρονης Τέχνης, η έδρα του, η αναδιαμόρφωση και η αναπαλαίωση και η αξιοποίηση του κτιρίου και πρέπει να ξέρουμε με ποιον τρόπο το ελληνικό κράτος προτίθεται να αξιοποιήσει ένα κτίριο, για το οποίο δαπάνησε, πάνω από δέκα εκατομμύρια ευρώ και που διατρανώνεται στο ίδιο το κτίριο της ΥΦΑΝΕΤ, κατάληψη για πάντα. Αυτή είναι η ιστορία της έδρας, που δεν υπάρχει, του Μακεδονικού Μουσείου Σύγχρονης Τέχνης, του Κρατικού Μουσείου στη Θεσσαλονίκη.

Ο νέος Μουσειακός Οργανισμός - ομπρέλα αποτελεί, από πλευράς συλλογών, το μεγαλύτερο εποπτευόμενο Μουσειακό Οργανισμό στην Ελλάδα, καθώς και ίσως το μεγαλύτερο στα Βαλκάνια. Η δυναμική, που θα προκύψει, από τη συνένωση χιλιάδων έργων ελληνικής και διεθνούς τέχνης, σε όλες τις ειδικές κατηγορίες των εικαστικών τεχνών, κυρίως, είναι μοναδικής ιστορικής και αισθητικής αξίας και θα είναι ένα πραγματικό αριστούργημα, αν υλοποιηθεί αυτή η συνένωση και συγκεντρωθούν όλα αυτά τα τεράστιας και ανεκτίμητης αξίας έργα τέχνης, που θα ανταποκρίνονται στις ανάγκες της χώρας και για τους επόμενους αιώνες και θα ξεφύγουν από τις πρακτικές των ως τώρα αντίστοιχων εγχειρημάτων όλων των κυβερνήσεων, που ήταν είτε ημιτελή ή έμειναν στη μέση ή απλώς ξόδευαν τεράστια ποσά, χωρίς να προσφέρουν ιδιαίτερα πράγματα.

Για το διοικητικό και το διαχειριστικό μέρος πρέπει να προσέξουμε. Δεν μπορεί να γίνει τσιφλίκι κανενός Υπουργού και κανενός Υπουργείου Πολιτισμού κανένας τέτοιος χώρος, κανενός ούτε αριστερού, ούτε δεξιού, ούτε αριστεροδεξιού, ούτε «ψεκασμένου», ούτε τίποτα. Δεν μπορεί να είναι τσιφλίκι κανενός. Θα είναι μεγάλη τιμή γι΄ αυτόν, που θα το υλοποιήσει και θα είναι μεγάλη ευθύνη για το θεσμικό πλαίσιο, πάνω στο οποίο θα δρομολογήσει τη δημιουργία και τη λειτουργία του. Δεν μπορεί να είναι τσιφλίκι κανενός ούτε μπορεί να είναι προεκλογική εξαγγελία μιας κυβέρνησης, μετά από τέσσερα χρόνια. Αυτό είναι ένα πράγμα, που έχει ωριμάσει, εδώ και δεκαπέντε χρόνια. Δεν έγινε από την «Πρώτη Φορά Αριστερά», την πολιτισμένη και πρωτοπόρα, σε όλους τους πολιτισμούς, Κυβέρνησή μας ούτε το 2015, ούτε το 2016, ούτε το 2017, ούτε το 2018. Γίνεται, τώρα, ένα μήνα ή δύο, πριν τις εκλογές ! Μπορεί να μάθουμε και πότε γίνονται οι εκλογές, με την ευκαιρία, για να το τρέχουμε τώρα αυτό και για να δούμε…

*Ομιλίες πολλών βουλευτών εκτός μικροφώνου*

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής από το «ΠΟΤΑΜΙ»): Μην ξύνεστε στην γκλίτσα του τσοπάνη, αγαπητοί βοσκοί. Μην αρχίσουμε, τώρα, να συζητάμε για την Κυβέρνηση και τις εσωτερικές αντιθέσεις και ποιος πάει στη Ρωσία, ποιος κάνει τεμενάδες, ποιος πάει στην Αμερική, ποιος δίνει πάσες, ποιος φτιάχνει μουσεία, ποιος θάβει τα μουσεία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Παρακαλώ, μη διακόπτετε τον ομιλητή. Εξάλλου, έχει μπει στο 2019 ο κύριος ομιλητής, έχει κάνει μια επιτάχυνση.

 ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής από το «ΠΟΤΑΜΙ»): Έχει μπει ήδη το 2019.

Είναι πολύ ευχάριστο, που η κυρία Υπουργός, πλην της Εισηγήτριας του ΣΥΡΙΖΑ, στη διάρκεια όλων των άλλων ομιλιών, διαφωνιών ή ιδιαιτεροτήτων, που έθεσε η Αντιπολίτευση, ήταν συνεχώς γελαστή και αυτό είναι πολύ ευχάριστο να βλέπουμε μια Υπουργό, που να γελάει, συνέχεια. Μια γελαστή Υπουργός χρειάζεται, σ' αυτή τη χώρα !

Πρέπει, λοιπόν, να δούμε πώς θα λειτουργήσει αυτό και πώς θα το κάνουμε λειτουργικό για τη χώρα, για την πατρίδα, για τον κόσμο και για την πλουτοκρατία και για τις λαϊκές οικογένειες, χωρίς να το χρησιμοποιούμε, ως εργαλείο, για να βάλουμε τους δικούς μας ανθρώπους, να διορίσουμε τα δικά μας «πελατάκια», πριν ή μετά ή ενδιάμεσα από εκλογές. Πώς θα αποφύγουμε ακριβώς αυτά, που όλες οι ως τώρα κυβερνήσεις έχουν κάνει και που αυτή η Κυβέρνηση πια έχει δώσει ρέστα σ' αυτό το σπορ; Οποιαδήποτε στιγμή, οτιδήποτε συζητάμε, συζητάμε πώς θα τακτοποιήσουμε και πώς θα ρυθμίσουμε την ιστορία να αποκαταστήσουμε διάφορα «πελατάκια».

Η ιδέα είναι απολύτως ελπιδοφόρα, με την προϋπόθεση ότι θα γίνει σωστή διαχείριση, θα υπάρχει κοινός οικονομικός σχεδιασμός, ικανό ανθρώπινο δυναμικό, με προκηρύξεις και αναλυτική περιγραφή προσόντων και απαιτήσεων για τις θέσεις και όχι σε ποια τοπική οργάνωση ανήκουν και που έως τώρα κολλούσαν αφίσες ή πέταγαν τρικάκια.

Τα έχουμε κάνει και εμείς όλοι αυτά και τα ξέρουμε.

Επιπλέον, να υπάρχει αποτελεσματική συνεργασία του προσωπικού, σε όλα τα επίπεδα και να αποφευχθούν εσωτερικές συγκρούσεις κομματικού τύπου, όπως γίνεται σε όλους αυτούς τους οργανισμούς. Το βλέπουμε, τώρα τελευταία, μάλιστα, στον κορυφαίο ραδιοτηλεοπτικό οργανισμό της χώρας, στην ηρωική ΥΕΝ/ΕΡΤ.

Επίσης, να υπάρξει αποτελεσματική διαχείριση των συλλογών, καινοτομία, μπορούμε να δούμε πώς λειτουργούν διάφορες άλλες χώρες, σε τέτοιες συνενώσεις πολιτιστικών κέντρων και μουσείων, να προσπαθήσουμε να εξασφαλίσουμε οικονομική βιωσιμότητα, ανάπτυξη στρατηγικής αυτόνομης χρηματοδότησης κ.λπ..

Στην Έκθεση του Γενικού Λογιστηρίου του Κράτους υπάρχουν κάποια σημεία, που πρέπει να τα δούμε. Υπάρχει ένα σημείο, που λέει ότι «από τον Κρατικό Προϋπολογισμό θα υπάρξει απώλεια εσόδων από την απαλλαγή από φόρους, τέλη και δασμούς συλλογών τέχνης και φωτογραφίας, αρχειακού υλικού και άλλων αντικειμένων τέχνης, που σχετίζονται, με τους σκοπούς του Οργανισμού».

Θα υπάρχει ένα κόστος, το οποίο, όμως, μπορεί να υπερκεραστεί και να το καλύψουμε δύο, πέντε και δέκα φορές αυτό το κόστος και να είναι πραγματικά ένα αποδοτικό και οικονομικά κερδοφόρο.

Δεν είναι ντροπή ένα ίδρυμα, ένας οργανισμός, να είναι κερδοφόρος. Δεν είναι ντροπή, δεν είναι να τους κρεμάσουμε αυτούς, που προσβλέπουν στο κέρδος. Εξάλλου, στη ζωή, όλοι οι άνθρωποι είτε ατομικά είτε ομαδικά ζούμε, με σκοπό το κέρδος, δε ζούμε με σκοπό τη ζημιά.

Το λέω για διάφορους συντρόφους μου, που, όπου ακούγεται κέρδος και οργανισμός που θα βγάζει κέρδη, είναι καταστροφή. Είναι καταστροφική ενάντια στις λαϊκές οικογένειες και είναι μόνο για την πλουτοκρατία !

Μπορούμε, λοιπόν, να το κάνουμε ισορροπημένα, απέναντι στις λογικές του άκρατου κρατισμού και απέναντι στις λογικές του άκρατου νεοφιλελευθερισμού. Σε αυτή την περίφημη συνεργασία δημόσιου και ιδιωτικού τομέα, που μπορεί μόνο κερδοφόρος και δημιουργική να είναι για την πατρίδα, τη χώρα και το κοινωνικό σύνολο, αδιαφορώντας για τα μικροκέρδη μικροομάδων, για τα οποία, συνήθως, διάφοροι μαυρογυαλούροι τρέχουν και σκίζονται, μιλώντας για την περιφέρειά τους, τις ομαδούλες τους, το μουσειάκι, τις φυλακές ή το ΤΕΙ της δικιάς τους μικρής επαρχιακής γειτονιάς, για να αποκομίσουν πολιτικά και εκλογικά οφέλη.

 Ας απομακρυνθούμε από αυτήν τη λογική, αγαπητοί φίλοι και γελαστή Υπουργέ μου, και θα γράψετε ιστορία, εάν ιδρύσετε αυτόν τον οργανισμό και αν φτιάξετε μετά τέτοιο θεσμικό πλαίσιο, που να είναι μακριά, από τα πελατειακά νταραβέρια, που έχουμε συνηθίσει και που τον τελευταίο καιρό δίνουμε ρέστα, στο κόλπο αυτό.

 Τελευταίο μόνο, σαν υποσημείωση, επειδή η συνάδελφος Κεφαλίδου είπε για την παραχώρηση αρχαιολογικών χώρων, πριν το 1453 ή μετά το 1453. Θυμάμαι ότι σε προηγούμενες κυβερνήσεις προδοτών, εθνοπροδοτών και γερμανοτσολιάδων, που γινόταν μια φοβερή δημαγωγία, περί ξεπουλήματος, όταν 27 μικρά παλιά εγκαταλελειμμένα κτίρια, στην Πλάκα, επρόκειτο να δοθούν στο τότε ΤΑΙΠΕΔ, έγινε κόλαση.

Τώρα, θα δώσουμε 10.119, που δεν ξέρουμε ποια είναι. Έχουμε κάνει και ερώτηση, επειδή η Υπουργός λέει ότι αυτά μπορεί να μην είναι, ο άλλος λέει ότι εκείνα δεν είναι, ο Λευκός Πύργος δεν είναι, η Ακρόπολη δεν είναι. Θα θέλαμε να δημοσιοποιηθεί ένας κατάλογος, όχι των 10.119, μπορεί να μην είναι τόσα, που θα ξεπουλήσουμε, συγνώμη, που θα αξιοποιήσουμε, ως αριστεροί, αλλά να δούμε πόσα είναι. Τα 1524 είναι τα εξής! Αυτό θα θέλαμε να το μάθει ο κόσμος, για να δούμε ποιοι πουλάνε, ποιοι ξεπουλάνε, ποιοι αξιοποιούνε και τι άλλο μπορούμε να κάνουμε, εκτός από αυτά.

 Ευχαριστώ πολύ, σύντροφε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον σύντροφο Ψαριανό και για το κλείσιμό του.

Κύριε Ψαριανέ, επιφύλαξη, θετικά, πώς τοποθετείστε, ποια είναι η θέση σας απέναντι στο νομοσχέδιο;

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής από «ΤΟ ΠΟΤΑΜΙ»): Ναι, επί της αρχής.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει ο κ. Μεγαλομύστακας.

 ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Καλησπέρα και καλή αρχή στην Επιτροπή μας για τη νέα αυτή περίοδο.

 Σήμερα, θα κάνω μια πιο γενική τοποθέτηση, καθώς έχουμε και άλλες δύο συνεδριάσεις της Επιτροπής και αφού ακούσουμε τους φορείς, όπου σε εκείνες θα γίνει πιο ειδική η θέση μας γι’ αυτό το νομοσχέδιο.

Έχω πει σ' αυτή την Επιτροπή, σ' αυτή την αίθουσα, μάλιστα, ότι η Ελλάδα θα μπορούσε να είναι ένα διεθνές κέντρο σπουδών – αυτό το είχα αναφέρει, με αφορμή ένα νομοσχέδιο, το οποίο ήταν, νομίζω, εκείνο που αφορούσε τα μεταπτυχιακά – καθώς η Ελλάδα έχει αυτή την κληρονομιά, που εάν την αξιοποιούσε, θα είχε μόνο να κερδίσει ένα trademark, το οποίο έπρεπε να έχουμε εκμεταλλευθεί και κάτι ανάλογο θα έπρεπε να κάνουμε και στον πολιτισμό και τις τέχνες.

Δυστυχώς, όχι μόνο από αυτή την Κυβέρνηση, ίσως μ’ αυτή την Κυβέρνηση έγιναν και κάποια βήματα, δεν έχουμε εκμεταλλευτεί στο έπακρο αυτή την κληρονομιά, που έχουμε, την κουλτούρα και τον πολιτισμό, την παράδοση, που έχουμε, στις τέχνες και όλα αυτά, σε μια περίοδο που οι Έλληνες καλλιτέχνες δείχνουν ότι παρά τις δυσκολίες, που αντιμετωπίζουν, όπως όλοι οι Έλληνες, έχουν να δείξουν μια σημαντική προσφορά και αυτό εμείς το αφήσαμε αναξιοποίητο, όπως έχουμε κάνει με πάρα πολλά μέσα.

Έχοντας ταξιδέψει στο εξωτερικό, έχω δει ότι στη Ρώμη, ας πούμε, στη Βαρκελώνη, κάθε γωνιά έχει και ένα σημείο πολιτισμού, κάποιο Μουσείο, κάποια Έκθεση, κάτι το οποίο δηλώνει το χαρακτήρα της πόλης, αλλά και της χώρας. Δυστυχώς, αυτό δεν το έχουμε στην Ελλάδα, οι περισσότερες πόλεις έχουν Μουσεία, που υπολειτουργούν, εάν έχουν, ενώ υπάρχουν και πολλά μνημεία αναξιοποίητα ή δεν υπάρχει καμία απολύτως διάθεση από τις αρχές του τόπου να αναδείξουν κάποιες καλλιτεχνικές κινήσεις.

Επομένως, ένα τέτοιο νομοσχέδιο, το οποίο είναι προς αυτή την κατεύθυνση, την κατεύθυνση, δηλαδή, που θα βελτιώνει τα πράγματα και θα συμπληρώνει πάρα πολλές ελλείψεις, έστω και εάν αυτή δεν είναι για όλη την Ελλάδα, εμάς δεν μπορεί να μας βρει αρνητικούς. Έχουμε πει ότι οτιδήποτε καλό γίνεται, εμείς θα είμαστε εδώ για να το στηρίξουμε.

Ωστόσο, αυτό που πρέπει να γίνει σαφές από μέρους μας είναι ότι για να στηρίξουμε ολοκληρωτικά τον πολιτισμό, θα πρέπει να υπάρχει ένας ευρύτερος σχεδιασμός, όπου θα βλέπαμε μια καθολική λύση, για όλη την Ελλάδα. Σίγουρα, από κάπου πρέπει να γίνει η αρχή. Ωστόσο, θα θέλαμε, έχοντας αυτή την αρχή, να δούμε και ένα πλάνο για το μετά, για το αύριο, για το τι μπορούμε να κάνουμε για όλους.

Αυτό που μας φοβίζει και έχει μια βάση είναι η συνήθης τακτική αυτής της Κυβέρνησης να καπηλεύεται ακόμα και κάποια θετικά νομοσχέδια, για να κτίσει ένα ισχυρό πρόσωπο, με το οποίο δείχνει ότι στηρίζει τους δικούς της ανθρώπους. Ελπίζουμε η χρηματοδότηση να γίνει προσεγμένα, με αυτόν τον αλγόριθμο και να δοθεί εκεί όπου πραγματικά υπάρχουν ανάγκες. Να μη παρατηρήσουμε γεγονότα ανάλογα με αυτά των διορισμών, σε θέσεις κλειδιά, ανθρώπων, που δεν έχουν τα κατάλληλα προσόντα. Απλώς είναι εκεί, γιατί ανήκουν στο δικό σας χώρο.

 Συνήθως, δεν έχω πολύ έντονο αντιπολιτευτικό λόγο, καθώς πιστεύω, ότι όλα τα θέματα, που έρχονται σε αυτήν την Επιτροπή, θα έπρεπε να αντιμετωπίζονται, με μια συναινετική διάθεση και σίγουρα, να έχουν οι αποφάσεις αυτής της Επιτροπής διακομματικό χαρακτήρα. Ωστόσο, εμείς είμαστε εδώ να ακούσουμε τους φορείς, να συνεχίσουμε να ελέγχουμε το έργο σας. Σε κάθε περίπτωση, εμείς είμαστε θετικοί στο να αναπτύξουμε την κουλτούρα μας και τον πολιτισμό μας και να λυθούν πτυχές, που είχαν απαξιωθεί, τα τελευταία χρόνια.

Και μιας και μιλάμε για απαξίωση, θα ήθελα να κάνω και εγώ μια αναφορά στη σημερινή απεργία. Εγώ δεν πιστεύω, σε καμία περίπτωση, ότι θα δοθούν στο Υπερταμείο τα μουσεία μας, τα μνημεία μας και όλα αυτά. Το πρόβλημα, όμως, είναι ότι δεν έχουν σωστή ενημέρωση, ούτε ο κόσμος, ούτε ακόμα και οι πλέον αρμόδιοι. Δηλαδή, μιλάμε για τους αρχαιοφύλακες, που κάνουν σήμερα την απεργία και ακούγοντας τον εκπρόσωπό τους, αυτό που ζητούσε ήταν ενημέρωση. Αυτό είναι ένα μεγάλο πρόβλημα. Και δεν θα μιλήσω μόνο γι΄ αυτούς, αλλά και για τους πολίτες. Θορυβήθηκε όλος ο κόσμος, όταν ξεκίνησε να προβάλλεται αυτό από τα Μ.Μ.Ε. και μάλιστα, έχοντας υπ' όψη το κλίμα λαϊκισμού, που υπάρχει, όχι μόνο στην Ελλάδα, αλλά σε όλο τον ευρωπαϊκό χώρο, κάποιοι το καπηλεύτηκαν και έσπειραν το διχασμό, για άλλη μια φορά, στη χώρα μας. Επομένως, αυτό που ζητώ εγώ από εσάς, είναι, σε κάθε περίπτωση, είτε κάτι είναι θετικό, είτε κάτι αρνητικό, να ενημερώνετε τον κόσμο, έτσι ώστε να μην δημιουργείται ανάλογο κλίμα.

Κλείνοντας, θα πάρω αφορμή από το περιστατικό, που συνέβη πριν λίγο, με τον κ. Ψαριανό και τους συναδέλφους του ΣΥΡΙΖΑ. Νομίζω ότι πρέπει να το κάνω. Δεν περίμενα να έρθουν έτσι τα πράγματα. Δυστυχώς ή ευτυχώς, που παρακολουθούν και οι πολίτες, γιατί προβάλλεται, νομίζω, απευθείας η σημερινή συνεδρίαση της Επιτροπής. Δεν θέλουμε, σε καμία περίπτωση, να απαξιώσουμε και άλλο το πολιτικό σύστημα. Και τέτοιου είδους παράλογες συμπεριφορές, όταν μιλάμε για ένα νομοσχέδιο, σύμφωνα με το οποίο θέλουμε να αναδείξουμε τον πολιτισμό μας, να συμβαίνουν τέτοια περιστατικά, που αρμόζουν σε άλλους χώρους και σίγουρα, όχι μέσα στο Κοινοβούλιο.

Κλείνω, λέγοντας, ότι αντιμετωπίζουμε με επιφύλαξη αυτό το νομοσχέδιο. Θα ακούσουμε και τους φορείς, θα τοποθετηθούμε και στις επόμενες συνεδριάσεις της Επιτροπής και στην Ολομέλεια θα πάρουμε την τελική μας απόφαση. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κ. Μεγαλομύστακα.

Πάντως, οφείλετε να παραδεχτείτε, ότι σε αυτή την Επιτροπή γίνεται διάλογος και υπάρχει ένα κλίμα καταλλαγής και ανοικτότητας. Και μια και το σημειώνω, θα ήθελα να πω ότι περίμενα και στις επόμενες φάσεις της συζήτησης, θα ήθελα να τοποθετηθούν οι συνάδελφοι και πάνω στα ζητήματα του γιατί υπάρχει μια κρίση κοινού στα μουσεία, κατά τη γνώμη τους. Γιατί, δηλαδή, να μη δημιουργηθεί η κρίσιμη μάζα, που παρακολουθεί τους χώρους πολιτισμού, με σύστημα και με οργάνωση και επομένως, δεν προσλαμβάνονται τα διεθνή ρεύματα. Μέσα σε όλα, ας μπαίνουν και τέτοια ερωτήματα.

Το λόγο έχει ο κ. Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Κύριε Πρόεδρε, αγαπητοί συνάδελφοι και συναδέλφισσες, κυρία Υπουργέ, θα αντιπαρέλθω τους απαξιωτικούς χαρακτηρισμούς πλευρών της αντιπολίτευσης. Δεν αναφέρομαι βέβαια στους πολιτικούς χαρακτηρισμούς, αυτοί είναι πιστεύω αναγκαίοι και αντανακλούν βέβαια και τις απόψεις των πολιτικών κομμάτων.

Θα ήθελα να ξεκινήσω, επειδή, θα έλεγα, οι μέρες το καλούν, με μία δήλωση, που εκφράζει την Κοινοβουλευτική Ομάδα του ΣΥΡΙΖΑ και ιδιαίτερα τους συναδέλφους μου, που συμμετείχαν στην κοινοβουλευτική επιτροπή διεκδίκησης των γερμανικών οφειλών. Αναφέρομαι, βέβαια, στη νέα στείρα άρνηση και απάντηση της Γερμανικής Κυβέρνησης, όπως τουλάχιστον αυτή εκφράζεται, με τις δηλώσεις του κυβερνητικού εκπροσώπου, κυρίου Ζάιμπερτ, ότι το θέμα των γερμανικών κατοχικών οφειλών είναι πολιτικά και νομικά ρυθμισμένο. Δεν ξέρω, βέβαια, κατά την σημερινή αναγόρευση του κυρίου Σταϊνμάγερ, του Προέδρου της Γερμανικής Δημοκρατίας, ως Επίτιμου Διδάκτορα της Νομικής, εάν για το Γερμανό νομομαθή και Πρόεδρο ισχύουν οι αποφάσεις, που έχει υπογράψει η Κυβέρνησή του, από τη δεκαετία του ΄50, ως Δυτική Γερμανία ή ισχύουν τα ψηφίσματα του Οργανισμού Ηνωμένων Εθνών, σύμφωνα με τα οποία τα εγκλήματα κατά της ανθρωπότητας, δεν παραγράφονται. Εγκλήματα, που δεν τιμωρούνται και δεν αποζημιώνονται τα θύματα, επαναλαμβάνονται και νομίζω η ακροδεξιά στροφή, που υπάρχει, στην Ευρώπη, αυτή τη στιγμή, αποτελεί μία πολύ σοβαρή προειδοποίηση γι΄ αυτά, που λέω.

Τώρα εν προκειμένω, θα ήθελα να πω, επίσης, επειδή, συχνά - πυκνά ,εγκαλείται η κυβέρνηση του ΣΥΡΙΖΑ, γιατί δεν έχει λύσει ή δεν έχει γιατρέψει όλες αυτές τις πληγές, που προκάλεσαν οι προκάτοχοί της, ότι άκουσα, προηγουμένως, την κυρία Κεφαλογιάννη να λέει «είχατε ένα έτοιμο νομοσχέδιο». Μα, γιατί δεν το ψηφίσατε εσείς, αφού το είχατε έτοιμο, από το από το 2014; Βέβαια, ήταν τότε απασχολημένοι με το πώς θα αποτρέψουν την επερχόμενη και ολοφάνερη νίκη του ΣΥΡΙΖΑ στις εκλογές, στήνοντας διαφόρων ειδών παγίδες, οικονομικές, νομικές, πολιτικές, από τις οποίες, βέβαια, καθημερινά, προσπαθούμε να απαλλαγούμε.

Τώρα, όσον αφορά το νομοσχέδιο και επιτρέψτε μου να πω ότι επειδή είμαι γέννημα θρέμμα Θεσσαλονικιός, είναι σαν να μιλάω για το σπίτι μου. Κατ’ αρχήν, συγκροτείται ένας μεγάλος οργανισμός συνένωσης μουσείων, με προοπτικές οικουμενικής εμβέλειας, στον τομέα των εικαστικών τεχνών και της φωτογραφίας. Λύνει παθογένειες, που δημιουργήθηκαν, από τον ιδρυτικό νόμο του 1997, για το Μουσείο Φωτογραφίας, ως ιδιαίτερου τμήματος του Κρατικού Μουσείου Σύγχρονης Τέχνης. Σύμφωνα με το εν λόγω καθεστώς, το Μουσείο Φωτογραφίας Θεσσαλονίκης δεν είχε δικαίωμα νομικής εκπροσώπησης, ενώ ταυτόχρονα υπήρχαν ασάφειες για το είδος των σχέσεων του με το μητρικό μουσείο.

Υπάρχει πια πλέον προοπτική επιβίωσης και συνέχισης της λειτουργίας του Μακεδονικού Μουσείου Σύγχρονης Τέχνης. Το δημόσιο αγκαλιάζει το Μουσείο, κρατώντας ταυτόχρονα το έμπειρο προσωπικό του. Ο νέος Οργανισμός έχει δυνατότητες να διεκδικεί μεγάλες χορηγίες, τόσο από το δημόσιο, την Ευρωπαϊκή Ένωση, όσο και από εγχώριους και διεθνείς ιδιωτικούς φορείς, που ασχολούνται, με τον πολιτισμό.

Παρά τη συνένωση και όχι τη συγχώνευση, ο κάθε επιμέρους φορέας διατηρεί την αυτοτελή λειτουργία του, δηλαδή, χώρους, καλλιτεχνικό και εκπαιδευτικό πρόγραμμα, εφορεία, αρχεία, συλλογές και όλα τα υπόλοιπα. Εκλέγεται, κατόπιν ανοιχτού διαγωνισμού, Γενικός Διευθυντής, με αρμοδιότητα διοικητική και οικονομική, με συνέπεια να αποφορτίζεται το έργο των καλλιτεχνικών διευθυντών.

Και κάτι που θέλω να επισημάνω, κυρία Υπουργέ, είναι ότι στο αρχικό σχέδιο νόμου υπήρχε, κατά τη γνώμη μου, μία πολύ σωστή πρόβλεψη, όσον αφορά στη λειτουργία του Μουσείου Φωτογραφίας. Δεν ξέρω, γιατί έχει απαλειφθεί. Διαβάζω ότι υπήρξε άρνηση της Υπουργού Διοικητικής Ανασυγκρότησης, της κυρίας Ξενογιαννακοπούλου, να υπογράψει – θα διαβάσω το σχετικό άρθρο, που υπήρχε, στο προηγούμενο σχέδιο νόμου – θεωρώντας ότι υπάρχει ασυμβατότητα με την κείμενη νομοθεσία.

Πιστεύω ότι ο παρακαθήμενος, ο κ. Ανδρέας Τάκης, ως νομικός, μπορεί να μας δώσει μια εξήγηση γι’ αυτό. Πιστεύω ότι προφανώς, γνωρίζει αυτή τη διάταξη. Εγώ θα σας την επαναλάβω και σας παρακαλώ πολύ, θα ήθελα να συμπεριληφθεί στις νομοθετικές βελτιώσεις ή στις βελτιώσεις, που θα κάνετε στον νομοσχέδιο, να συμπεριληφθεί αυτή η διάταξη, που υπήρχε στο αρχικό νομοσχέδιο, η οποία λέει επί λέξει τα εξής: «Με απόφαση του Δ.Σ. του Οργανισμού και μέχρι την κατάρτιση εσωτερικού κανονισμού λειτουργίας του, είναι δυνατή η σύναψη συμβάσεων εργασίας ορισμένου χρόνου και έργου για την κάλυψη των λειτουργικών αναγκών του φορέα, κατά παρέκκλιση της κείμενης νομοθεσίας. Οι συμβάσεις δεν μπορεί να έχουν διάρκεια, που να υπερβαίνει το ένα έτος, από την έναρξη ισχύος του παρόντος».

 Σας παρακαλώ πολύ, θα ήθελα να το λάβετε αυτό υπόψη σας και κατά την τελική ψήφιση του νομοσχεδίου, να συμπεριληφθεί, γιατί αυτό εξασφαλίζει την απρόσκοπτη λειτουργία του Μουσείου Φωτογραφίας, διαφορετικά, κινδυνεύει να μείνει, χωρίς προσωπικό.

Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστώ πολύ. Το λόγο έχει η κυρία Αντωνίου.

ΜΑΡΙΑ ΑΝΤΩΝΙΟΥ: Σας ευχαριστώ πολύ, κύριε Πρόεδρε και καλή κοινοβουλευτική θητεία να έχει η Επιτροπή μας.

Ακούγοντας, προηγουμένως, την τοποθέτηση του αγαπητού συνάδελφου, κ. Μηταφίδη, δεν μπορώ και εγώ να μην απαντήσω. Γιατί μόλις τελείωνε την εισήγησή της η εκπρόσωπος της Αντιπολίτευσης, η κυρία Κεφαλογιάννη, αμέσως οι συνάδελφοι άρχισαν να μιλάνε, να γελάνε και να λένε διάφορα πράγματα, διότι, προφανώς, δεν θέλουν να ακούσουν μια άλλη άποψη. Έχουν βουλωμένα αυτιά. Συμφωνώ. Αλλά αυτό είναι πρόβλημα. Είναι πρόβλημα και ξέρω ότι μόλις το πω, πάλι θα συνεχίσει να μιλάει ο κ. Μηταφίδης και οι υπόλοιποι συνάδελφοι. Είναι πρόβλημα, λοιπόν, της δημοκρατίας και πρόβλημα της δημοκρατικής μας λειτουργίας. Υπάρχει και η άλλη άποψη, λοιπόν, θα πρέπει να την ακούσετε.

Επειδή, σήμερα συζητάμε ένα νομοσχέδιο, για το οποίο ακούστηκε, από όλες τις πλευρές, ότι προετοιμαζόταν, εδώ και πολλά χρόνια, δηλαδή, ήταν μια πολυετής προσπάθεια, όντως, μία προσπάθεια, που γινόταν, για να είναι έτοιμο από το 2014, θα θέλατε να σας απαντήσω, κύριε συνάδελφε, γιατί δεν ψηφίστηκε το νομοσχέδιο, το 2014; Γιατί εσείς φροντίσατε να ρίξετε τότε, επ΄ ευκαιρίας του Προέδρου της Δημοκρατίας, την τότε κυβέρνηση. Αυτή είναι η απάντηση.

Κυρία Υπουργέ, θα θέλαμε να σας καλωσορίσουμε, στην πρώτη σας εμφάνιση, ως Υπουργού Πολιτισμού, με ένα νομοσχέδιο, το οποίο, θα έλεγα ότι είναι εμβληματικό, καθότι ακούσαμε απ' όλους ότι έγιναν προσπάθειες, ώστε να δημιουργηθεί. Το ζήτημα είναι και που δεν αφορά εσάς προσωπικά, ότι τέσσερα χρόνια, που υπήρχε μια ετοιμότητα, δεν έγινε και ο τρόπος και η ημέρα, που έρχεται, δεν περιποιεί τιμή για τη δικιά σας την προσπάθεια. Γιατί, όντως, υπάρχει μία έντονη ανησυχία, όλο αυτό το προηγούμενο διάστημα και από τους εργαζόμενους και από τους πολίτες, για το τι έγινε με τα 10.117 ακίνητα, εκ των οποίων πολλά, κυρία Υπουργέ, είναι κομμάτια της ιστορίας μας.

Αναφέρομαι και στη δικιά μου περιοχή, γιατί εκλέγομαι, στην Καστοριά, που μεταφέρονται στο Υπερταμείο 170 ακίνητα από την Καστοριά.

Η Καστοριά είναι μια περιοχή, που έχει έντονο πολιτισμό, έντονα πολιτιστικά μνημεία, σημαντικά ιστορικά μνημεία και τα οποία, με τη συγκεκριμένη απόφαση, παραχωρούνται, όπως ο οθωμανικός μεντρεσές και το Αρχοντικό Σκούταρη.

Άκουσα τη δικαιολογία ότι έγινε λάθος. Εγώ αυτό που ήθελα να ρωτήσω, ως πρώτο ερώτημα, είναι το εξής. Δύο χρόνια πριν, που ψηφίστηκε ο νόμος, από την παρούσα Κυβέρνηση, γιατί εμείς καταψηφίσαμε αυτή την πρόταση παραχώρησης της δημόσιας περιουσίας στο Υπερταμείο, υπήρχαν 2 χρόνια, για να ερωτηθούν τα Υπουργεία σας, εάν αυτοί οι κωδικοί, που επιλέχθηκαν να παρακολουθούν, ήταν στις εξαιρέσεις του νόμου.

Σας ερωτώ, λοιπόν: Σας ρώτησαν, εάν σε όλους αυτούς τους κωδικούς, που πέρασαν με τα ψιλά γράμματα, αν υπήρχαν μνημεία, που έπρεπε να είναι στις εξετάσεις; Αυτό είναι το πρώτο ερώτημά μου.

Δεύτερον, εσείς ως Υπουργείο Πολιτισμού, τώρα αναλάβατε, τι σκοπεύετε να κάνετε για να άρετε αυτό το μεγάλο λάθος;

Πάμε, με δύο λόγια, με μια πρώτη ανάγνωση, σ’ αυτή την καινοτόμο πρωτοβουλία, που ουσιαστικά στόχευε στην εξασφάλιση της βιωσιμότητας δύο σπουδαίων μουσείων, αλλά και την ανάπτυξη και διεύρυνση της αποστολής τους. Αυτό που βλέπω, κυρία Υπουργέ, είναι ότι το κάνατε μάλλον υπό την πίεση στην εκπνοή των συμβάσεων παραχώρησης, γιατί δεν βλέπω κάποιον άλλο λόγο, που δεν έγινε πιο νωρίς η είσοδος του και να γίνει νομοσχέδιο.

Επίσης, αυτό που βλέπω είναι ότι γίνεται, χωρίς μια στρατηγική. Δεν δείχνει, σαν μια πρώτη ανάγνωση, μια στρατηγική, μια μελέτη βιωσιμότητας, που να μπορέσει να σταθεί αυτός ο υπέρ Οργανισμός. Αντιθέτως, αυτό που βλέπουμε είναι ότι γίνεται, χωρίς να εξασφαλίζεται, σ’ αυτό το εγχείρημα, η διαφάνεια, η αξιολόγηση και η αξιοκρατία. Αυτό το λέω, γιατί στη δικιά σας τοποθέτηση, κυρία Υπουργέ, μας είπατε ότι περίπου επιτυγχάνεται να έχουμε μια κλίμακα οικονομίας, περίπου 1.200.000, κάτι το οποίο δεν το είδαμε στην Έκθεση του Γενικού Λογιστηρίου. Για ποιο λόγο; Γιατί δεν υπάρχει μια σαφής αναφορά πως θα είναι τα οικονομικά αυτού του Οργανισμού;

Αντιθέτως, αυτό που μόνο βλέπουμε, ως λογική, είναι ότι η Υπουργός θα αποφασίζει για τον Πρόεδρο και τον Αντιπρόεδρο, η Υπουργός θα αποφασίζει για το Γενικό Διευθυντή, ο Γενικός Διευθυντής από τη μια, λέει, θα είναι με διεθνή διαγωνισμό, με πρόσκληση, από την άλλη, ότι μπορεί να είναι δημόσιος υπάλληλος. «Ήξεις αφήξεις», που εμφανώς υπάρχουν κάποια κωλύματα, που σας δημιουργούνται και δεν μπορείτε να ξεφύγετε. Επίσης, αυτό που βλέπουμε για το προσωπικό, ανάθεση συμβάσεων, προσλήψεις προσωπικού με σύμβαση μίσθωσης έργου, είναι η συνήθης τακτική, που έχει σήμερα η Κυβέρνηση.

Μια πρώτη ανάγνωση, λοιπόν, δεν μου δίνει ότι αυτό το νομοσχέδιο μπορεί να δημιουργήσει ένα αναπτυξιακό σχέδιο και ένα όραμα, έτσι όπως, τουλάχιστον, είχαν οραματιστεί όλοι οι προκάτοχοί σας, προκειμένου να δημιουργηθεί αυτό το Μητροπολιτικό Κέντρο, που όντως, σαν ιδέα και σαν λογική, είναι κάτι καινοτόμο και κάτι εξαιρετικό, ο Μητροπολιτικός Οργανισμός Μουσείων Εικαστικών Τεχνών Θεσσαλονίκης. Θα έχουμε την ευκαιρία, όμως, πέρα από τις απαντήσεις στις ερωτήσεις, τις οποίες κατέθεσα, να τα πούμε και στην επί των άρθρων συζήτηση και στη β΄ ανάγνωση. Ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ. Βέβαια, μέρος της ανάπτυξης είναι και η ανάπτυξη του στοχασμού, η ανάπτυξη της αισθητικής, δηλαδή υπάρχουν και μη οικονομικά μεγέθη της ανάπτυξης.

Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κύριε Πρόεδρε, αφού ευχηθώ στην Υπουργό, την κυρία Ζορμπά, με την εμπειρία, που διαθέτει, στο χώρο του πολιτισμού και του συσχετισμού και των συσχετισμών προσώπων, πραγμάτων και θεσμών, να επιχειρήσω να ζητήσω από το Σώμα, αν δεν είναι αυτά τα σχέδια νόμου, που συνιστούν και συγκροτούν την αναγκαιότητα του συναγωνισμού προσφοράς και όχι του ανταγωνισμού φθοράς, ποιο άλλο σχέδιο νόμου μπορεί να είναι; Να είναι, δηλαδή, η κουλτούρα, η κληρονομιά, η ζώσα και δρώσα μουσειακή παρουσία, που μπορεί να δίνει και να μας βγάζει από την τρέχουσα μιζέρια της μικροκομματικής αντιπαράθεσης, χωρίς αρχή, μέση και τέλος, χωρίς άρθρωση, χωρίς στόχο, χωρίς έμπνευση για τους ανθρώπους και τις γενιές, που θα έρθουν, μετά και που θα βλέπουν αυτά τα εκθέματα.

 Θέλω τρία σημεία να κρατήσω, κυρία Υπουργέ, όσο με ακούτε, ότι ο νέος Οργανισμός έχει δυνατότητες να διεκδικεί μεγάλες χορηγίες τόσο από το δημόσιο, την Ε.Ε., όσο και από εγχώριους και διεθνείς ιδιωτικούς φορείς πολιτισμού. Αυτό αποτελεί, εν τοις πράγμασι, μια απτή απόδειξη, ότι αυτό το Κόμμα, ο Συνασπισμός της Ριζοσπαστικής Αριστεράς, δεν έχει κλειστά τα μάτια και κλειστά τα αυτιά στις αναγκαιότητες, που προκύπτουν και στις ωφελιμότητες, που πηγάζουν από τη συνεργασία του δημόσιου και του ιδιωτικού τομέα, σε καθεστώς διαφάνειας και πλήρους αξιοποίησης αυτών των δυνατοτήτων.

Σημείο δεύτερο: Μιλάμε για συνένωση και όχι συγχώνευση και αυτό είναι σημαντικό, γιατί ο κάθε επιμέρους φορέας διατηρεί την αυτοτελή του λειτουργία, δηλαδή, τους δικούς του χώρους, το καλλιτεχνικό και εκπαιδευτικό του πρόγραμμα, την εφορεία, τα αρχεία, τις συλλογές και εδώ να ζητήσω και να παρακαλέσω σ' αυτό το πνεύμα, με το οποίο ξεκίνησα, τον αγαπητό και εκλεκτό κύριο Βαρδαλή, από το Κομμουνιστικό Κόμμα Ελλάδας, να πω και να απαντήσω έμμεσα και στην κυρία Κεφαλογιάννη, της οποίας, αν εξαιρέσω κάποιες άλλες αναφορές, νομίζω ότι μπορούν να αποτελέσουν βάση μιας συνεννόησης. Η Δ.Ε.Θ. ήταν αυτή, κ. Βαρδαλή, που στην 80ή Διεθνή Έκθεση Θεσσαλονίκης, το 2015, ήταν αυτή, που έφερε τα αντίγραφα των μαγεμένων της στοάς των ειδώλων, των ικατάμπας, που κακώς λέγονται τα εγκαίνια Θεσσαλονίκης, τις μορφές στα ισπανοεβραϊκά και που τα αντίγραφα, τα πρωτότυπα τους μούχλιαζαν στα υπόγεια του Λούβρου, εκεί όπου τα πήγε, στα 1864, που τα απέσπασε ο Μιλέρ, υποτίθεται περιηγητής αρχαιολόγος, μην πούμε καμιά κουβέντα και δημιουργήσουμε και ζήτημα και τα εναπόθεσε εκεί, για να αναδειχτούν, στη συνέχεια, να βρίσκονται στον πρώτο όροφο του μουσείου του Λούβρου, σήμερα, τα πρωτότυπα και στη συνέχεια αυτά, με πρωτοβουλία της Δ.Ε.Θ..

 Θέλω να πω εδώ, ότι σημερινή διοίκηση της Δ.Ε.Θ., ο κ. Τζήκας, δεν ήταν επιλογή του ΣΥΡΙΖΑ, ήταν επιλογή της προηγούμενης κυβέρνησης, έτσι, για να απαντήσω και στην Καθημερινή που είπε ότι ούτε μια διοίκηση δεν σας έκανε και δεν αφήσατε. Ο κ. Τζήκας και οι συνεργάτες του ήταν αυτοί, οι οποίοι έδειξαν έργο και απ' αυτή την έννοια αξιολογήθηκαν, ότι θα έπρεπε να παραμείνουν, παρόλο που τους κληρονομήσαμε από την προηγούμενη κυβέρνηση Σαμαρά - Βενιζέλου. Έτσι, απαντώ σε αυτές τις έωλες κατηγορίες, περί καθεστώτος ΣΥΡΙΖΑ.

Θα έρθω τώρα στο τρίτο σημείο, αυτό το καθεστώς του ΣΥΡΙΖΑ, για παράδειγμα, μονιμοποίησε τους επιτυχόντες του διαγωνισμού του ΑΣΕΠ, το 1997. Δεν θυμάμαι τότε, αν είχε γεννηθεί ο Τσίπρας, αν είχε φτιαχτεί ο ΣΥΡΙΖΑ. Τους είχαν τους επιτυχόντες του 1997, του 2001, του 2003, του 2007 όμηρους και τους έλεγαν στις αμέσως επόμενες εκλογές, φέρε την ψήφο και θα πάρεις πρόσληψη. Τολμούν τα ίδια μυαλά να κατηγορούν αυτήν την Κυβέρνηση, που βλέπει και αντιμετωπίζει τους ανθρώπους, σαν εν δυνάμει, αξιολογώντας ότι το μεροκάματο και η εργατική αξία είναι υπέρτατο αγαθό και δεν μπορεί κανείς να παίζει και να το εντάσσει σε μικροπολιτικά παιχνίδια; Είναι ιερό το ψωμί των εργαζομένων, μη λέτε πράγματα, που δεν έχουν σχέση με την πραγματικότητα.

Αναφέρθηκε ο συνάδελφος από την Ένωση Κεντρώων, άκουγα και εγώ σήμερα τον πρόεδρο των αρχαιολόγων να λέει για το Υπερταμείο, που έχει την έδρα του, στο Λουξεμβούργο. Δηλαδή, πρέπει να πάμε τρία χρόνια πίσω, για να ακούσουμε τον Τσίπρα και τον Τσακαλώτο να λένε ότι καταφέραμε, αντί να είναι στο Λουξεμβούργο, να είναι στην Ελλάδα; Την πλειοψηφία του Υπερταμείου την έχει η χώρα μας, το εποπτικό συμβούλιο δεν μπορεί να προχωρήσει, εάν δεν υπάρχει συναίνεση του κράτους.

Να ακούτε τη Μυρσίνη Ζορμπά να λέει 17.000 φορές γράψτε το τιμωρία, κυρία Ζορμπά. Εκατό χιλιάδες φορές δεν ανήκουν οι μουσειακοί χώροι, η προσωπικότητα, η ταυτότητα αυτής της χώρας είναι η Ακρόπολη, είναι ο Λευκός Πύργος, είναι κάθε μουσείο, που μας λέει, ποιοι είμαστε στη διαχρονία μας.

Είναι δυνατόν και αυτό να εντάσσεται στη διακομματική μικροκομματική αντιπαράθεση; Αναρωτιέμαι.

Θα κλείσω με την προτροπή, κυρία Υπουργέ, δώστε - το είπε και «ο καπετάνιος» έτσι τον λέω εγώ, ο Τριαντάφυλλος Μηταφίδης - σε σχέση με τη λειτουργία του Μουσείου Φωτογραφίας, να υπάρξει - σας τη διάβασα κιόλας - μεταβατική διάταξη, γιατί το Μουσείο Φωτογραφίας στηρίζει τη συγκεκριμένη νομοθετική πρωτοβουλία και αναγνωρίζει ότι το αναγνωρίζουν, ως αυτοτελές Μουσείο Φωτογραφίας, αλλά για να μη μείνει χωρίς προσωπικό, πρέπει να υπάρξει αυτή η μεταβατική διάταξη. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, κ. Τριανταφυλλίδη. Το λόγο έχει ο κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ: Ευχαριστώ, κύριε Πρόεδρε, συγχαρητήρια και καλή δύναμη στα καθήκοντά σας. Είναι η πρώτη μου συμμετοχή, μετά από τρία χρόνια και χαίρομαι, που η πρώτη μου τοποθέτηση είναι στην Επιτροπή Μορφωτικών Υποθέσεων.

Προσθέτοντας σε αυτά, που είπαν οι κ.κ. Μηταφίδης και Τριανταφυλλίδης, όσον αφορά τη διάταξη, που θεωρούμε ότι πρέπει να γίνει νομοτεχνική βελτίωση, κυρία Υπουργέ, και το θεωρούμε πάρα πολύ σημαντικό. Αυτό που θέλω να πω είναι το εξής. Η Θεσσαλονίκη, όντως, έχει πλούσια πολιτιστική παράδοση και είναι μάλιστα μια πολύ «θερμή νύφη» του Θερμαϊκού.

Το παρόν νομοσχέδιο θα βοηθήσει στην ανάδειξη της Θεσσαλονίκης, της πολιτιστικής της κληρονομιάς και στην εξωστρεφή δράση, την οποία πρέπει να έχει, σαν πρωτεύουσα των Βαλκανίων, ουσιαστικά και στο νέο ρόλο, τον οποίο έχει να παίξει, γεωπολιτικά, στην ευρύτερη περιοχή των Βαλκανίων. Το νομοσχέδιο αυτό μπορεί να βοηθήσει σε αυτή την προσπάθεια προβολής της χώρας μας, αλλά και ιδιαίτερα της πολιτιστικής παράδοσης της Θεσσαλονίκης και της Μακεδονίας, ως εκ τούτου, είναι αναγκαίο να υπερψηφιστεί. Λεπτομέρειες ή τυχόν διαφοροποιήσεις, που έχουν κάνει και συνάδελφοι και από τα άλλα Κόμματα, εφόσον γίνουν δεκτές προφανώς και είναι δίκαιες, νομίζω, θα πρέπει να συμπεριφερθούν.

Ακόμα δύο λέξεις για τα πολιτιστικά, τα οποία κινδυνολογούν ότι πηγαίνουν στο Υπερταμείο. Η Κυβέρνηση αυτή έδειξε ότι δεν ξεπουλάει αυτό που ψευδώς αναφέρετε. Η Κυβέρνηση διεκδικεί, η Πολιτεία και η Ελληνική Βουλή, την επιστροφή των πολιτιστικών θησαυρών, οι οποίοι έχουν κλαπεί, το προηγούμενο διάστημα. Επί τόσα χρόνια, καμία κυβέρνηση δεν φρόντισε να κάνει σοβαρή δουλειά, έτσι ώστε να καταγραφούν, δηλαδή, αυτό που πέτυχε η Επιτροπή των αποζημιώσεων και επανορθώσεων, που έγινε για πρώτη φορά από την Κυβέρνησή μας. Μέσα εκεί, βεβαίως, είναι και η επιστροφή πολιτιστικών θησαυρών, οι οποίοι έχουν κλαπεί, κατά τη διάρκεια της Γερμανικής Κατοχής.

Μια υποσημείωση οι ανάγκες του σήμερα και του αύριο δεν μπορούν να περιμένουν. Το παρόν νομοσχέδιο, νομίζω, ότι για τη Θεσσαλονίκη έχει θετικό πρόσημο και πρέπει οι Θεσσαλονικείς να το αξιολογήσουν, ανάλογα. Όσον αφορά, βέβαια, το γιατί σταμάτησε η καλή πορεία της Κυβέρνησης Σαμαρά-Βενιζέλου, το 2014, σε σχέση με την εκλογή του Προέδρου της Δημοκρατίας - που έγινε αναφορά - για να αποκατασταθούν τα πράγματα, τότε, η Ν.Δ. και το ΠΑ.ΣΟ.Κ. έφεραν πιο μπροστά την εκλογή του Προέδρου της Δημοκρατίας, ενώ είχαν μπροστά τους τρεις μήνες, γιατί δεν μπορούσαν να κλείσουν την αξιολόγηση και γιατί «ποντάρισαν» στην αριστερή παρένθεση. Δεν τους βγήκε.

Η επιλογή του ελληνικού λαού ήταν αυτή, που τους έστειλαν εκεί όπου πραγματικά έπρεπε, γιατί ακριβώς έφεραν τη χώρα στην χρεοκοπία και με τα μνημόνια στην κοινωνική καταστροφή. Ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Αμανατίδη, ευχαριστώ πολύ. Το λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κύριε Πρόεδρε.

Λοιπόν, εμβόλιμα, ένας «Καβαλιώτης» θα μιλήσει για τα της Θεσσαλονίκης. Όμως, ένα κομμάτι της ζωής μου βιώθηκε, στη Θεσσαλονίκη. Θα πω, λοιπόν, ξεκινώντας από τον Μανώλη Αναγνωστάκη, «Μέρες Θεσσαλονίκης 1969»: «Σα να μην πέρασε μια μέρα, από το ‘69 μέχρι το 2015. Η Θεσσαλονίκη αρκέστηκε, όλο αυτό το διάστημα και πριν βέβαια, στο ρόλο της «δευτεραθλήτριας». Διαχρονικά, αυτή ήταν η μοίρα της – και για την καλή διάσταση της ιστορικής χαρτογράφησης και για την αρνητική.

Ξέρετε, το «δεύτερος» είναι πικρό, όταν υπάρχει ο πρώτος. Είναι ανακουφιστικό, όταν όλοι οι άλλοι ακολουθούν. Σε αυτή την πραγματικότητα, η Θεσσαλονίκη δεν μπόρεσε, δεν θέλησε να εξοικειωθεί. Και ενόσω δινόταν, μέσα στη διαχρονική πορεία, η δυνατότητα να αποκτήσει, πραγματικά, τον ηγεμονικό ρόλο στα Βαλκάνια, στην ευρωπαϊκή ενδοχώρα, περιορίζονταν στο να αναπτύσσεται, ανατολικά και δυτικά, συμπιέζοντας γεωγραφικούς, οικονομικούς και κοινωνικούς χώρους.

Αυτό το συνδέω με το θέμα της Συμφωνίας των Σκοπίων, διότι αυτό είναι το ιστορικό αποτύπωμα, που αφήνει αυτή η Κυβέρνηση, ως ιστορική κατάθεση. Δεν έχουμε πάθει αυτοκτονικό ιδεασμό, κατά μία προσφιλή έννοια, κυρία Υπουργέ, για να χωρίσουμε τον κόσμο της Μακεδονίας και της Ελλάδας. Είμαστε Κόμμα και ξέρετε πολύ καλά ότι τα Κόμματα λειτουργούν, με διάθεση πολυσυλλεκτική. Όταν, λοιπόν, πήραμε αυτή την απόφαση, την πήραμε, με γνώμονα ένα πράγμα και μόνο: την ιστορική μας ευθύνη.

Κλείνει αυτή η παρένθεση, για να πω ότι «Αργήσατε – λέει». Τα 40 χρόνια, τα εξισώνουμε με το 4. Ένα μηδενικό λείπει από πίσω. Είναι αυτό το μηδενικό των 40 χρόνων διακυβέρνησης από συστήματα πολιτικά, που ήθελαν τη Θεσσαλονίκη να είναι πάντα «δευτερεύουσα». Μετρό, φθορά της Πανεπιστημιούπολης - όχι των πανεπιστημίων. Γιατί; Γιατί όλοι αυτοί δεν φρόντισαν να εμφυσήσουν σε αυτό, το πιο δυναμικό κομμάτι της κοινωνίας, την ανάγκη πολιτισμικής –πολιτιστικής, ειδικότερα- ώσμωσης.

«Στα γήπεδα, η Ελλάδα αναστενάζει», λέει ο ποιητής. Εγώ θα ήθελα «στα μουσεία και τους χώρους του πολιτισμού, η Ελλάδα να οξυγονώνεται». Αυτή την πραγματικότητα, αυτό το ζητούμενο, καλύπτει, εν προκειμένω, το προς ψήφιση νομοσχέδιο. Μέσα από τη συλλειτουργία εξαιρετικών πολιτιστικών κυττάρων, δίνεται η δυνατότητα η Θεσσαλονίκη να αποκτήσει έναν πολιτιστικό «πνεύμονα», ο οποίος, τελικά, θα βρίσκεται στη διάθεση, όχι μόνο του μακεδονικού χώρου, αλλά στη διάθεση όλου του ελλαδικού χώρου. Κι αυτό, διότι, εμβληματικά, η Συλλογή Κωστάκη είναι μια παγκόσμια κατάθεση στη νεωτεριστική έκφραση των εικαστικών της πάλαι ποτέ Σοβιετικής Ένωσης –σημερινής Ρωσίας.

Δεν αντέχουν πραγματικά μισόλογα και χαριεντισμοί και αστεϊσμοί, από αποστροφές προηγούμενων συναδέλφων, δεν αντέχουν τελικά στη σοβαρότητα του χώρου, αλλά και των στιγμών. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, να επισημάνουμε πάντως, ότι υπάρχει μια μεγάλη σχολή ποιητική, μουσική, εικαστική και εννοώ μια μεγάλη ομάδα καλλιτεχνών – δημιουργών, εδώ και πολλές δεκαετίες, που αναπτύσσεται, ανανεώνεται, με ιδιοτυπία και ευδιάκριτο στίγμα και νομίζω ότι μπορούν να συγκροτηθούν τα εργαλεία, με τα οποία αυτή τη σχολή σκέψης, στοχασμού, ποιητικού σώματος και καλλιτεχνικής παραγωγής να βρει το ρυθμό της. Συμφωνώ ότι υπήρχε πάντα μια υστέρηση, σε σχέση με την ηγεμονική ισχύ και τη δύναμη της Αθήνας, εν τούτοις, η Θεσσαλονίκη έχει την αυτάρκεια της και την τελείως διαφορετική φυσιογνωμία της. Αυτός είναι και ο πλούτος και η δύναμη της.

Κλείνει, λοιπόν, ο κύκλος των ομιλητών, νομίζω ότι και στις επόμενες συνεδριάσεις θα αναπτυχθεί η συζήτηση, είναι εύφορο το θέμα. Να σημειώσουμε ότι τη Συλλογή Κωστάκη δυσκολευτήκαμε πάρα πολύ να την κάνουμε δεκτή, ως δωρεά, πολύ περισσότερο να αφομοιωθεί από το ελληνικό κοινό και να εκλογικευθεί και να βοηθήσει στην εικαστική μας ανακατεύθυνση. Η κυρία Υπουργός έχει το λόγο, για να απαντήσει σε ερωτήσεις και να κλείσει. Ορίστε, κυρία Υπουργέ.

ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού): Ευχαριστώ πολύ, να ξεκινήσω από εκεί που είναι ένας φόβος και μια πολιτική, θα την έλεγα, ένα πολιτικό ατόπημα, που είναι ακριβώς, το «δεν πωλούνται». Νομίζω ότι κανείς δεν τα πουλάει και σε αυτό μπορούμε να συμφωνήσουμε, αλλά διαφωνούμε στα υπόλοιπα. Είναι νομικά αδύνατο να μεταβιβαστούν οι αρχαιολογικοί χώροι, διότι ακριβώς υπάρχει η προστασία τους και από τον ίδιο το νόμο, ο οποίος δίνει στην ΕΤΑΔ τη δυνατότητα να έχει ακίνητα, αλλά εξαιρεί ρητά τους αρχαιολογικούς χώρους και γενικότερα την πολιτιστική κληρονομιά και τα ακίνητα δημοσίου σκοπού.

Θεωρώ ότι όποιος ανησυχεί ή όποιος έχει άλλη πολιτική βλέψη, πρέπει οπωσδήποτε να συμβουλευθεί κάποιο νομικό, που να είναι καλά τοποθετημένος, διότι και σήμερα, εκτός από την ανακοίνωση του Υπουργείου Πολιτισμού, υπάρχει η ανακοίνωση του Υπουργείου Οικονομικών. Δεύτερον, είμαστε μετά την εξαίρεση, ακριβώς στη φάση, που θα υπάρξει ο κατάλογος και φυσικά, θα δημοσιοποιηθεί, πάρα πολύ σύντομα, τον περιμένουμε. Φυσικά, θα επαληθευθεί από όλες τις Εφορείες και τις Υπηρεσίες του Υπουργείου και νομίζω ότι γρήγορα θα λήξει αυτό το πανηγύρι. Σήμερα το πρωί, ανέβηκα στην Ακρόπολη, γιατί πιστεύω ότι πρέπει με καθαρή ματιά και καθαρή συνείδηση να τοποθετούμαστε.

Μιλήσαμε με τους απεργούς, υπήρχαν απέξω άνθρωποι, οι οποίοι είχαν βγάλει ηλεκτρονικό εισιτήριο, νομίζω ότι αυτά πληγώνουν την πολιτιστική κληρονομιά, θα πρέπει να συζητήσουμε. Δώσαμε ραντεβού με τους συνδικαλιστές να συζητήσουμε, στις αρχές της επόμενης εβδομάδας και νομίζω ότι κάπου εκεί θα λήξει και όλη αυτή η φιέστα, την οποία δεν συμμερίστηκα από την αρχή, ότι μπορεί να έχει το παραμικρό ψήγμα αλήθειας.

Θα πάω τώρα στις παρατηρήσεις σας και είναι ένα πολύ μεγάλο φάσμα, που προκαλεί και τον προβληματισμό μου και το ενδιαφέρον μου. Αυτό το νομοσχέδιο, αν δεν είναι στρατηγικό νομοσχέδιο, τότε δεν ξέρω ποιο θα μπορούσε να ονομάσει κανείς, καθώς ανασυγκροτεί έναν ολόκληρο χώρο και δίνει τη δυνατότητα να συνεργαστούν, να συλλειτουργήσουν, να μπουν σε μια νέα πραγματικότητα, η οποία, πραγματικά, μας βάζει αυτομάτως και στην επόμενη δεκαετία, τουλάχιστον. Το αν δεν υλοποιήθηκε, από το 2010 και μετά, νομίζω ότι ο καθένας έχει τα συμπεράσματά του και δεν θέλω να σταθώ σε αυτό.

Θέλω να σταθώ στο πλαίσιό του, το οποίο, κατά τη γνώμη μου και ήδη από το γεγονός ότι λύνει το πρόβλημα της διοίκησης του, με έναν οικονομικό και διοικητικό τρόπο, με καλλιτεχνικούς διευθυντές, είναι πάρα πολύ σημαντική κατάκτηση. Για πρώτη φορά, θεσμοθετείται, ως τακτική διαδικασία, για την πλήρωση θέσεων Γενικού Διευθυντή και καλλιτεχνικών διευθυντών, ο διεθνής διαγωνισμός και όχι ο διορισμός από τον Υπουργό. Αν σκεφτείτε και μου πείτε μια άλλη χώρα, που έχει ξαναγίνει διεθνής διαγωνισμός, να το συζητήσουμε. Από εδώ και μπρος, όμως, υπόσχομαι ότι στο Υπουργείο Πολιτισμού θα βλέπουμε διεθνείς διαγωνισμούς και πάρα πολύ σύντομα. Όποιος, λοιπόν, θέλει να σταθεί και να κολλήσει σε προηγούμενες πρακτικές, θα είναι άτυχος, σε αυτό το σημείο.

Άκουσα για την περιγραφή των προσόντων του Γενικού Διευθυντή και των διευθυντών, ότι θα έπρεπε να είναι λεπτομερέστερη, όμως, αυτό είναι το νόημα ενός διεθνούς διαγωνισμού. Ήδη, έχουμε στα χέρια μας μια προκήρυξη, που πρόκειται να γίνει, όχι γι΄ αυτό το συγκεκριμένο, αλλά για άλλον οργανισμό. Αν ήταν, όμως, πιο αναλυτική και συγκεκριμένη η περιγραφή στο σχέδιο νόμου, τότε θα υπήρχε η κατηγορία ότι εισηγούμαστε φωτογραφικές διατάξεις. Οι διεθνείς διαγωνισμοί, ακριβώς επειδή μπαίνουν κάτω από το βλέμμα των πάντων, δεν είναι δυνατόν να είναι στημένοι. Επομένως, όταν κάνουμε βήματα, ας τα σεβαστούμε και ας τα εκτιμήσουμε, γιατί είναι βήματα για όλους. Είναι βήματα για σήμερα, αλλά είναι και για αύριο. Δεν έχει σημασία ποιος θα τα πετύχει.

Αυτό που με έχει εντυπωσιάσει είναι αυτή η επιμονή και η υπομονή των ίδιων των διοικητικών συμβουλίων των μουσείων να επιμένουν ότι πρέπει να γίνει αυτό. Πιστεύω πως δεν είχαν κάποιο συμφέρον και νομίζω ότι στη συνάντηση, που θα έχουμε με τους φορείς, θα φανεί ακριβώς αυτό, ότι είχαν ένα όραμα και το μεταδίδουν σε εμάς. Είναι πάρα πολύ σημαντικό και θα συμφωνήσω ότι αυτό το όραμα γεννήθηκε και υλοποιείται, στη Θεσσαλονίκη. Μετά τον πολιτισμικό υδροκεφαλισμό, που ζούμε, στην Αθήνα, είναι πάρα πολύ σημαντικό και για τη Θεσσαλονίκη και για την υπόλοιπη περιφέρεια. Στις χθεσινές δηλώσεις του Υπουργείου, η περιφέρεια είναι το επίκεντρο του ενδιαφέροντος μας, διότι και υπάρχουν τεράστιες ασυμμετρίες και ανισότητες. Επομένως, ένας θεσμός, που γεννιέται στη Θεσσαλονίκη, έχει διπλή αξία. Αυτό έχω να πω.

Όσον αφορά τη νομική μορφή του, επίσης, είναι κάτι που με εντυπωσίασε, γιατί μέχρι το 2015, η ιδέα ήταν να συγχωνευθούν τα μουσεία, που ήταν μια ατυχής, όπως φαίνεται, νομική ιδέα και ήταν ένας από τους λόγους, για τους οποίους δεν μπορούσε να προχωρήσει. Στη βάση της συγχώνευσης, λοιπόν, υπήρχαν έτοιμα σχέδια νόμου, αλλά μετά το 2015 και μετά την αλλαγή προέδρου του Δ.Σ. στο Μουσείο Σύγχρονης Τέχνης, άλλαξε ο προσανατολισμός, προς αυτόν τον προσανατολισμό της συνεργατικής συνένωσης λειτουργιών. Για μένα – το υπογραμμίζω – είναι εξαιρετικό και νομίζω ότι είναι και μια εγγύηση για τη μελλοντική δουλειά και τις προοπτικές που έχουν γίνει εκεί.

Έληξε η μελέτη βιωσιμότητας, όμως, τα επιμέρους μουσεία, ήδη, επιχορηγούνται από το Υπουργείο Πολιτισμού. Με τη νέα διάρθρωση των υπηρεσιών τους, επιτυγχάνεται η οικονομία κλίμακας. Επομένως, δεν πρόκειται να διευρυνθούν οι οικονομικές υποχρεώσεις των επιμέρους μουσείων, αλλά να περιοριστούν. Αυτός είναι, λοιπόν, ο στόχος. Επομένως, βιώσιμος είναι εκείνος ο οργανισμός, ο οποίος έχει πάρει τα μηνύματα των καιρών και νομίζω ότι εδώ, πριν από τη γέννηση του, είναι όντως ώριμο και είναι όντως βασανισμένη η υπόθεση αυτή.

Αυτή η χρόνια συνεργασία των ανθρώπων, για να μπορέσουν να πετύχουν ένα στόχο, νομίζω ότι μας δίνει πάρα πολλές εγγυήσεις.

Όσον αφορά Μουσεία σε άλλες χώρες και τις συγκρίσεις άλλων χωρών με άλλα μοντέλα και τα λοιπά, ας είμαστε ρεαλιστές. Είναι πάρα πολύ σημαντικό να έχουμε εξωστρέφεια, να γνωρίζουμε πως δημιουργήθηκαν και την ιστορία των άλλων Μουσείων, τη λειτουργία τους με το κοινό τους και αυτό επίσης, είναι πάρα πολύ σημαντικό και θα το φέρουμε, ως Υπουργείο Πολιτισμού, στο κέντρο της συζήτησης, γιατί αφορά όλους τους οργανισμούς και τον προβληματισμό τους. Επιχορηγούνται πολύ τα εισιτήρια κάποιων θεατών και μένουν έξω πάρα πολλές ομάδες του πληθυσμού και επομένως, πρέπει να υπάρξει και εκεί μια ισοτιμία.

Τα συνεργατικά πρότυπα δε μπορούν να κρίνονται, κατά το δοκούν. Είδαμε τα ξένα, είναι σαφές αυτό και πρέπει να πω ότι κάναμε μια υπέρβαση σε αυτά. Δηλαδή, η νομική επινόηση είναι μια υπέρβαση. Για πρώτη φορά, στην Ελλάδα, έχουμε ένα μοντέλο τέτοιο. Πιστεύω ότι μπορεί να μας κάνει όλους περήφανους.

Όσον αφορά το αν είναι το συγκεκριμένο σχήμα δαιδαλώδες, θα ήθελα να πω ότι το συγκεκριμένο σχήμα είναι προϊόν δημοκρατικής διαπραγμάτευσης των ίδιων των φορέων. Υπάρχουν ισορροπίες εκεί, υπάρχει μεγάλη συζήτηση και θεωρώ ότι αυτές οι ισορροπίες, που επιτεύχθηκαν, είναι πάρα πολύ σημαντικές για τη συνέχεια τους και πρέπει, αφενός να τις σεβαστούμε, αφετέρου, να δούμε τη δυναμική, που δημιουργούν και γι΄ αυτή, εγώ, τουλάχιστον, είμαι πεπεισμένη.

Ο αλγόριθμος αφορά αποκλειστικά τα διαθέσιμα και είναι όντως, κάτι που το βλέπεις και τρομάζεις, αν δεν είσαι εξοικειωμένος. Αφορά αποκλειστικά τα διαθέσιμα, αφού αφαιρεθούν οι πλήρεις λειτουργίες δαπάνης. Αυτό σημαίνει ότι υπάρχει μια εγγύηση συνέχειας, όμως, υπάρχει και μια εγγύηση ο καλλιτεχνικός προγραμματισμός κάθε Μουσείου, όταν είναι καλύτερος, να επιβραβεύεται και αυτό, επίσης, είναι σημαντικό. Επομένως, το μέτρο της κατανομής παίρνει υπόψη του, μέσα από τον αλγόριθμο, τις παραμέτρους εκείνες, που μπορούν να βοηθήσουν και τη βιωσιμότητα και την προσέλκυση επιπλέον εσόδων από ένα από τα Μουσεία ή από όλα μαζί.

Επίσης, παίρνει υπόψη του την αντιμετώπιση έκτακτης ανάγκης. Δηλαδή, υπάρχει ένας μηχανισμός, που απαιτεί μετακίνηση ποσών από το ένα Μουσείο στο άλλο στο βαθμό, που κάποιο κινδυνεύει, διότι βρίσκεται σε κάποια δυσκολία. Αλλά και οι συνέπειες των ζημιών, είτε η έκτακτη τροποποίηση του Προϋπολογισμού δεν μπορούν να οδηγήσουν σε μείωση, πέραν του 30% το πολύ. Αυτό είναι πάλι μια εγγύηση. Πρέπει να δείτε πόσο, με φροντίδα και διαπραγμάτευση, μπόρεσαν όλοι να συμφωνήσουν σε ένα σχήμα, το οποίο δεν θα το διαπραγματεύονται, κάθε φορά, δεν θα το μετανιώνουν ότι πήγαν να συνεργαστούν εκεί, αλλά θα μπορούν να κατανοήσουν όλοι και να ευθυγραμμιστούν σε μια κατεύθυνση βιωσιμότητας και επέκτασης των εργασιών του Μουσείου.

Είναι αλήθεια ότι πρέπει να προσπαθήσουμε και άλλο για το Μουσείο Φωτογραφίας. Απορρίφθηκε η πρότασή μας για το προσωπικό του και πρέπει να το λύσουμε, με κάποιο τρόπο. Όμως, να πούμε ότι το Μουσείο Φωτογραφίας είχε ένα υβρίδιο, που δημιουργούσε νομικές ασάφειες, ήταν μόνο φορολογικά αυτόνομο, δεν είχε ανεξάρτητη νομική προσωπικότητα, επομένως, η συνένωση του με τα άλλα Μουσεία θα του δώσει μια ανάσα και μια διοικητική υποστήριξη, που του λείπει, αυτή τη στιγμή, ώστε να μπορέσει να βρει και άλλα κονδύλια, που είναι διαθέσιμα, ευρωπαϊκά και τα λοιπά.

Θα ήθελα να προσθέσω ακόμα για την πενταμελή Εφορεία, ότι εξασφαλίζει τη δημοκρατική συνεργατική συναπόφαση και συνύπαρξη των δύο προγενέστερων φορέων και νομίζω ότι είναι πάρα πολύ σημαντικό.

Για το Επιμελητήριο. Συμβαίνει ακριβώς το αντίθετο από αυτό, που υποστηρίζετε. Η σύσταση, για πρώτη φορά, καλλιτεχνικής επιτροπής, που έχει τη δυνατότητα συνεργασίας, με συμβούλους, θεωρητικούς, ιστορικούς και καλλιτέχνες, βασίζεται ακριβώς στους ανθρώπους, που δημιουργούν την τέχνη και την επιστημονική της προσέγγιση. Οι εφορείες, που έχουν γνωμοδοτικό χαρακτήρα, αποτελούνται από ειδικούς, στο χώρο της σύγχρονης τέχνης και της φωτογραφίας, αντίστοιχα. Προφανώς, ο Υπουργός Πολιτισμού έχει την αρμοδιότητα να διορίζει και καλλιτέχνες στο Δ.Σ. και ανέκαθεν στα Δ.Σ. και των δύο φορέων υπήρχαν, πάνω από ένα μέλη, με ιδιότητα καλλιτέχνη, αλλιώς τι Μουσείο Τεχνών θα ήταν αυτό;

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Ο φυσιολογικός τους, όμως φορέας, γιατί αποκλείεται;

ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού): Υπάρχει και η πλευρά της σχέσης με την πόλη, την οποία δεν θα πρέπει να την παραγνωρίζουμε και νομίζω θα έχουμε την ευκαιρία να το συζητήσουμε και αυτό, στην επόμενη συζήτηση.

 Όσο για την εμπορευματοποίηση, οι χορηγίες, από τότε που θεσπίστηκαν, αποτελούν μια ανταπόδοση από την κοινωνία, μια κοινωνική προσφορά όσων έχουν την οικονομική δυνατότητα να χρηματοδοτούν κοινωνικούς σκοπούς. Δεν είναι το κράτος μόνο του, το οποίο μπορεί να το κάνει, το βλέπουμε και στις εποχές που ήρθαν.

Φυσικά και υπήρξε μέσο χειραγώγησης και προώθησης συγκεκριμένων συμφερόντων. Και σήμερα, γίνεται και το βλέπουμε. Αυτά δεν κρύβονται. Νομίζω ότι μπορούμε να τα διακρίνουμε όλοι. Ωστόσο, οι χορηγίες δεν θα μπορούν να καθορίζουν - με αυτό το σχήμα που έχουμε, το πιο δυνατό - την καλλιτεχνική, εκθεσιακή δραστηριότητα. Να, επομένως, ένα ακόμη στοιχείο, το οποίο συνηγορεί στο να έχουμε έναν Οργανισμό, ο οποίος είναι εύρωστος, δυνατός και έχει ένα προσωπικό, το οποίο μπορεί να υπερασπιστεί το δημόσιο συμφέρον.

 Όσον αφορά τις ανησυχίες για την προθεσμία ισχύος της Σύμβασης, που πρόκειται να κυρωθεί, αυτή λήγει, στις 19 Οκτωβρίου. Σήμερα ή αύριο, θα υπογραφεί η παράταση, έτσι ώστε να ολοκληρωθεί η κοινοβουλευτική διαδικασία και νομίζω ότι εδώ μπορούμε να σταματήσουμε τις ανησυχίες, που κάποιοι διατύπωσαν.

Για την ΥΦΑΝΕΤ, η οποία αναφέρθηκε: Η κατάσταση της ΥΦΑΝΕΤ, σήμερα, απαιτεί τεράστια δαπάνη αποκατάστασης, πολύ περισσότερο για τη μετατροπή της σε μουσειακή εγκατάσταση. Επιπλέον, δε είναι δυσλειτουργική από τη σκοπιά της πρόσβασης. Η πρώτη, σχεδόν ολόκληρη η έκθεση της Συλλογής Κωστάκη, να το πούμε και αυτό, έγινε φέτος το καλοκαίρι, στη μονή Λαζαριστών. Επομένως, νομίζω ότι τα κτήρια έχουν τη δική τους ιστορία.

Για τις προσλήψεις. Δεν βλέπω συγκεκριμένα - και ας μας το πει κάποιος - ένα νέο τρόπο πρόσληψης εδώ. Οι αναφορές σε προσλήψεις, αναθέσεις έργου, είναι τα προβλεπόμενα από το νόμο θεσμικά εργαλεία. Δεν είναι κάποιες οιονεί για το κακό, που θα επέλθει.

Δεν θα ήθελα να προχωρήσω περισσότερο, γιατί και η ώρα είναι περασμένη.

Νομίζω ότι είναι μια μεγάλη ευκαιρία και νομίζω ότι είναι μια ευκαιρία να ανταμείψουμε τη δουλειά, που έχει γίνει, έως τώρα, τη συμφωνία των ανθρώπων, τις δυσκολίες, που πέρασαν τα μουσεία, μέχρι να καταλήξουν εδώ και να βρούμε έναν κοινό παρονομαστή. Καταλαβαίνω τις αντιρρήσεις, που υπάρχουν, από διάφορες πλευρές. Ωστόσο, να βρούμε ένα κοινό παρονομαστή, για να ολοκληρώσουμε αυτό το σχέδιο και να έχουμε μια προσδοκία, ότι πράγματι το κάνουμε για τα παιδιά μας και για το μέλλον. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω, ότι ολοκληρώθηκε η συζήτηση. Θα ακολουθήσουν, την Τρίτη, η ακρόαση των φορέων, στις 10.00΄ το πρωί, την Τετάρτη, στις 10.00΄ το πρωί, η κατ’ άρθρον συνεδρίαση και την Παρασκευή, στις 10.00΄ το πρωί, η β΄ ανάγνωση.

Λύεται η συνεδρίαση.

Στο σημείο αυτό ο Πρόεδρος της Επιτροπής έκανε την γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Παπαδόπουλος Νικόλαος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Τριανταφυλλίδης Αλέξανδρος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Παρασκευόπουλος Νικόλαος, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Βλάσσης Κωνσταντίνος, Καραμανλή Άννα, Κατσιαντώνης Χρήστος, Κέλλας Χρήστος, Κεφαλογιάννη Όλγα, Κοντογεώργος Κωνσταντίνος, Τσιάρας Κωνσταντίνος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Τάσσος Σταύρος, Βαρδαλής Αθανάσιος, Συντυχάκης Εμμανουήλ, Ζουράρις Κωνσταντίνος, Ψαριανός Γρηγόριος, Μεγαλομύστακας Αναστάσιος και Φωκάς Αριστείδης.

Τέλος και περί ώρα 15.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**